
PAPINA RIJEČ 

»Neka svaki vjernik 
postane odgojitelj 
zvanja, ne bojeći se 
predložiti korjenite 
izbore.« 

Odlomak iz Papine poruke za 37. 
svjetski dan molitve za zvanja. 


»Napisah vama, mladići, jer ste jaki, 
i riječ Božja u vama ostaje, i 
pobijedili ste Zloga« (1 Iv 2,14). 

Otajstvo ljubavi Božje, »pred vjekovima i pred 
naraštajima skriveno« (Kol 1,26), sada je otkriveno 
nama u »riječima s križa« (1 Kor 1,18), koje če, 
nastanivši se u vama, predraga mladeži, biti vaša 
snaga i vaša svjetlost, te vam otkriti tajnu osobnog 
poziva. Poznajem vaše sumnje i vaše muke, ponekad 
vas vidim zbunjene, shvaćam strah koji vas salijeće 
pred budućnošću. Ali, ipak imam na pameti i u srcu 
radosnu sliku s tolikih susreta s vama na svojim 
apostolskim putovanjima, za vrijeme kojih sam mogao 
utvrditi kako u svakome od vas prebiva iskreno 
traženje istine i ljubavi. Gospodin Isus je razapeo šator 
među nama, i od toga svog euharistijskog prebivališta 
ponavlja svakom muškarcu i svakoj ženi: »Dođite k 
meni svi vi, izmoreni i opterećeni, i ja ću vas odmoriti« 
(Mt 11,28). 

Draga mladeži, idite u susret Isusu Spasitelju! 
Ljubite ga i klanjajte mu se u Euharistiji! On je nazočan 
u svetoj misi, koja sakramentalno uprisutnjuje žrtvu na 
Križu. On dolazi u nas u svetoj pričesti i ostaje u 
svetohraništima naših crkava, jer je naš prijatelj, 
prijatelj svih, osobito vas mladih, tako potrebnih 
pouzdanja i ljubavi. Od njega možete crpsti hrabrost 
da budete njegovim apostolima u ovom osobitom 
povijesnom prijelazu: godina 2000. bit će takva 
kakvom je vi mladi želite i izgradite. Poslije tolikog 


Na naslovnici: Blaženi Alojzije Stepinac - lepoglavski su- 
žanj; vitraj u crkvi sv. Franje Asiškog hrvatske katoličke 
župe u VVindsoru. 



Ivan Pavao II. 25. prosinca 1999. otvara sveta vrata 
Bazilike sv. Petra u Vatikanu , otvarajući jubilejskugodinu 


nasilja i pritisaka svijet treba mlade koji su sposobni 
»graditi mostove« za ujedinjenje i pomirenje; poslije 
čovjekove kulture bez zvanja potrebni su muškarci i 
žene koji vjeruju u život i prihvaćaju ga kao poziv koji 
dolazi od Svevišnjega, od onoga Boga koji, jer ljubi, 
poziva; poslije ozračja sumnje i izazova koje kvari 
ljudske odnose, samo će hrabri mladi, s pameću i 
srcem otvorenima uzvišenim i velikodušnim idealima, 
moći obnoviti ljepotu i istinu života i međuljudskih 
odnosa. Stoga će ovo jubilejsko doba biti za sve doista 
»godina milosti Gospodnje«, pozivni Jubilej. 

»Pišem vama, oci, jer upoznaste onoga koji je od 
početka« (1 Iv 2,13). Svaki je poziv Očev dar i, kao svi 
darovi koji dolaze od Boga, dolazi po mnogim ljud¬ 
skim posredovanjima: po roditeljima, odgojiteljima, 
crkvenim pastirima, po onome koji se izravno zauzima 
u službi promicanja zvanja ili po jednostavnom vjer¬ 
niku. S ovom bih se porukom želio obratiti svim 
kategorijama osoba koje su povezane s otkrivanjem i 

podupiranjem božanskoga poziva. Svjestan sam da 
pastoral zvanja nije lak, ali kako ne podsjetiti vas da 
ništa nije uzvišenije od oduševljenog svjedočanstva 
vlastitoga zvanja? Onaj tko radosno živi taj dar i 
dnevno ga hrani u susretu s Euharistijom, znat će 
posijati u srcu toliko mladih dobro sjeme vjernoga 
prianjanja uz Božji poziv. Upravo euharistijska pri¬ 
sutnost, u kojoj nas Isus stiže, uvodi nas u dina¬ 
mičnost crkvenog zajedništva te nas čini proročkim 
znacima pred svijetom. 

Htio bih stoga upraviti ljubeznu i zahvalnu mi¬ 
sao svim promicateljima zvanja, svećenicima, re¬ 
dovnicima, redovnicama i laicima, koji se zanosno 
žrtvuju u toj teškoj službi. Ne dopustite da vas 
obeshrabre poteškoće, imajte pouzdanja! Sjeme bo¬ 
žanskoga poziva, kad se velikodušno posije, dat će 
obilne plodove. Pred teškom krizom zvanja za za¬ 
ređeno služenje i zavjetovani život, koja zahvaća 
neke predjele u svijetu, treba, osobito u ovoj jubi- 
lejskoj godini 2000., djelovati kako bi svaki prezbi¬ 
ter, svaki zavjetovani i zavjetovana osoba otkrili lje¬ 
potu svoga poziva i svjedočili je drugima. Neka 
svaki vjernik postane odgojitelj zvanja, ne bojeći se 
predložiti korjenite izbore; neka svaka zajednica 
shvati središnji položaj Euharistije i potrebu za slu¬ 
ženje euharistijske žrtve; neka cijeli Božji narod uz¬ 
diže sve snažniju i zanosniju molitvu Gospodaru 
žetve da pošalje radnike u svoju žetvu. I neka tu 
svoju molitvu povjeri zagovoru One, koja je Majka 
vječnoga Svećenika. 

Molitva 

Djevice Marijo, ponizna kćeri Svevišnjega u te¬ 
bi se čudesno ispunilo otajstvo božanskoga poziva. 

Ti si slika onoga što Bog ispunja u onome koji se 
u njega pouzdaje; u tebi je Stvoriteljeva sloboda uz- 
visila čovjekovu slobodu. 

Onaj koji se rodio iz tvoje utrobe postigao je 
istim htijenjem spasiteljsku slobodu Božju i poslu¬ 
šno čovjekovo prianjanje. 

Zahvaljujući tebi. Božji se poziv konačno uskla¬ 
dio s odgovorom čovjeka-Boga. 

Ti, prvino novoga života, sačuvaj svima nama 
velikodušni »neka bude« radosti i ljubavi. 

Sveta Marijo, Majko svakoga pozvanoga, učini 
da vjernici imaju snage s velikodušnom hrabrošću 
odgovoriti božanskom pozivu, i biti radosnim svje¬ 
docima ljubavi prema Bogu i prema bližnjemu. 

Djevice kćeri sionska. Zvijezdo jutarnja koja po 
Velikom jubileju vodiš korake čovječanstva prema 
budućnosti, usmjeri mladež novoga tisućljeća pre¬ 
ma Onome koji je »Svjetlo istinsko, koje prosvjet¬ 
ljuje svakog čovjeka« (Iv 1,9). Amen! 

Iz Vatikana, 30. rujna 1999. 

Ivan Pavao II. 


Zapisi iz knjige dojmova u 
»SPOMEN-ZBIRCI 
BL. ALOJZIJA STEPINCA« 

Blaženi Alojzije Stepinac, za mene si bio uvijek uzor i 
nadahnuće i ohrabrenje u mom životu. Rado se Tebi 
molim i hvala ti za sve uslišane molitve. Tvoja sestra 
svjetovnog reda Katica Matković. - 19. siječnja 2000. 

*** 

Blaženi Alojzije, hvala ti za veliku izmoljenu milost i 
milosti koje primam, molim izmoli mi ih i dalje. Vječno za¬ 
hvalna Zdenka Vranješ. 

- 19. siječnja 2000. 

*** 

Blaženi Kardinale Stepinac! Preporučamo se u tvoju 
molitvu. Zagovaraj nas kod Nebeskog Oca, našu djecu, 
mlade, stare, bolesnike i nemoćnike, sve nas; i blagoslovi 
našu župu. Župa Sveti Juraj u Trnju sa župnikom Darkom 
i ministrantima. - 5. veljače 2000. 

-*** 

Blaženom Alojziju Stepincu preporučam cijelu župu 
Svetog Križa u Sisku, a osobito ministrante te one koji 
razmišljaju o svećeničkom pozivu. Vlč. Antun Sente ml. 
župni Vikar. - 5. veljače 2000. 

Blaženi Alojzije, preporučujemo ti našu župu Senj, naš 
hrvatski narod. Posebno se preporučujemo mi ovogo¬ 
dišnji krizmanici s našim župnikom i župnim vikarom. 
Župa Senj. - 5. veljače 2000. 

*** 

Sveti Alojzije! Zahvaljujem ti što si mi providio put da te 
posjetim. Moja je nakana da izmoliš za mene i za moju 
obitelj duševno i tjelesno zadovoljstvo i ako je moguće 
krov nad glavom, dugo smo podstanari. Zahvalna Danira 
Barać. - 10. veljače 2000. 



Učenice klasične gimnazije Sestara milosrdnica 
u Zagrebu predvode pjevanje 1. večeri Trodnevnice 
za Stepinčevo 2000. 

UREDNIKOVA RIJEČ 



Riječi Svetoga Oca na pr¬ 
vim stranicama ovoga broja 
Glasnika jasna su poruka čo¬ 
vječanstvu današnjega doba 
koje, čini se, više voli smrt 
nego život. One su vrlo jasan 
pokazatelj i opomena da se 
svoga rušilačkoga posla okane 
svi oni koji idu za razaranjem 
obitelji, koju je Drugi vatikan¬ 
ski sabor prozvao »domaćom 
Crkvom« i »Crkvom u malom«. 


Ovaj broj Glasnika Blaženog 
Alojzija Stepinca pojavljuje se u jeku 
jubilejske godine. Otvarajući sveta 
vrata Lateranske bazilike sv. Ivana, u 
kojoj je 1300. papa Bonifacije VIII. 
proglasio prvi jubilej crkvene povije¬ 
sti, Ivan Pavao II. je upozorio vjerni¬ 
ke grada Rima »da su pozvani po¬ 
kazati vjeru onima koji dolaze na 
hodočašće u Sveti grad« 

Tim je riječima današnji Petrov 
nasljednik nagovijestio, kako je ova 
jubilejska godina o 2000. obljetnici 
kršćanstva na zakoračaju čovječan¬ 
stva u treće tisućljeće privilegirano i 
obvezujuće razdoblje, u kojem bi se 
trebala dogoditi duhovna obnova 
čovječanstva. Taj poziv na obnovu 
papa je aktualizirao u nekoliko svo¬ 
jih nastupa. Prisjetimo se još jednom 
njegove poruke »Gradu i svijetu«, na 
Božić 1999.: »Gledamo na Te, Kriste, 
Vrata Života, i zahvaljujemo ti za ču¬ 
desa kojima si obogaćivao svaku ge¬ 
neraciju. Toliko puta ovaj svijet ne 
poštuje i ne ljubi život. Ali ti se ne 
umaraš u ljubavi prema njemu, da¬ 
pače, u tajni Božića dolaziš prosvijet¬ 
liti pameti, da bi zakonodavci i upra¬ 
vitelji država, muževi i žene dobre 
volje založili se primiti kao dragocje¬ 
ni dar ljudski život.« 

Tu poruku učinio je središnjom 
misli u nagovoru prigodom anđeos¬ 
kog pozdravljenja 26. prosinca 1999.: 
»Za promicanje ljudskih prava potre¬ 
bno je štititi obiteljska prava, jer po¬ 
lazeći od njih može se dati potpuni 
odgovor na izazove nazočne u da¬ 
našnjem i budućem svijetu. Obitelj je 



BI. Alojzije Stepinac kao nadbiskup koadjutor na sprovodu don Frane Bulića u Splitu, 
2. kolovoza 1934., s otvorenim molitvenikom u ruci između dr. Ivana Dellalea, 
kanonika trogirskog (desno), i dr. Urbana Krizomalija (lijevo), kanonika splitskog 


zajednica ljubavi i života, koja se os¬ 
tvaruje kada se čovjek i žena daruju 
jedno drugome potpuno u braku ras¬ 
položivi za prihvaćanje dara djece.« 

Navedene riječi Svetoga Oca jas¬ 
na su poruka čovječanstvu današnje¬ 
ga doba koje, čini se, više voli smrt 
nego život. One su vrlo jasan poka¬ 
zatelj i opomena da se svoga ruši¬ 
lačkoga posla okane svi oni koji idu 
za razaranjem obitelji, koju je Drugi 
vatikanski sabor prozvao »domaćom 
crkvom« i »crkva u malom«. Papine 
su riječi jasan smjerokaz prema činje¬ 
nici da obitelj nastaje iz ljubavi i da se 
živi plodnom ljubavi. 

Naveo sam Papine riječi upravo 
iz nagovora održanog na dan Božića 
i po Božiću, kad su oči svijeta bile 
upravljene na Riječ Božju utjelovlje¬ 
nu, Bogočovjeka Isusa Krista, rođena 
od Marije Djevice. Sveti je Otac i tim 
svojim nastupima želio posvijestiti 
čovječanstvo da je Isus Krist jedini 
Spasitelj i Otkupitelj ljudskoga roda, 
i da je svijet po njemu postao. To je 
stvarnost Kristove osobe, koji je za 
zemaljskoga života nailazio na pro¬ 
tivnosti, jer, kako kaže sv. Ivan u 
proslovu svoga Evanđelja: »Svijet ga 
ne upozna. K svojima dođe, ali ga 
njegovi ne primiše.« (Iv 1,10-11) 

Sadržaj i poruka ovih Papinih ri¬ 
ječi dolazi u vrijeme, dakle, kontesta- 
cije i osporavanja Božjeg zakona, koji 
je u temelju civilizacije ljubavi. Upor¬ 
nost Papinih nastupa i sadržaj njego¬ 
vih poruka u obranu ljudskih prava. 


osobito prava na život nerođenih i na 
zbilju obiteljskog života po Božjem 
zakonu, najprepoznatljiviji su nagla¬ 
sci njegova pontifikata. Upravo se u 
taj vid Petrove službe Ivana Pavla II., 
»učvršćivanja braće u vjeri«, najbolje 
smješta i beatifikacija bi. Alojzija Ste¬ 
pinca. 

Čini se, naime, da su jednaki pro¬ 
blemi i poteškoće uređenja ljudskog 
društva i života u svim razdobljima 
povijesti. No nepromjenljiv je evan¬ 
đeoski ključ njihova suočenja i rješe¬ 
nja. Vrijedi stoga u Stepinčevoj beati- 
fikaciji prepoznati tu ivanovsko-pav- 
lovsku impostaciju »civilizacije lju¬ 
bavi«. 

Naime, blaženi je Alojzije Stepi- 
nac izvrstan zastupnik Evanđelja lju¬ 
bavi: »istine i pravde«. Govoreći na 
petu obljetnicu dnevnika »Hrvatska 
straža«, 2. srpnja 1934., reče novinari¬ 
ma da moraju braniti katoličku isti¬ 
nu, ali u iznošenju istine moraju »do 
skrajnosti štedjeti osobu, jer je svaki 
čovjek slika i prilika Božja (...). Tko 
temeljito pozna katoličke istine, taj 
znade dobro lučiti između čovjeka i 
njegove pogreške, pa kad i kori 
pogrešku, on će ipak uvijek nositi u 
srcu istinsku ljubav prema svakom 
čovjeku« (Hrvatska straža, 2. srpnja 
1934., str. 39.). Ljubav je istina. Evan¬ 
đelje ljubavi je Evanđelje istine. 

I načela pravde i prava moraju se 
poštivati u svakoj državi, ako želi biti 
pravna, zasnovana na temeljima de¬ 
mokracije. Država mora poštivati 

Vjeroučenici , na otvorenju izložbe o bi. 
Alojz iju Stepi ncu u Supetru , 21. IX. 1998. 


prava svakog pojedinca, brinuti se 
da se svakome dade njegovo pravo, 
da svaki pojedinac i obitelj ima do¬ 
statno za svoje pošteno uzdržavanje. 
Evanđelje ljubavi je navještaj pravde, 
društvene i ekonomske. U navede¬ 
nom govoru na radiju, 3. siječnja 
1941., Nadbiskup je istaknuo: »Lju¬ 
bav, koja uskraćuje radniku zaslu¬ 
ženu plaću, nije ljubav, nego ispraz¬ 
no ime i lažan lik ljubavi (...). Teško 
onoj zajednici, u kojoj više nema veza 
ljubavi, nego je sva bazirana na kru¬ 
tim vezama prava. Takva je zajedni¬ 
ca nalik lješini, koja će doskora poka¬ 
zati svu grozotu raspadanja.« 

Spomenuti govor na radiju zavr¬ 
šio je riječima: »Jer svi ćemo doći 
pred sud Božji! A na tom će sudu iz¬ 
ricati pravorijek vječna ljubav po za¬ 
konu pravde i ljubavi.« (Katolički list , 
92 (1941.), str. 13-14.) 

Slične je misli iznio i u pripremi 
Hrvatske jubilarne godine, koja je 
imala poslužiti duhovnoj obnovi Ka¬ 
toličke crkve u hrvatskom narodu. 
Napisao je, naime, 29. listopada 
1939.: »Duhovna narodna obnova, 
koja će nas pripraviti za proslavu ju¬ 
bileja hiljadu tristote godišnjice veza 
sa svetom Stolicom, treba tu da za¬ 
počne - s obnovom hrvatskih obitelji, 
i zato želim, da u slijedećoj radnoj 
godini sva društva Katoličke Akcije 
posvete osobitu brigu i rad tom po¬ 
slu. Bit će toga posla i za muževe i 
žene, koji su roditelji i bračni drugo¬ 
vi, a i za mladiće i djevojke, djecu nji¬ 
hovu. Naše obitelji treba da i opet po¬ 


stanu škole i vježbališta kršćanskih 
kreposti, osobito kreposti straha 
Božjega i pobožnosti. Muž i žena mo¬ 
raju prije svega biti svijesni dosto¬ 
janstva i veličine svetoga ženidbe- 
noga veza, a potom i preozbiljne i po 
vječnost odlučne odgovornosti pred 
Bogom Sucem; djeca moraju u rodi¬ 
teljima neprestano gledati zamjenike 
Božje, u čijim je rukama položen za 
njih blagoslov Božji i prema tomu 
sudbina njihova na ovom i na dru¬ 
gom svijetu. 

Uz strah Božji treba da kuće na¬ 
ših obitelji ispunja i duh tople po¬ 
božnosti, koja će se pokazati osobito 
u zajedničkoj molitvi prije i poslije 
jela, u zajedničkoj večernjoj molitvi, 
osobito u molitvi svete krunice, pa u 
nedjeljnoj pobožnosti, kod koje će se 
uz prikladne molitve čitati Sveto 
pismo, kršćanski nauk ili koje drugo 
pobožno štivo. U starini su ti lijepi 
običaji krijepili i držali obitelji naših 
pređa u zdravlju i blagostanju, pa se 
tako nadamo da će naše nastojanje u 
tom pravcu uroditi istim plodovima. 
Jer 'gdje su dvojica ili trojica u moje 
ime skupljeni ja sam među njima' 
(Mt 18,20) - kaže Isus Krist, a čega 
nam više treba i što će više očuvati i 
spasiti naš narod i kraljevstvo Božje 
kod nas nego li to, da se Isus Krist na¬ 
stani u našim obiteljima! 

Živo dakle na posao: u svakoj hr¬ 
vatskoj kući neka se stvori 'Božji 
kutić' urešen Raspelom, slikama Maj¬ 
ke Božje i svetaca, osobito naših hr¬ 
vatskih blaženika; pod zaštitom toga 
'Božjeg kutića' neka se kupe svi čla¬ 
novi obitelji na pobožnu molitvu 
osobito po večerima, a po nedjeljama 
na molitvu i pobožno štivo; konačno 
neka se obitelji posvete predobrom 
Srcu Isusovu poznatom naročitom po¬ 
svetom. Takvim obiteljskim aposto- 
latom zagrabit ćemo u temelje, posta¬ 
viti sjekiru na korijen zlu i najsigurni¬ 
je poraditi za zdravu, srećnu i Božju 
budućnost hrvatskog naroda.« (KL, 
9. studenoga 1939. br. 45. str. 553.) 

U svojoj prvoj korizmenoj propo¬ 
vijedi u tijeku te jubilejske godine, 13. 
veljače 1940., istaknuo je: »S jedne 
strane veličina jubileja, a s druge 
strane činjenica, što mnogi hoće, da 
nas otrgnu od te Kristove pećine, 
nuka me da govorim o Crkvi, da nas 
to napuni istinom, da nam je ta 
Crkva potrebna kao jedina od Krista 
osnovana u kojoj se jedino možemo 
spasiti. Ta istina neka nas napuni i 
ponosom, što smo članovi te Crkve te 
nam dade milost da ostanemo iskre¬ 
ni njezini vjernici. 


No fatalna je zabluda današnjeg 
vremena, što mnogi ljudi puni svoje 
samovolje neće da slušaju Crkvu, pa 
kažu: »Nama ne treba ni svećenika ni 
Crkve, jer mi znamo kako ćemo ure¬ 
diti svoj način života!« (...) Čovjeku je 
potreban i auktoritet bez kojega ne 
može postojati društvo. Povijest nam 
dokazuje, da čitavi narodi nisu mogli 
opstojati bez auktoriteta. Kud više 
potreban je auktoritet Crkvi kojega 
joj je Krist dao predavši Petru vlast 
(usp. Mt 16,18). Tako je Krist posta¬ 
vio u Crkvi učiteljstvo koje će narodu 
tumačiti Njegovo evanđelje i nauku. 
Iz toga slijedi da je čovjeku nužno 
potrebno i društvo i auktoritet. Crk¬ 
va nam je potrebna kao kovčeg Noin.« 

Pred tako jasnim riječima i sud¬ 
binskim pogledom za dobro čovjeka 
u hrvatskom narodu doista su upit¬ 
na, štoviše, zlonamjerna mišljenja koja 
u Božji narod putem dnevnih glasila 
siju strah od neke »Stepinčeve cr¬ 
kve«. Govoreći, naime, o »Stepinče- 
voj crkvi« predočuju je kao staromo¬ 
dnu, konzervativnu, nenaprednu, 
gotovo protivnu pozitivnom razvit¬ 
ku društva i zdravom pogledu na čo¬ 
vjeka. Svima je znano da ne postoji 
Stepinčeva crkva nego jedna, sveta, 
katolička i apostolska Crkva s kojom 
se životno i do smrti vjerno poisto¬ 
vjetio Alojzije Stepinac. On je vjerno 
aktualizirao Kristov zakon, Kristovu 
ljubav, Kristov križ kao putokaz pre¬ 
ma ostvarenju čovjekove vječne sreće. 
Čudi, stoga, da se i neki teolozi koji 
se žele zvati katoličkima boje Stepin- 
čevoga stava i duha tako jasnog u 
obrani jedinstva Katoličke crkve i 
ljudskih prava. 

»Stepinčeva crkva« nije ništa 
drugo, do spašavanje čovjeka poje¬ 
dinca -as oslonom na njegovo Božje 
poslanje - od triju tipova dvadeseto- 
stoljetnih totalitarizama: fašizma, na¬ 
cizma i komunizma. Pri tome mi nije 
daleka pomisao, da će - sudeći po re¬ 
akcijama pogođenih - biti i putokaz 
spašavanja čovjeka-pojedinca od čet¬ 
vrtog totalitarizma, ekonomsko-glo- 
balističkog liberalizma. 

Uz redovite rubrike, u ovom bro¬ 
ju Glasnika čitatelji će pronaći Papin 
tekst o potrebi i uzvišenosti svećeni¬ 
čkih zvanja, o značenju sadašnje jubi¬ 
lejske godine koja sobom nosi poziv 
na obnovu života i oprost, te do¬ 
kumente i misli po kojima je bi. Aloj¬ 
zije Stepinac želio kako sreću i bla¬ 
godat Katoličkoj crkvi, tako i hrvat¬ 
skom narodu iz kojega je nikao. 

Juraj Batelja 

Dio sjemenišnih tamburaša svira u tijeku pobožnosti 
na prvi dan trodnevnice uoči 40. obijetnice smrti 
bi. A. Stepinca, 7. veljače 2000. 


Trodnevnica za 
STEPINČEVO 2000. 

Održane su brojne svečanosti uoči pripreme za pro¬ 
slavu 2. obljetnice proglašenja blaženim kardinala 
Alojzija Stepinca. Svečano je proslavljena i 40. 
obljetnica njegove smrti. Najsvečanije je bilo u 
Zagrebačkoj katedrali. Tu je, prve večeri trodnev¬ 
nice, 7. veljače 2000. održan zajednički program 
koji su animirali sjemeništarci Dječačkog sjemeni¬ 
šta i učenice Klasične gimnazije sestara milosrd¬ 
nica u Zagrebu, zajedno s drugom mladeži grada 
Zagreba. Euharistijsko klanjanje predvodio je vlč. 

Stjepan Najman, duhovnik u Dječačkom sjeme¬ 
ništu u Zagrebu, a koncelebrirali su svi odgojitelji u 
Dječačkom sjemeništu, predstavnici prebendara i 
svećenici koji su za tu večer pristigli u Katedralu. 

Misu je predvodio i propovijedao vlč. Fabijan Sva- 
lina, prefekt u Sjemeništu, a liturgijsko pjevanje animirali su 
sjemeništarci sa svojim tamburaškim orkestrom i učenice 
gimnazije sestara milosrdnica zborskim pjevanjem i instru¬ 
mentalnom glazbom. 

Druge večeri trodnevnice krunicu su predvodili župljani župe 
Sv. Šimuna i Jude Tadeja iz Markuševca. Pristigli su u veli¬ 
kom broju zajedno sa svojim župnikom vlč. Zlatkom Golu¬ 
bićem koji je potom predvodio euharistijsko slavlje i propo¬ 
vijedao. Preko 80 njih, najvećim dijelom članova župskog 
zbora došao je u karakterističnoj narodnoj nošnji župe Mar- 
kuševec. Njihovo pjevanje i vjerničko svjedočenje izmamilo je 
nemalene suze kod brojnih vjernika koji su te večeri ispunili 
Katedralu. 

Treće večeri trodnevnicu su predvodili župljani zagrabačke 
župe Sv. Mihovila u Dubravi. Tu je župu bi. Alojzije utemeljio 
1942. godine i povjerio ju je oo. kapucinima. Koncelebraciju 
je predvodio i propovijedao o. Nikola Bašnec, župnik. 

U vremenu koje je obilježilo ovogodišnje Stepinčevo posta¬ 
vljeni su mnogi Blaženikovi kipovi i blagoslovljene njegove 

Propovijed mons. Josipa Bozanića, 
nadbiskupa zagrebačkog na 
40. obljetnicu smrti i na blagdan 
bi. Alojzija Stepinca 

Zagreb, Katedrala, 10. veljače 2000. 

(Otk 7,9-17; 1 Pt 3,14-17; Iv 15,18-21) 

Najviši oblik svetosti u Crkvi daju mučenici. 
Zato sveta Crkva Božja ne može biti doli Crkva mu¬ 
čenika. Naprosto ne može biti drugačije , jer muče¬ 
nici u pravom smislu riječi pripadaju Crkvi. Oni su 
njezin najbolji dio. 


slike. Tako je Blaženikova bista postavljena u Trogirskoj ka¬ 
tedrali, a nadbiskup Ante Jurić ju je blagoslovio za vrijeme 
misnog slavlja 23. siječnja 2000. Blaženikov kip blago¬ 
slovljen je i u župnoj crkvi sv. Jurja u Pitomači 14. veljače 
2000., a bilo je sličnih slavlja i drugdje. 

Kako svake godine, tako su i ove pripremljena i održana slav¬ 
lja u Krašiću, u crkvi Hrvatskog papinskog zavoda sv. Jero¬ 
nima u Rimu, u hrvatskoj katoličkoj župi Naše Gospe Kraljice 
Hrvata u Torontu, u župi Hrvatskih mučenika u Mississaugi, 
u župi Uzvišenja sv. Križa u Hamiltonu, VVindsoru, Luxembur- 
gu, te u Vancouveru gdje je svečanost predvodio i propovije¬ 
dao mons. Marin Barišić, pomoćni biskup iz Splita. 

Prema usmenim očitovanjima velik broj hrvatskih vjernika 
okupljao se u katedralama mjesnih Crkava i u brojnim žu¬ 
pama svih biskupija u Hrvatskoj. 

Postulatura moli sve župnike i vjeroučitelje, da joj dostave 
recitale i recitacije kojima su u proslavu Stepinčeva 2000. 
uključili brojnu školsku djecu i mladež kako bi se ti tekstovi 
mogli posredovati i drugima. 


Papa Ivan Pavao II. poziva nas da u ovoj godini 
Velikog jubileja, ispunjeni posebnom milošću, zanosno 
pjevamo zahvalni himan Ocu: Te martyrum candidatus 
laudat exercitus. I tumači da je to vojska onih koji su 
»oprali svoje haljine i ubijelili ih u krvi Jaganjčevoj - 
(Otk 7,14). Stoga će, piše Sveti Otac, »Crkva morati u 
svakom kutku zemlje ostati usidrena uz njihovo 
svjedočanstvo i ljubomorno čuvati njihov spomen« 
(lncarnationis mysterium, 13). Svjedočanstvo mučenika je 
svjedočanstvo koje se ne smije zaboraviti, naglašava 
Papa (usp.: lncarnationis mysterium, 13). 

I mi smo se, braćo i sestre u vjeri, okupili večeras u 
našoj katedrali da ojačamo spomen i da se još jače 
usidrimo uz svjedočanstvo našeg mučenika blaženog 
Alojzija Stepinca. Prije točno četrdeset godina na 
današnji dan, zatočen u rodnom Krašiću, blago u 
Gospodinu predao je svoju dušu Bogu kardinal Alojzije 

Pjevači župe Sv. Š imuna i Jude Tadeja iz Markuševca u molitvi i pjesmi na grobu bi. 
A. Stepinca na drugi dan trodnevnice uoči 40. obljetnice preminuča bi. A. Stepinca, 8. 

veljače 2000. 


Stepinac, zagrebački nadbiskup. Od 
dana njegovog ukopa u Zagrebačkoj 
katedrali, 13. veljače 1960., njegov je 
grob, kako kaže naš kardinal Franjo 
Kuharič, sve do danas stalna meta 
velikoga i neprekinutoga hodočašća. 
O stotoj obljetnici njegova rođenja, 
pretprošle godine, 3. listopada 1998., 
na udivljenje svega naroda. Sveti 
Otac proglasio ga je blaženim u naci¬ 
onalnom svetištu Majke Božje Bistri- 
čke. Ivan Pavao II. dao nam je time u 
blaženom Alojziju Stepincu putokaz 
za hodočašće naše Crkve u treće ti¬ 
sućljeće. »Lik blaženog Alojzija Ste¬ 
pinca za sve predstavlja točku oslon¬ 
ca na koju valja upirati pogled da bi 
se njome nadahnjivali i na nju osla¬ 
njali.« (Ivan Pavao II., Generalna audi¬ 
jencija u srijedu, 7. listopada 1998.) 

Najviši oblik svetosti u Crkvi 
daju mučenici. Zato sveta Crkva Bo¬ 
žja ne može biti doli Crkva mučeni¬ 
ka. Naprosto ne može biti drugačije, 
jer mučenici u pravom smislu riječi 
pripadaju Crkvi. Oni su njezin najbo¬ 
lji dio. Mučenici na najdosljedniji na¬ 
čin izražavaju ljubav koja se daruje, 
ne tražeći ništa zauzvrat. Oni nisu 
vezani samo uz prošlost u kojoj su ži¬ 
vjeli. Naprotiv, mučenici Crkvu us- 
mjeruju prema budućnosti. Oni 
prednjače u hodočašću Crkve kroz 
vrijeme prema eshatonu. Mučenici 
su stalni poziv i izazov nama sada i 
ovdje, da nitko ne bi zaboravio Učite¬ 
ljeve riječi: »Ako su mene progonili, i 
vas će progoniti« (Iv 15,20). 

U mučeništvu Crkva nalazi svo¬ 
ju plodnost i životnost. Poznata Ter- 
tulijanova izreka: »Sanguis martyrum 
semen christianorum - Krv mučenika 
sjeme kršćana«, kratko i jasno izriče 
svu zakonitost i tajnu života i rasta 
Crkve. U svim povijesnim razdoblji¬ 
ma crkvena njiva bila je otvorena za 
sijanje mučenika i cvjetanje kršćana. 

U apostolskom pismu »Nadolas¬ 
kom trećeg tisućljeća« Sveti Otac us¬ 
poređuje prva stoljeća kršćanstva sa 
zadnjim stoljećem drugog milenija: 
»Povijesni događaji vezani uz lik 
Konstantina Velikoga nikad ne bi bili 
mogli garantirati razvoj Crkve kakav 
se dogodio u prvom tisućljeću, da se 
to nije zbilo zbog sjetve mučenika i 
baštine svetosti koja je karakterizi¬ 
rala prve kršćanske generacije. Na 
kraju drugog tisućljeća. Crkva je po¬ 
novno postala Crkva mučenika. Pro¬ 
gonstva vjernika - svećenika, redov¬ 
nika i laika - proizvela je veliku 
sjetvu mučenika na različitim strana¬ 
ma svijeta« (Tertio millennio advenien- 


te, 37). Gotovo istim mislima pro¬ 
ročki to opisuje naš blaženik ovako: 
»Crkva je... tri stotine godina živjela 
pod zemljom u katakombama. Kad 
su pokopani zadnji progonitelji, 
onda je izašla napolje, na javu, da 
bude svima svjedok Božje moći, koja 
se krvlju poginulih svetih mučenika 
poslužila, da razmnoži kršćanstvo 
po svoj zemlji. Tako će biti i iza ovo¬ 
ga progonstva: ne propast Crkve, 
nego njezin novi procvat na sve stra¬ 
ne.« (Alojzije Stepinac, Pisma iz suzanj- 
stva (1951.-1960.), Zagreb, 1998., str. 
314.) 

U tom smislu kršćanski mučenici 
dvadesetog stoljeća predstavljaju ve¬ 
liki znak nade za Crkvu na pragu 
trećeg tisućljeća. O da bi Crkva Božja 
u hrvatskom narodu u vremenima 
koja joj predstoje bila ojačana vjerom 
i primjerom blaženog Alojzija Ste¬ 
pinca i mnogobrojnih nesebičnih 
kršćana - biskupa, svećenika, redov¬ 
nika, redovnica, Kristovih vjernika, 
laika - koji su prihvatili da zajedno s 
njim plate teški danak tamnice, zlo¬ 
stavljanja, pa čak i krvi da bi hrabrim 
svjedočenjem sačuvali jedinstvo Crk¬ 
ve i branili njezinu slobodu. 

Mučeništvo ne pripada prošlosti, 
kako su to možda neki htjeli dokazati 
svojim tvrdnjama. Izgleda čudno, ali 
je istinito daje stoljeće proklamiranih 
sloboda ujedno i stoljeće mnogih 
mučenika. Mučeništvo je stvarnost 
našeg vremena i naših dana, kako 


naglašava Ivan Pavao II.: »Dvije ti¬ 
suće godina od rođenja Kristova 
obilježene su trajnim svjedočan¬ 
stvom mučenika. Nadalje, ovo sto¬ 
ljeće, koje je već na izmaku, imalo je 
brojne mučenike osobito zbog naciz¬ 
ma, komunizma i rasnih ili plemen¬ 
skih borbi. Ljudi svih društvenih slo¬ 
jeva trpjeli su zbog svoje vjere 
plativši krvlju svoje prianjanje uz 
Krista i uz Crkvu ili su proveli bes¬ 
konačne godine u zatvoru ili su bili 
svega lišeni, jer nisu htjeli popustiti 
ideologiji koja se pretvorila u vlada¬ 
vinu okrutne diktature. S psiho¬ 
loškog stajališta mučeništvo je najrje¬ 
čitiji dokaz istinitosti vjere, koja čak 
nasilnoj smrti može dati ljudsko lice i 
očituje svoju ljepotu i u najokrutnijim 
progonstvima.« (Incarnationis myste- 
rium, 13) 

Papa nas poziva da u ovoj jubi¬ 
larnoj godini ojačamo spomen muče¬ 
nika, koji su rječit znak istinitosti kr¬ 
šćanske ljubavi, i da njihovo svjedo¬ 
čanstvo ne smijemo zaboraviti. Što 
znači ljubomorno čuvati i braniti 
spomen mučenika? To ne znači samo 
davati im liturgijsku čast i tražiti nji¬ 
hov zagovor u molitvama te diviti se 
njihovoj vjeri i ljubavi. Sveti Otac ide 
dalje i jasno kaže: »Divljenje njiho¬ 
vom mučeništvu neka se sjedini u 
srcima vjernika, sa željom da bismo 
mogli slijediti njihov primjer, s mi- 
lošću Božjom, ako to prilike budu 
zahtijevale« (Incarnationis mysterium, 

13). Naš blaženik bio je uvijek spre¬ 
man slijediti njihov primjer, kako je i 
sam Papa posvjedočio: »Njegova je 
smrt uzrokovana dugotrajnim pat¬ 
njama koje je podnio: zadnjih je pet- 
anest godina njegova života bilo obi¬ 
lježeno neprekinutim nizom zlostav¬ 
ljanja, posred kojih je odvažno 
izložio vlastiti život radi svjedočenja 
za Evanđelje i za jedinstvo Crkve.« 
(Homilija, Marija Bistrica, 3. listopada 
1998.) 

Mučenik je onaj koji govori dje- 
lujuči. Njegova riječ je njegov život, a 
smrt najviše svjedočenje. On je, nai¬ 
me, jedini koji nam omogućuje da ra¬ 
zumijemo ljepotu kršćanske smrti 
ucijepljene u pashalni misterij. Muče¬ 
nik je čovjek koji se ne predaje, ali 
koji zna ljubiti do kraja. Pred muče¬ 
nikom nam nije dopušteno žaliti po¬ 
vijesni slučaj ni zazivati sretnije okol¬ 
nosti. U mučeniku se susrećemo sa 
svjesnim izborom te jasnim i razbori¬ 
tim spoznanjem, da učenik ne može 
biti veći od svog Učitelja, te ako su 
progonili njega, mogu progoniti i 
onoga koji Učitelja slijedi. Bez te svi¬ 
jesti vjera ne može doseći svoju zre¬ 
lost. Zbog toga nitko tko ozbiljno uzi¬ 
ma svoje kršćansko postojanje, ne 
može misliti da mu mučeništvo ne 
pripada. 

Mučenik je svjedok ljubavi. Mu¬ 
čenik objašnjava što je ljubav prema 
Kristu. On naviješta Evanđelje dajući 
svoj život iz ljubavi. Mučenik pred¬ 
stavlja najizvrsniji izražaj jednostav¬ 
nosti kršćanskoga života. Njegova se 
snaga sastoji u nesalomljivoj sigur¬ 
nosti da vjeru treba uzeti ozbiljno, da 


istina Radosne vijesti ima zaista ko¬ 
načni smisao i da vrijedi ići ususret 
podnošenju nasilja, radije nego se 
odreći ljubavi, jedinog pravog krite¬ 
rija koji može promijeniti svijet. 

Mučenik je znak te najveće ljuba¬ 
vi, koja sadrži sve vrijednosti. Nema 
veće ljubavi od onoga koji »život svoj 
polaže za svoje prijatelje« (Iv 15,13). 
Mučenikov život izražava uzvišenu 
Isusovu riječ izgovorenu na Križu: 
»Oče, oprosti im, ne znaju što čine.« 
(Lk 23,34) Logika kršćanskog muče- 
ništva je dati život iz ljubavi; iz lju¬ 
bavi prema Kristu, prema braći i se¬ 
strama, prema Evanđelju, prema 
istini, životopisac kardinala Stepinca 
svjedoči: »Nije se našlo ni u Vraneko- 
vićevu dnevniku ni u drugim doku¬ 
mentima da bi ikad Kardinal kazao 
koju riječ žalbe protiv onih koji su ga 
progonili. Naprotiv, u različitim je 
zgodama naglašavao zapovijed Kris¬ 
tovu da smo dužni ljubiti i svoje ne¬ 
prijatelje i moliti se za one koji nas 
mrze i progone.« (Mekša Benigar, 
Alojzije Stepinac - hrvatski kardinal, 
Zagreb, 1993., str. 706.) 

Mučenik je svjedok istine. Ivan 
Pavao II. u enciklici »Vjera i razum« 
(Fides et ratio) smješta mučeništvo u 
kontekst razmišljanja o istini: »Muče¬ 
nik je, naime, najcjelovitiji svjedok 
istine o postojanju. On dobro zna da 
je pred Kristom Isusom pronašao 
istinu o svom životu, čiju mu sigur¬ 
nost nitko ne može odnijeti. Ni bol ni 
okrutna smrt ne mogu ga odvojiti od 
istine koju je otkrio u susretu s Kri¬ 
stom. Eto razloga zbog kojega svje¬ 
dočanstvo mučenika sve do dana¬ 


šnjega dana izaziva divljenje, pro¬ 
nalazi slušatelje i uzima se kao pri¬ 
mjer.« (Fides et ratio, 32) 

Mučenik je, dakle, izazov čovje¬ 
ku da on postane svjestan svoje biti, 
da potpuno iskuša svoju tako željenu 
slobodu, te shvati da se zaista iz lju¬ 
bavi može umrijeti. U svom obram¬ 
benom govoru na sudu, 3. listopada 
1946., kardinal Stepinac kaže: »Ja 
sam za svoje uvjerenje sposoban 
podnijeti ne samo ismjehivanje, pre¬ 
zir i poniženje, nego, jer mi je savjest 
čista, pripravan sam svaki čas umri¬ 
jeti.« U blaženom Alojziju Stepincu 
susrećemo se sa životom onoga koji 
ljubi do te mjere, da je dao samoga 
sebe do smrti. To je iskustvo koje se 
ne zaboravlja, jer u njemu vidimo os¬ 
tvaren smisao života i postojanja. 

Ovo razmišljanje zaključujem ri¬ 
ječima blaženog Stepinca: »Sveci su 
bez razlike... u odnosu prema ljudi¬ 
ma na zemlji ono, što je i svjetionik 
na obali mora u odnosu prema lađa¬ 
ma. Pokazuje im po noći put da se ne 
razbiju o klisure. Istina, najbolji svje¬ 
tionik je sam Isus Krist... Ali iako je 
Isus Krist sam po sebi dovoljan, htio 
je ipak da bude mnogo drugih ma¬ 
njih svjetionika, koji će svijetliti svo¬ 
jim primjerom i pozivati ljude sa sv. 
Pavlom apostolom: 'Budite sljedbe¬ 
nici moji, kao što i ja Kristov'!« (Aloj¬ 
zije Stepinac, Propovijedi, govori, poruke 
11941-1946.1, Zagreb, 1996., str. 52.) 

Draga braćo i sestre, budite nas¬ 
ljedovatelji blaženog Alojzija, kao što 
je on bio nasljedovatelj Kristov! 

Amen. 


DAROVI ZA POKRIĆE TROŠKOVA 
U POSTUPKU PROGLAŠENJA 
SVETIM BL. ALOJZIJA STEPINCA 

Uz popis prijatelja i štovatelja blaženog Alojzija 
Stepinca, koji su uz molitvu poslali i novčani dar, sa 
zahvalnošću se sjećamo svih darovatelja koji su uz 
svoj dar izričito napomenuli, da se ne objavljuje nji¬ 
hovo ime. Raduje činjenica da su među darovatelji¬ 
ma zastupljeni različiti staleži i ustanove, iz domo¬ 
vine i diljem svijeta, što potvrđuje općenarodnu želju 
za proglašenjem svetim kardinala Stepinca. 

Nakon objavljivanja zadnjeg broja Glasnika, svoj 
dar za pokriće troškova u postupku za proglašenje sve¬ 
tim kard. Alojzija Stepinca uručili su ovi darovatelji: 

ŠESNIĆ Dragica - Biograd; Mons. ČAPEK Velimir - 
Rim; N.N. - Virovitica; OGNJANČEVIĆ-RAUŠ Darinka 
- Zagreb; Hrvatska katolička misija Luxemburg (vlč. 


Franjo GRGIĆ); N.N. - Zagreb; Marija NOVAK - Zadar; 
Župni ured Vinagora; Mirko EFENDIĆ - Livno; Župni 
ured Remetinec; Župni ured sv. Ivan - Zagreb; Zlatko 
LUKEŽ - Zagreb; Ilija i Janja VINCENTIĆ - Salzburg; 
Ivan JURKOVIĆ - Brod. Moravice; mons. Ivan DOŠLIN 
(kanonik) - Zagreb; Franjo kard. KUHARIĆ - Zagreb; 
Marija RADUCEVIĆ - Bjelovar; Ilija i Janja VINCETIĆ 
- Salzburg; John HRDI - Mihvaukee; Josip ČUNOVIĆ - 
Bielfeld; Nadja-Danica SCHULZ; Ivan JURKOVIĆ - 
Brod Mraviće. 

• 

N. N. - Virovitica dao odslužiti 
Mise na čast bi. Alojzija Stepinca 

• 

Svoj dar za pokriće troškova u postupku za 
proglašenje svetim kardinala Alojzija Stepinca možete 
poslati preko Zagrebačke banke na ime: 

Postulatura kard. Stepinca 
- devizni račun: 012101-01-2421741339 
- kunski račun: 012101-12-2320444313 

Propovijed kardinala Angela SODANA 
u crkvi sv. Jeronima 

u Rimu, 10. veljače 2000. 

Kardinal Stepinac znao je, snagom koja dolazi odozgor, suprotsta¬ 
viti se herojskim duhom vjere dramatičnim događanjima svoga vre¬ 
mena, pružajući i nama kompas pomoću kojega se možemo orijentirati 
u teškim trenucima života, a to je velika vjera u Božju providnost, 
praćena ljubavlju prema svima, pa i prema neprijateljima. 


S iskrenom radošću sam prihvatio 
srdačan poziv rektora ovoga povijesnog 
rimskog hrama, i došao sam ovamo za¬ 
jedno s vama zahvaliti Gospodinu za ve¬ 
liki dar što ga je dao svojoj Crkvi, u tako 
izvanrednom pastiru kakav je bio bla¬ 
ženi Alojzije Viktor Stepinac, zagreba¬ 
čki nadbiskup. 

I sam sam bio nazočan u Mariji 
Bistrici onog prekrasnog dana 3. 
listopada 1998. godine, kada je papa 
Ivan Pavao II. proglasio blaženim toga 
velikog službenika Crkve. Na prostoru 
predivnog marijanskog svetišta divio 
sam se dijeleći radost koja je isijavala s 
lica mnoštva vjernika, sretnih zbog 
proslave već ovdje na zemlji velikog 
svjedoka vjere, blagopokojnog 
zagrebačkog nadbiskupa. 

1. Proslava mučenika 

Tijekom stoljeća mnogo je bilo 
mučenika izraslih iz hrvatske zemlje. 
Mnogo je pšeničnog zrnja palo na to 
plodno tlo i umrijevši donijelo mno¬ 
go ploda. 

Sada, uskliknuo je Papa tijekom 
obreda proglašenja blaženim, dugi 
niz Kristovih svjedoka okrunjen je 
beatifikacijom kardinala Stepinca. 

»Ovo je povijesni trenutak u ži¬ 
votu Crkve i vašega naroda«, govo¬ 
rio je Sveti Otac. »Kardinal zagre¬ 
bački nadbiskup, izuzetna ličnost u 
Katoličkoj crkvi, nakon što je svojim 
vlastitim tijelom i duhom podnio 
grozote komunističkog sustava, sada 
ostaje u sjećanju svojih sunarodnjaka 
obilježen mučeništvom.« 

Duboki odjek ostavile su na 
nama koncelebrantima, kao i na čita¬ 


vom kršćanskom narodu koji je po¬ 
božno slušao, riječi koje je Papa po¬ 
tom izrekao: »Mogli bismo reći da je 
u osobi novoga blaženika sadržana 
cjelokupna tragedija koja je pogodila 
hrvatski narod i Europu tijekom ovo¬ 
ga stoljeća, izražena u tri velika zla: 
fašizmu, nacizmu i komunizmu.« 

2. Junaštvo pastira 

Kardinal Stepinac znao je, sna¬ 
gom koja dolazi odozgor, suprotsta¬ 
viti se herojskim duhom vjere dra¬ 
matičnim događanjima svoga vre¬ 
mena, pružajući i nama kompas po¬ 
moću kojega se možemo orijentirati 
u teškim trenucima života, a to je ve¬ 
lika vjera u Božju providnost, praće¬ 
na ljubavlju prema svima, pa i prema 
neprijateljima. 

U takvoj svojoj dubokoj kršćan¬ 
skoj izgrađenosti, nije klonuo duhom 
ni u listopadu 1946. godine, kada je 
osuđen na šesnaest godina prisilnog 
rada. Vjeran svom poslanju oca i pa¬ 
stira svoga naroda. Zagrebački je 
nadbiskup znamenitim pastoralnim 
pismom od 20. studenoga 1945. osu¬ 
dio ubojstvo 243 svećenika, oduzi¬ 


manje crkvene imovine i veliko ogra¬ 
ničavanje rada Crkve. Isto tako, 
svojim dubokim osjećajem crkveno- 
sti, odbio je sve zahtjeve za osnivanje 
nacionalne Crkve, koja bi bila odvo¬ 
jena od Rima. U mnogim prigodama 
mnogopoštovani kardinal Kuharić 
potvrdio je da je glavni motiv za nje¬ 
govu osudu bilo upravo odbijanje 
stvaranja nacionalne hrvatske pseu- 
do-Crkve. Zbog toga, prema umirov¬ 
ljenom zagrebačkom nadbiskupu, 
kardinala Stepinca može se s punim 
pravom držati mučenikom za jedin¬ 
stvo Crkve. 

3. Duhovnost jakih 

Braćo i sestre u Gospodinu, čita¬ 
nja koja smo čuli u ovom liturgij¬ 
skom slavlju blaženoga Alojzija Ste¬ 
pinca prikladno nam opisuju duhov¬ 
nost kojom su se nadahnjivali muče¬ 
nici svih razdoblja. 

U prvom čitanju, pisac Knjige 
mudrosti govori nam o dušama pra¬ 
vednika koji osjećaju da se nalaze u 
Božjim rukama i zato žive u miru, 
čak i u nemirnim vremenima. 

U drugom čitanju sveti Pavao 
podsjeća ne samo Timoteja, nego i 
sve nas, da »riječ Božja nije okovana« 
te da je treba naviještati čak i s lanci¬ 
ma na rukama. Koliko puta je Zagre¬ 
bački nadbiskup razmišljao nad rije¬ 
čima Apostola naroda: »Riječ Božja 
nije okovana« (2 Tim 2,9). Neustraši¬ 
vom postojanošću osjećao se potak- 


Kard. A . Sodano, državni tajnik Svete 
Stolice, mons. S. Štambuk, biskup 
hvarsko-bračko-viški, kard. F. Kuha¬ 
rić, nadbiskup zagrebački u miru, 
mons. J. Bozanić, nadbiskup zagre¬ 
bački, i mons. G. E i naudi, nuncij u 
Hrvatskoj pohodili su obnovljenu sa¬ 
mostansku crkvu i posvećeni oltar se¬ 
stara benediktinki na Hvaru, 7 7 . srp¬ 
nja 1999. . 

nut da nastavi svoje poslanje, onako 
kako je to činio i u prvim godinama 
svoga biskupstva, od 1934. pa na 
dalje, tako i za vrijeme nacističke 
okupacije, otvoreno osuđujuči krše¬ 
nje ljudskih prava Židova, Roma, 
Srba i Slovenaca. 

U trečem čitanju slušali smo ri¬ 
ječi koje Isus upućuje svojim učenici¬ 
ma: »Ne bojte se onih koji ubijaju ti¬ 
jelo, nego se više bojte onoga koji 
može pogubiti i dušu i tijelo u paklu« 
(Mt 10,2). Vjeran tom Gospodino¬ 
vom upozorenju, zagrebački dobri 
pastir nastavio je vedro na svom 
putu, i onda kada je to bio trnovit 
put. Uostalom, dobro je znao ono što 
je Isus rekao svojim učenicima: »Nije 
učenik veči od svoga učitelja. Ako su 
mene progonili, progonit če i vas« (Iv 
15,20). »U svijetu čete imati mnogo 
muka, ali imajte povjerenja: ja sam 
pobijedio svijet« (Iv 16,33). 

Ovakva duboka duhovna izgra- 
đenost pomogla mu je da se ne slomi 
pod udarcima života. Bio je doista 
kuča sagrađena na stijeni, kakvu 


nam opisuje Učitelj kao simbol unu¬ 
tarnje čvrstoče vjernika: »Zapljušti 
kiša, navale bujice, duhnu vjetrovi i 
sruče se na tu kuću, ali ona ne pada, 
jer - utemeljena je na stijeni« (Mt 
7,25). 

4. Primjer svetaca 

U ovom liturgijskom slavlju bla¬ 
ženoga Alojzija Stepinca želim se sje¬ 
diniti sa svima vama u zahvaljivanju 
Gospodinu, što je u svojoj Crkvi po¬ 
digao ovako velikog pastira. 

Nisam išao u opširno izlaganje 
26 godina njegova biskupstva, prvo 
kao zagrebačkog nadbiskupa koad- 
jutora od 1934. do 1937. i potom kao 
ordinarija iste nadbiskupije. Nisam 
vam govorio o čvrstoći kojom je pod¬ 
nio namješteni sudski proces kojim je 
bio osuđen, niti sam se spomenuo 
mirnoće kojom je podnosio iskušenja 
zatvora u Lepoglavi i potom strogog 
kućnog zatvora u Krašiću, gdje je i 
predao svoju plemenitu dušu Bogu 
onog hladnog 10. veljače 1960. godi¬ 
ne. 


Uostalom, vi daleko bolje od 
mene poznajete život i djela ovog ve¬ 
likana vaše zemlje, za koju je on to¬ 
liko radio i propatio. U svakom slu¬ 
čaju, svi ćemo nastojati zaživjeti 
poruku vjere i ljubavi koju nam je 
Blaženik ostavio. 

Na divnoj izložbi upriličenoj ne¬ 
davno u Vatikanu na temu: »Hrvati - 
kršćanstvo, kultura i umjetnost«, di¬ 
vio sam se, između ostalog, knjizi 
Marka Marulića: »Upućivanje u čes¬ 
tit život po primjerima svetaca«, iz¬ 
danu 1506. godine. Poznato nam je 
kako je to djelo kasnije doživjelo pri¬ 
jevode na različite europske jezike i 
kako ju je sveti Ignacije Lojolski uvr¬ 
stio u popis literature namijenjene 
članovima Družbe Isusove. 

Po primjeru svetaca i mi se danas 
možemo osposobiti za dobar život, u 
vjernosti svojem kršćanskom pozivu. 
Neka to bude poruka koju nam os¬ 
tavlja veliki lik blaženoga Alojzija 
Stepinca, biskupa i mučenika za jedi¬ 
nstvo Crkve. 



Mons. A. Di Montezemolo, nuncij u 
Italiji , i mons. G. E i naudi, nuncij u 
Hrvatskoj , u posjetu »Spomen-zbirci 
bi. A. Stepinca«, 19. veljače 2000. 


Propovijed 
mons. G. EINAUDIA 

Krašić, 10. veljače 2000. 

Kristov je primjer sve do kraja 
nadahnjivao njegovo ponašanje te 
je položio i život za stado , koje mu 
je bilo povjereno u posebno teškom 
povijesnom razdoblju. 


Draga braćo i sestre, 

sve vas od srca toplo pozdrav¬ 
ljam i zahvaljujem vlč. gospodinu Jo¬ 
sipu Balogu, župniku župe u Kraši¬ 
ću, na pozivu da zajedno s vama 
slavim danas ovu euharistijsku žrtvu 
na blagdan bi. Alojzija Stepinca, mu¬ 
čenika za jedinstvo Katoličke crkve, 
koji je upravo u ovoj župi ugledao 
svjetlo dana i završio svoj mučenički 
život, vjerno svjedočeći svoje kršćan¬ 
sko uvjerenje i pastirsko poslanje. Ne 


možemo a da se i danas ne sjetimo 
radosti koju je Krašić, Zagrebačka 
nadbiskupija, hrvatski narod i cijela 
Katolička crkva doživjela 3. listopa¬ 
da 1998., kad je Sveti Otac Ivan Pa- 
vao II. proglasio u Mariji Bistrici 
blaženim današnjeg blaženika. Pri¬ 
sjetimo se i radosti koju je i sam Papa 
izrazio tom prigodom ovim riječima: 
»Prepuni smo danas radosti u zajed¬ 
ničkom zahvaljivanju Bogu za novi 
plod svetosti što ga hrvatska zemlja 
pruža Crkvi u osobi mučenika Aloj¬ 
zija Stepinca, zagrebačkog nadbisku¬ 
pa i kardinala Svete Rimske Crkve.« 

Blaženi Alojzije Stepinac nije 
prolio krv u doslovnom smislu riječi. 
Njegova je smrt uzrokovana dugo¬ 
trajnim patnjama koje je podnio. 
Zadnjih je petnaest godina njegova 
života bilo obilježeno neprekinutim 
nizom zlostavljanja, posred kojih je 
odvažno izložio vlastiti život radi 
svjedočenja za Evanđelje i za jedin¬ 
stvo Crkve. Svoju je sudbinu, prema 
riječima Psalma, položio u Božje 
ruke. Ne dijeli nas mnogo vremena 

od života i smrti kardinala Alojzija 
Stepinca. Svega četrdeset godina, a o 
stotoj obljetnici svoga rođenja pred 
očima Presvete Djevice u Nacional¬ 
nom marijanskom svetištu Majke 
Božje Bistričke, koje je bilo toliko 
drago našem blaženiku, uzdignut je 
na čast oltara. Taj je čin Sveti Otac na¬ 
zvao povijesnim događajem u životu 
Crkve i hrvatske nacije. To što je bi. 
Alojziju davalo snage da izdrži sve 
do mučeništva, bile su Isusove riječi 
koje je on čuo, prihvatio i u život pro¬ 
veo: »Ako mi tko hoče služiti neka 
ide za mnom!« Dobri je Pastir za bi. 
Alojzija Stepinca bio jedini učitelj. 
Kristov je primjer sve do kraja nada¬ 
hnjivao njegovo ponašanje te je polo¬ 
žio i život za stado, koje mu je bilo 
povjereno u posebno teškom povije¬ 
snom razdoblju. Čvrsto oslonjen na 
Krista, uvijek se pouzdavajuči u za¬ 
štitu Nebeske Majke, nije se bojao ni 
prijetnji, ni poniženja pa čak ni mu¬ 
čenja. Pred očima mu je bio Raspeti 
Krist, koji je za svoje stado položio 
vlastiti život i prolio krv do posljed¬ 
nje kapi. 

Nasljedovanje Krista bio je ideal 
današnjeg blaženika od kojeg nikada 
i ni po koju cijenu nije odstupio. Po 
riječima Svetog Oca, svojim ljudskim 
i duhovnim životnim putem bi. 
Alojzije Stepinac svome narodu pru¬ 
ža svojevrsni kompas da bi se znao 


orijentirati. Evo glavnih točaka: vjera 
u Boga, poštivanje čovjeka, ljubav 
prema svima sve do praštanja, jedin¬ 
stvo s Crkvom kojoj je na čelu Petrov 
nasljednik. Dobro je znao da se ne 
može popuštati kad je u pitanju isti¬ 
na, jer istina nije roba kojom se može 
trgovati. Zbog toga mu je bilo draže 
prihvatiti patnju nego li izdati svoju 
savjest, iznevjeriti obećanje dano Kri¬ 
stu i Crkvi. 

Draga braćo i sestre, nije dosta 
diviti se svecima i blaženicima naše 
Svete Crkve. Njima nije potrebno 
naše divljenje, jer oni u nebeskoj slavi 
u punini uživaju u prisutnosti Božjoj. 
Ako ih zaista želimo počastiti, onda 
ih moramo nasljedovati. To će biti 
njihova najljepša proslava. Svi mi u 
svom životu imamo svoje trnovite 
putove, svoje križeve, svoje kušnje, 
svoje poteškoće. Nismo možda pri¬ 
mili u tolikoj mjeri prigodu svjedočiti 
za Krista u kolikoj je to mjeri primio 
naš današnji blaženik, ali zasigurno 
svaki od nas strpljivo, prihvaćajući 
borbu protiv zla u svakodnevnom ži¬ 
votu, može ostvariti poziv na svetost, 
jer svi smo mi samim primanjem sa¬ 
kramenta krštenja po posvetnoj mi¬ 
losti pozvani da u osobnom životu 
ostvarimo ideal svetosti. Često mi¬ 
slimo da je svetost namijenjena po¬ 
sebno odabranim dušama, a da se mi 
možemo prepustiti da nas nosi struja 


života. To je lakoumno prihvaćanje 
kršćanskog poslanja i vjerničke opre¬ 
dijeljenosti. Mi smo svi snagom kr¬ 
štenja pozvani na sudjelovanje u op¬ 
ćem poslanju Crkve, svatko prema 
primljenom daru. Ako naš život nije 
obilježen zalaganjem za izgradnju 
kraljevstva Božjega i dobra čovječan¬ 
stva, sigurno smo na pogrešnom 
putu. Blaženi Alojzije Stepinac nam 
je ostavio primjer kršćanskog svjedo¬ 
čenja. On je službu naviještanja 
Evanđelja ispunio prije svega svojom 
patnjom za Črkvu, a svoju je poruku 
vjere zapečatio smrću. 

Draga braćo i sestre, večeras će u 
vječnom gradu Rimu, središtu kr¬ 
šćanstva, u ovoj svetoj jubilejskoj go¬ 
dini svečanu misu u čast bi. Alojzija 
Stepinca u crkvi sv. Jeronima predvo¬ 
diti vatikanski državni tajnik uzoriti 
kardinal Angelo Sodano. Rimska i 
ova vaša domovinska proslava dana¬ 
šnjeg blaženika također je znak je¬ 
dinstva sveopće Crkve. Stoga upra¬ 
vimo svoje molitve Gospodinu, da 
nam na zagovor bi. Alojzija udijeli 
milost da budemo dostojni svoga kr¬ 
šćanskog poslanja u sadašnjem tre¬ 
nutku, i da se svim srcem zalažemo 
za crkveno jedinstvo. Neka nam u 
tome pomogne i blagoslov Svetoga 
Oca, koji ću vam kao njegov pred¬ 
stavnik od srca rado podijeliti na 
završetku ove svete mise. 


MOLITVA VJERNIKA U MISAMA 

U ČAST BL ALOJZIJA STEPINCA 

• 

Gospodine, blaženi Alojzije Stepinac ostavio je po¬ 
seban primjer kršćanskog svjedočanstva. Službu na¬ 
viještanja Evanđelja ispunio je svojom patnjom za 
Crkvu, a svoju je poruku zapečatio smrću. E)aj da i 
mi poput njega ostanemo u Crkvi otvoreni potica¬ 
jima Duha Svetoga, te tako djelotvorno svjedočimo 
za Krista. 

• 

Gospodine, Blaženikovom srcu govorio si tiho i ne¬ 
nametljivo kroz Marijinu prisutnost. Daj da nam ona 
bude znakom vjerničkog jedinstva i moliteljicom 
blagoslova na prijelazu u treće tisućljeće. 

• 

Gospodine, za blaženog kardinala Alojzija Stepinca 
bio si jedini Učitelj. Tvoj primjer nadahnjivao je nje¬ 
gov život. Molimo danas za papu našega Ivana Pav- 
la II., za sve biskupe i svećenike, da po tvom primje¬ 
ru spremno vode povjereni im narod Božji putem 


svetosti i milosti, te u svim prilikama i okolnostima 
riječju i životom budu uzor vjere, nade i ljubavi. 

• 

Gospodine, pozvani smo svojoj domovini dati novo 
lice, posebno se zalažući da se u njoj učvrste etičke i 
moralne vrijednosti, jer bez njih nema ni prave slo¬ 
bode ni istinske demokracije. Molimo da svi oni koji 
su na vlasti budu promicatelji dobra, pravde i istine, 
za dobrobit svakog stanovnika ove zemlje. 

• 

Isuse, izvoru i ispunjenje novog čovjeka, u ovoj Ju¬ 
bilarnoj godini, godini milosti i milosrđa, daruj nam 
ponizno i jednostavno srce, kako bismo s uvijek no¬ 
vim divljenjem uranjali u otajstvo Utjelovljenja. Uči¬ 
ni da vjerni krsnim obećanjima živimo dosljedno 
svoju vjeru, kako bi u obitelji i društvu zasjalo svje¬ 
tlo Evanđelja. 

• 

Gospodine, mnogi su za svoga ovozemaljskog živo¬ 
ta u euharistiji nalazili snagu za život. Sada, kada su 
se preselili u vječnost. Tebi milosrdnom Ocu upuću¬ 
jemo svoje prošnje za njih, da ih obasjaš svojom 
svjetlošću i obdariš životom u Tebi. 

Propovijed nadbiskupa vrhbosanskoga 
kardinala Vinka Puljića 

Sarajevska katedrala, 10. veljače 2000. 

Svećenik Alojzije svojim pristankom da podmetne slaba ljudska 
pleća pod toliku odgovornost pokazuje koliko voli Krista, koliko voli 
Crkvu, koliko voli svoj narod. 


Draga braćo misnici, 
dragi puče Božji! 

Danas, na spomendan blaženog 
Alojzija kardinala Stepinca, želim za¬ 
jedno s vama razmišljati o nekoliko 
stvari. Ne želim ovdje prepričavati 
životopis kardinala Stepinca, nego iz 
njegova života izdvojiti neke točke 
koje nam ga prikazuju i kao uzor i 
kao zagovornika. 

Blaženi je Alojzije nikao u teža¬ 
čkoj obitelji i rastao u ozračju baš tak¬ 
ve vjere u Boga. Sječam se mlade¬ 
načkih dana kada sam prvi put uspio 
doči do nekih važnih podataka iz ži¬ 
vota kardinala Stepinca. Divno je bilo 
čitati o tome kako mu je majka Bar¬ 
bara nakon krštenja položila svoju 
krunicu u kolijevku te ga na taj način 
i vidljivim činom stavila pod zaštitu 
Majke Božje. Uvjeren sam da ga je 
ona, još dok ga je nosila pod svojim 
srcem, toliko puta preporučila zago¬ 
voru nebeske Majke. Svetac je od ma¬ 
lena rastao pred brižnim majčinim i 
očevim srcem, te je u toj obiteljskoj 
školi vjere sve više stasao u čovjeka 
poštenja, čovjeka istine, čovjeka ka¬ 
raktera - jednostavno čovjeka Božje¬ 
ga. Očevi i majke trebaju shvatiti da 
je upravo obitelj škola vjere ili, bolje 
rečeno, škola svetaca. U obiteljskoj 
školi je blaženi Alojzije naučio Bogu 
se moliti, u obitelji je naučio Crkvu 
voljeti, u obitelji je naučio za Isusa 
trpjeti. 

Kad je stasao u mladiča, blaženi 
Alojzije se borio sa životnim pita¬ 
njem s kojim se susreće svaka mlada 
osoba: što će biti od mene; u kojem ću 
se zvanju najbolje ostvariti kao čo¬ 
vjek? Stojeći pred tim pitanjem, čo¬ 
vjek stoji pred velikom kušnjom. Tko 
od nas nije prošao kroz tu kušnju kao 
kroz svojevrsnu školu, i tko se nije s 
tim pitanjem tjeskobno borio? Odgo¬ 
vor na to pitanje je za nekoga tako te¬ 
žak i tjeskoban, da mu ne da spavati 
te navečer umoran legne a ujutro još 
umorniji ustane. To i ne treba čuditi, 
jer se radi o odgovoru na životno pi¬ 
tanje. I Alojzije je najprije bio vojnik 

pa potom pošao na agronomiju. Na¬ 
pokon se vratio kući, našao djevojku 
koja mu treba biti zaručnica... Bože, 
kada čovjek pročita pismo koje joj je 
napisao. I na kraju Isus ga poziva: 
pođi za mnom. Da Alojzije nije u obi¬ 
teljskoj školi, koja mu je bila prvo sje¬ 
menište, naučio voljeti Isusa, ne bi 
imao hrabrosti odgovoriti mu: evo 
me. Upravo je u obitelji, koja je bila 
škola vjere i molitve, naučio čuti i od¬ 
govoriti mu: evo me. Upravo je u obi¬ 
telji, koja je bila škola vjere i molitve, 
naučio čuti i odgovoriti na Isusov po¬ 
ziv. Nakon svih mladenačkih kušnji i 
traženja svoga puta, smogao je snage 
i rekao: evo me; želim postati sveće¬ 
nik. Nije znao da je njegova majka 
svaki dan molila krunicu na nakanu 
da njezin sin Alojzije postane sve¬ 
ćenik. To će saznati tek na svojoj mla¬ 
doj misi. Majka Barbara mu je tada 
rekla: »Sada nastavljam moliti kru¬ 
nicu da moj sin bude svet svećenik!« 

Tada dolazi do izražaja Stepinče- 
va spremnost služiti Crkvi. Nakon 
četiri godine svećeničkoga života sta¬ 
vljen je pred novu veliku tjeskobu: 
trebao je Svetom Ocu reći - »Evo 
me!«, na poziv da služi Crkvi u bis¬ 
kupskoj službi. Mogu dobro razu¬ 


mjeti njegovu tjeskobu kada je Papi 
trebao reći da ili ne. Znao je da od¬ 
govor na to pitanje znači ne samo biti 
biskup nego i kasnije nadbiskup 
časne zagrebačke Crkve. Bože, koli¬ 
ku odgovornost je trebao preuzeti! 
Svećenik Alojzije svojim pristankom 
da podmetne slaba ljudska pleća pod 
toliku odgovornost pokazuje koliko 
voli Krista, koliko voli Crkvu, koliko 
voli svoj narod. Naš svećenik i pjes¬ 
nik Izidor Poljak u pjesni čestitci na¬ 
pisa da će mu mitra biti puna trnja. 
Tako je i bilo. 

Kao biskup blaženi Alojzije se 
dokazao kao čovjek koji naviješta Bo¬ 
žju riječ te govori ono što je pravo i 
crkveno, bilo to zgodno ili nezgodno. 
Govori iz iskrene ljubavi prema Kri¬ 
stu, prema Crkvi, prema svome naro¬ 
du i prema svojoj domovini. Nije bilo 
lako govoriti kada su mnogi u hrvat¬ 
skom narodu pristajali uz ono što 
nije dobro. Ipak, on neumoljivo opo¬ 
minje poglavnika Pavelića da mnoge 
stvari koje čini nisu dozvoljene. To 
mogu samo hrabri i vjerni; ljudi koji 
su spremni umrijeti za Istinu. Tije¬ 
kom cijelog ratnog vremena, unatoč 
njemačke i Pavelićeve diktature, nad¬ 
biskup Stepinac naviješta istinu, bori 
se protiv nepravde i staje u obranu 
čovjeka, njegovih prava i njegova do¬ 
stojanstva. Neustrašivo ustaje u 


Predavači u svečanostima 
»Stepinčevi dani« održanih u 
organizaciji pastoralnog kruga 
»Alojzije Stepinac« u župi Volosko, 
u subotu i nedjelju 16. i 17. 

obranu čovjeka i bori se protiv 
progona Židova, Srba, Hrvata i Ro¬ 
ma, te odvažno diže svoj glas. 

Nakon toga dolazi 1945. godina. 
Nadbiskup Alojzije gleda duge po¬ 
vorke svoga naroda koji odlazi i bje¬ 
ži. Oni, koji su podigli narod na noge 
početkom rata, ostavili su taj narod i 
otišli. On ostaje kao i brojni svećenici 
s njime. Ostaje hrabro kao pastir i 
dostojanstveno se suočava i s Titom, i 
s Bakarićem, i s tolikim komunisti¬ 
ma. Suočavao se s njima ne kao oso¬ 
ba koja mrzi, nego kao Nadbiskup 
koji ljubi Crkvu i svoj narod. Dana 3. 
listopada 1946. u svojoj obrani je tu¬ 
žiteljima kazao: Možete mi se smijati, 
ali ja ostajem čiste savjesti. Neću ni¬ 
kada zaboraviti s koliko sam pošto¬ 
vanja i suosjećanja prvi put čitao nje¬ 
govu obranu. Bilo je to u vrijeme 
kada sam bio bogoslov. Blaženi Aloj¬ 
zije je tada za mene bio uzor; tada je 
on za mene bio svetac. Upoznavanje 
s njegovim životom budilo je u meni 
izazov na hrabrost, izazov na ustraj¬ 
nost, izazov na vjernost! 

Smješten je u kućni zatvor u ro¬ 
dnom Krašiću. Njegova pisma, koja 
je pisao svećenicima, čitala su se te 
išla od ruke do ruke. Iz tih pisama 
zrači vjera, zrači Krist, zrači nada. 
Neki svećenici se nisu uspjeli odupri- 


Ministranti i čitači iz župe 
Markuševac sudjeluju u trodnevnici 
prigodom 40. obljetnice smrti kard. 
A. Stepinca , 8. veljače 2000. 


jeti kušnji suradnje s ljudima iz 
ateističke vlasti, te osnivaju jedno re¬ 
žimsko udruženje. Nadbiskup Stepi- 
nac hrabri svoje svećenike da budu 
istinski odani Crkvi i svom narodu, 
te se energično bori protiv tog udru¬ 
ženja. Godine 1959. dočepao sam se 
jednog njegovog pisma iz 1957. godi¬ 
ne, u kojem piše otprilike ovako: Dok 
ovo traje mnogi misle da nema nade. 
Ja ne mislim tako. Nade ima jer je u 
Kristu naše pouzdanje. Bio je čovjek 
nade, koji nije nadu samo stavio u 
svoje geslo, nego ju je životom zračio. 
Još sam bio učenik osnovne škole 
kada je kardinal Stepinac umro. U 
mojoj rodnoj kući odjednom su svi 
postali tako ozbiljni. Mi djeca smo 
osjećali da se dogodilo nešto teško. 
Tih dana otac je hodao pognute glave 
i ništa nije govorio. Tada kao dječak 
nisam mogao dokučiti očeve misli, 
ali vjerujem da sada mogu: umro je 
netko u koga je on, kao i tisuće dru¬ 
gih u hrvatskom narodu, polagao 
svoju nadu i u kome je nalazio oslo¬ 
nac. Nadbiskup Stepinac je bio našim 
vjernicima oslonac u borbi protiv 
bezboštva, u borbi protiv komuni¬ 
zma. Nakon smrti kardinala Stepinca 
zaredale su optužbe na račun onih 
koji su o pokojnom zagrebačkom 
nadbiskupu nešto lijepo rekli, a ko¬ 
lone optuženih svećenika, bogoslova 
i vjernika laika postajale su sve duže. 
U to doba reći nešto lijepo o kardi¬ 
nalu Stepincu značilo je staviti se u 
položaj da budeš optužen i osuđen. 
To je bila stvarnost koja je trajala go¬ 
dinama. 


Napokon dolazi divan i sunčan 
dan 3. listopada 1998. na Mariji Bi¬ 
strici, dan kao san. Nadbiskup Stepi¬ 
nac je rekao u sudnici da će povijest 
pokazati istinu. Tog 3. listopada 
1998. povijest je pokazala, a Crkva po 
Svetom Ocu urbi et orbi kazala, da je 
kardinal Alojzije Stepinac blaženik i 
da su istinite njegove riječi: »Moja je 
savjest čista!« Mi koji smo proživjeli 
ta i ova vremena vidimo da je povi¬ 
jest čudna. Hvala dobrom Bogu da 
nam je darovao ovaj dan i ovog bla- 
ženika, koji mi je još kao bogoslovu 
puno značio. Kad god sam imao pri¬ 
godu, pošao bih u zagrebačku prvo¬ 
stolnicu i kleknuo na njegov grob. I 
tada i sada on mi je znak da treba us¬ 
trajati na putu istine; ne dati se slo¬ 
miti, ne dati se zavesti, ne dati se ku¬ 
piti te ostati vjeran Kristu, Crkvi i 
svome narodu. 

I mi danas, posebno na ovim 
prostorima, stojimo pomalo zbunjeni 
pred brojnim nasrtajima. Jedni nam 
kažu da nismo uradili dovoljno; dru¬ 
gi opet da nismo trebali ostati i da 
ovo nije naša domovina, a treći da za 
nas ovdje nema mjesta. Velesile osu¬ 
đuju samo jedne, a druge puštaju da 
čine ono što ne bi smjeli. Gdje je tu 
pravda! S jedne strane govore o ljud¬ 
skim pravima, a s druge strane uva¬ 
žavaju one koji su jači. Europa osu¬ 
đuje sve ono što joj ne odgovara, a još 
nijedan zločin komunizma nije osu¬ 
dila. Ako osuđuje zločine u Drugom 
svjetskom ratu i u nedavnom ratu, 
zar ne bi trebala osuditi i zločine ko¬ 
munizma? Gdje je poštenje Europe? 
To nije pravda. Politika, koja jednu 
stvar osuđuje kada joj to odgovara a 
potom istu prešućuje, nije poštena 
politika makar se nastojala zvati ta¬ 
kvom. I tu nam je blaženi Alojzije 
putokaz koji pokazuje jasan pravac, a 
to znači: ostati na Kristovom putu; 
ostati vjeran Crkvi i Papi; voljeti 
svoju grudu i čuvati svoju baštinu. 
On nam je i zagovornik i uzor. Radi 
kraljevstva nebeskoga trebamo izdr¬ 
žati i ustrajati na putu istine pa, ako 
treba i umrijeti, svoje ne izdati. 

Blaženi Alojzije, pomozi ovoj 
raspetoj Crkvi! Pomozi svom narodu 
koji ovdje živi na svojim korijenima! 
Pomozi mu da ostane vjeran, kao što 
si ti to bio i ostao. 

Amen. 

Ilk'l fflf lHiUilRf: 
JirlrimVIl 

Propovijed vic. Fabijana Svaline u tijek« euharistijskog slavlja 

pm večeri Trodnevnice 

Zagrebačka katedrala, 7. veljače 2.000. 

»Vjera u Isusa u Presvetom Sakramentu uvjet je za naše vječno spasenje, za našu vječnu 
sreću u nebu, za kojom toliko žudi svako ljudsko srce.« 


Ovo su riječi bi. Alojzija Stepinca 
iz kojih otkrivamo njegovu duboku 
osobnost - njegovu euharistijsku 
dušu. Kao da se^uvijek i iznova po¬ 
stavlja pitanje: Što je to , što čovjeka , 
svećenika i nadbiskupa Alojzija Stepinca 
čini onim stoje on bio isto on jest danas? 
- To je uistinu, hrabro i postojano dr¬ 
žanje i svjedočenje pred snažnim ate¬ 
ističkim naletom na Crkvu u ono 
doba, ali i nešto još puno dublje! Ot¬ 
krivaj uči i istražujuči uvijek iznova 
Stepinčevu biografiju, s pravom mo¬ 
žemo ustvrditi da je to bio čovjek koji 
je svoj svečenički poziv ostvarivao u 
zajedništvu s raspetim i uskrslim 
Kristom u euharistiji. 

I danas se, upravo kao i u vrije¬ 
me bi. Alojzija Stepinca, vode dubo¬ 
ke teološke rasprave: Što je Crkva i u 
čemu je njezina bit; što Crkvu čini 
prepoznatljivom u ovom svijetu; 
kamo Crkva ide? A nadbiskup bi. 
Alojzije Stepinac imao je savršen 
osječaj za Crkvu i suosječao s Crkv¬ 
om, te je svoju pastirsku službu vo¬ 
đenja Crkve usmjeravao k euharistiji, 
izvoru i vrhuncu cijeloga kršćanskog 
života - kao što će to kasnije proročki 
biti rečeno u dogmatskoj konstituciji 
o Crkvi u suvremenom svijetu II. va¬ 
tikanskog sabora. 

Ne samo što je bi. Alojzije Stepi¬ 
nac govorio da je euharistija temelj, 
centar i vrhunac sveukupnoga crkve¬ 
nog života, nego je o euharistiji go¬ 
vorio kao zajedništvu ljubavi Boga i 
čovjeka. I upravo te riječi o poveza¬ 
nosti Boga i čovjeka u dimenziji lju¬ 
bavi, u stvarnosti euharistije nalazi 
svoje puno očitovanje. Naime Aloj¬ 
zije Stepinac, prilikom Euharistijske 
godine 1940. a pred užas 2. svjetskog 
rata, kaže: »Euharistija je najsigurniji 
i najočitiji znak ljubavi Božje prema 
čovjeku.« Kako danas te riječi, istina, 
već davno izgovorene, ostaju ipak 
uvijek nove! A sva težina im je upravo 
u tome, braćo i sestre, što znamo da 
svaki znak odnosno dar u sebi zatvo¬ 


ren propada i biva neiskorišten, a 
očitovan i darovan biva mnogo¬ 
struko oplemenjen. Euharistija kao 
najveći znak, i u isto vrijeme dar, jest 
otvaranje Boga u najdubljoj skrovi- 
tosti i bogatstvu svoga bića. Govoreći 
o toj ljubavi između Boga i čovjek 
preko euharistije i nadovezujući se 
na razmišljenje bi. Alojzija Stepinca, 
pitamo se u kakvom odnosu stoji eu¬ 
haristija u zajedništvu među poje¬ 
dincima, obiteljima, narodima i drža¬ 
vama. I u toj probematici nam riječi 
Alojzija Stepinca o euharistiji dolaze 
kao rješenje. Naime, u doba kada su 
se vjera, euharistija i svi ostali sakra¬ 
menti smatrali privatnom stvari po¬ 
jedinca, Stepinac će već tada, u svojoj 
dubokoj vjeri proročki navijestiti da 
se euharistija ne može zaustaviti na 
pojedincu samom. Na istom Kon¬ 
gresu naime kaže: »Sveta euharistija 
jest najjači vez ljubavi između Boga i 
čovjeka ali i među obiteljima narodi¬ 
ma i državama. Na taj način sveta eu¬ 
haristija povezuje pojedince i zajed¬ 
nice, uspostavlja mir i sreću u 
samom čovjeku ali i u cijelom ljud¬ 
skom društvu.« 

Braćo i sestre, promatramo bi. 
Alojzija Stepinca kao istinskog moli- 
telja i dubokog klanjatelja. On je 
svoju duboku i osobnu vjeru izgrađi¬ 
vao u dubokim, dugotrajnim i nada¬ 
sve pobožnim adoracijama. Što je to 
bi Alojzije Stepinac otkrivao u adora- 
ciji? Ako je u slavljenju euharistije, 
sv. mise, moleći za rimskog prvosve¬ 
ćenika, za Božji narod i Crkvu, izgra¬ 
đivao svoje svećeničko poslanje kao 
posvetitelj, onda je u adoraciji izgra¬ 
đivao i usavršavao svoje kršćansko 
poslanje kao molitelj. Braćo i sestre, 
jednostavnost, prisnost koja je goto¬ 
vo sezala do djetinjeg predanja Bogu, 
to je ono što je Stepinca činilo jedna¬ 
kim s tolikim kršćanima-svecima koji 
su svoju vjeru i snagu nalazili upravo 
u adoraciji i po čemu se uzdizao do 
stupnja kršćanske savršenosti. I da¬ 


nas imamo svjedočanstava, kako su 
ga njegovi najbliži suradnici i pozna¬ 
vatelji često znali naći pred Presve¬ 
tim Oltarskim sakramentom u nje¬ 
govoj osobnoj kapelici. Nije stoga 
čudno, braćo i sestre, zašto smo se i 
mi danas u trodnevnici obljetnice 
njegove blažene smrti odlučili, osim 
za euharistijsko zajedništvo, i za ado- 
raciju. A odgovarajući na pitanje po¬ 
stavljeno na početku o svetosti kardi¬ 
nala Alojzija Stepinca možemo reći 
da danas pomalo slabi zanimanje za 
njegov apologetski duh za obranu 
prava Crkve, a sve više izbija na po¬ 
vršinu lik čovjeka koji svojim molit¬ 
venim predanjem bilo u euharistiji ili 
u nekom drugom sakramentu izgra¬ 
đuje i vodi Crkvu. Takav oblik sve¬ 
tosti može svakom kršćaninu biti po¬ 
ticajan. Danas se od nas kršćana 
rijetko traži da svoje krsno poslanje 
svjedočimo mučeništvom. No ipak 
se traži jedno sasvim drugo svjedoče¬ 
nje - ništa manje teško: svakodnevno 
i duboko predanje Bogu u molitvi. U 
tom duhu je još jedan sluga Božji 
Ivan Mertz znao reći: »Od svih pu¬ 
tova svetosti koji vode u nebo meni 
se čini najsigurniji onaj u izvršavanju 
svakodnevnih dužnosti«. 

Stepinac nadbiskup - mučenik, 
Stepinac svećenik - vjernik - to je 
ono što je ovaj čovjek u ovoj Crkvi u 
dvadesetom stoljeću imao dati, to je 
ono po čemu danas ne samo Crkva 
nego i čitavo čovječanstvo ima biti 
njemu zahvalno. Stoga imajući uvi¬ 
jek na umu čovjeka kao središte uni¬ 
verzuma poput velikih karizmatika i 
proroka Stepinac je rekao: »Ako čo¬ 
vječanstvo želi isplivati iz svojih po¬ 
teškoća i naći sreću i mir nema mu 
drugog puta nego li vraćanje svetoj 
euharistiji«. Imamo li mi, braćo i se¬ 
stre, stoga neki drugi put u ostvari¬ 
vanju svog kršćanskog poslanja osim 
ovo? Izvan svake sumnje - to je naj- 
ispravniji put! 

Amen. 

Stepinčevo u crkvi 
sv. Dominika 
na splitskom Pazaru 

Gospodine , mnogi su za 
svoga ovozemaljskog života u 
euharistiji nalazili snagu za 
život. Sada , kada su se preselili 
u vječnost; Tebi milosrdnom 
Ocu upućujemo svoje prošnje 
za njih , da ih obasjaš svojom 
svjetlošću i obdariš životom u 
Tebi. 


I ove godine, 40. poslije nje¬ 
gove smrti, bio je svečano proslav¬ 
ljen blagdan bi. Alojzija Stepinca, u 
našoj crkvi sv. Dominika. 

Već je bilo javljeno u ovom 
»Glasniku« da je u našoj crkvi 11. 
listopada 1998. godine, blagoslov¬ 
ljena slika blaženog Alojzija, rad 
slikarice Jelene Nazor, pred kojom 
se Božji narod rado moli našem 
Blaženiku. I, što je posebno utješno, 
to je većinom mlađi svijet. 

Svete mise tog dana su bile 
brojnije posjećene, a pred Blaženi- 
kom narod se neprestano u molitvi 


izmjenjivao. Glavna pak svečanost 
bila je na večer u 6 sati, kada je naš 
župnik, inače omiljeni splitski pro¬ 
povjednik, o. Luka Prcela, bio glav¬ 
ni slavitelj svete mise, a s njim su 
suslavila sva redovnička subraća. 
Naš župnik je u svojoj propovijedi 
posebno istaknuo jednu tako zna¬ 
čajnu osobinu našeg Blaženika, da 
nikada nije napuštao svojih vjerni¬ 
ka, već je s njima dijelio dobro i zlo, 
koje ih je pratilo. Pače i onda, kada 
bi se očekivalo, da će napustiti svo¬ 
je krašićko zatočeništvo, kad je 
1953. imao primiti u Rimu kardi¬ 
nalski grimiz, kojim ga je uresio 
Sveti Otac Pio XII., ili kad je bio iz¬ 
bor novog pape 1958. Naš Blaženik 
ostaje u Krašiću, jer se plašio da mu 
tadašnje vlasti neće dopustiti po¬ 
vratak u Domovinu! To je došlo do 
izražaja i za vrijeme njegove duge 
teške bolesti. Nikada nije potražio 
liječenje vani, već je do smrti ostao 
sa svojim narodom, i tako su se na 
njemu ispunile riječi našeg Gospo¬ 
dina: »Ja sam dobri pastir. Dobri 
pastir daje život svoj za ovce.« (Iv 
10,11) Naš je propovjednik nagla¬ 
sio, da suvremenost blaženog Aloj¬ 
zija ne blijedi. Naprotiv, ona posta¬ 
je sve prisutnija. Pozvao je sve nas 


prisutne, da se molimo našem Bla¬ 
ženiku, da zagovara svoj narod 
pred Gospodinom u ovim povijes¬ 
nim danima za našu Domovinu! 
Prisutni narod, koji je lijepo ispuni- 
o našu crkvu, pažljivo je saslušao 
prigodnu riječ. 

Za vrijeme svete mise pjevao je 
naš crkveni zbor, a na orguljama je 
pratila č. s. Leonija Bralić. Za vrije¬ 
me prikazanja čuli smo pjesmu u 
čast našeg Blaženika, koja se pjeva¬ 
la na Mariji Bistrici prigodom nje¬ 
gova proglašenja blaženim. Na 
koncu je cijela crkva zapjevala »Lji¬ 
ljane bijeli nebeskog kraja«, koju je 
blaženi Alojzija posebno volio i pje¬ 
vao. Vjernici su uzimali i sličice s 
njegovim likom. 

Za poželjeti je, da oci domini¬ 
kanci nastave ovim slavljem, koje 
su još lani započeli! Tako vrše želju 
Svetog Oca, koju je kazao na pro¬ 
povijedi prigodom njegova progla¬ 
šenja blaženim, da nam predaje 
blaženog Alojzija »na sjećanje«! 
Znači: da mu se molimo i u svom 
životu posebno izrazimo Blaženi- 
kovu vjernost Kristu i njegovoj 
Crkvi. 

fra KM . 

* * * * 


»Naša se biskupija diči što je 
upravo funtanjanska župa prva pri¬ 
hvatila bi. Alojzija Stepinca , posta¬ 
vivši sliku na pobočnom oltaru 
vaše župne crkve sv. Bernarda.« 

m 

Četrdesetu obljetnicu smrti 
blaženoga Alojzija Stepinca vjer¬ 
nici župe Funtana proslavili su 10. 
veljače svečanom euharistijom 
koju je predvodio vlč. Atilije Kraj¬ 
car, župnik u Karojbi, uz dekana 
porečkog i župnika u Vižinadi 
Alojzija Bafa i Petra Pahovića, po¬ 
rečkog župnika, te domaćeg žup¬ 
nika Ivana Butkovića. U prigodnoj 
riječi brojnim vjernicima, a nakon 
pokorničkog bogoslužja, o životu 
Blaženika za vrijeme komunisti¬ 
čkog progona govorio je vlč. Kraj¬ 
car, koji je i sam, upravo zbog spo¬ 
minjanja nevinosti kardinala Ste¬ 
pinca, proveo u niškom zatvoru 


tri godine. I ne samo on, rekao je 
vlč. Krajcar, mnogi su istarski sve¬ 
ćenici i bogoslovi tih poratnih go¬ 
dina odležali robiju u jugoslaven¬ 
skim zatvorima. 

»Naša se biskupija diči što je 
upravo funtanjanska župa prva 
prihvatila bi. Alojzija Stepinca, po¬ 
stavivši sliku na pobočnom oltaru 
vaše župne crkve sv. Bernarda. 
Lani je u Škropetima postavljen 
kamen temeljac za crkvu koja će 
biti posvećena blaženom Alojziju 
kardinalu Stepincu« rekao je vlč. 
Krajcar. On se prisjetio tih mučnih 
godina nakon Drugog svjetskog 
rata, kada gotovo da nije bilo sve¬ 
ćenika ili bogoslova koji zbog vje¬ 
re nije odgovarao pred sudom. Po¬ 
sebno se prisjetio mladog svećeni¬ 
ka sluge Božjeg Miroslava 
Bulešića, koji isto čeka beatifikaci- 
ju, ubijenog 1947. godine u La- 
nišću, te tamošnjeg svećenika Stje¬ 


pana Čeka, koji je proveo šest go¬ 
dina u zatvoru u Staroj Gradiški, 
dok ni ubojica ni nalogodavac ni¬ 
kada nisu odgovarali. 

»Sjećam se da ga je od pazin- 
ske željezničke postaje pa do zat¬ 
vora pratila grupa žena i pljuva- 
jući na njega vikala 'Stepinac, Ste¬ 
pinac'«, prisjetio se vlč. Krajcer, 
župnik u Karojbi. 

U funtanjanskoj župnoj crkvi 
sv. Bernarda lani je, inicijativom 
tadašnjeg župnika Ivana Jelovca, 
postavljena oltarska slika s likom 
Alojzija Stepinca što ju je narisao 
Vladimir Pavlinić, poznatiji kao 
prvi glavni i odgovorni urednik 
»Glasa Koncila«. Inače slika je do¬ 
bila drugu nagradu prigodom do¬ 
laska Svetog Oca Ivana Pavla II., 
kada je imao uzdignuti Alojzija 
Stepinca na čast oltara. 

Ivan Butković, 
župnik 

JU3JLrJ3iO\ GUDJi'JA 

Što je dakle jubilarni oprost? To je oprost od vremenite 
kazne i na ovom i na drugom svijetu. Mi možemo nami¬ 
jeniti za duše u čistilištu, koje snose vremenite kazne. 
Možemo namijeniti i za žive, za svoje roditelje, braću, 
sestre, za grešnike. Možemo namijeniti i za sebe same 
dok smo živi na ovome svijetu. Crkva određuje je li 
oprost djelomičan ili potpun. 



Što je to Jubilej? 


Veselje, radost, razdraganost. 
Pobijedio si neku važnu, životnu 
utakmicu, izišao iz zatvora prije 
nego si odbrojio i odrobijao 15 go¬ 
dina, koliko si bio osuđen. Svaki 
naš grijeh ima dva vida: krivicu s 
vječnom kaznom i posljedicu s vre¬ 
menitom kaznom. 

Kad se netko ispovijeda za 
svoje grijehe. Bog mu u ispovijedi 
po svećenikovim riječima tako 
oprašta kako se on kaje. U tome 
oproštenju Bog pokajniku oprašta 
krivicu s vječnom kaznom, ali mu 
se ne opraštaju sve posljedice s vre¬ 
menitom kaznom. Zato mu sve¬ 
ćenik proglašava to Božje oprošte- 
nje, a pokoru mu daje radi vreme¬ 
nite kazne. Kad se vremenita kazna 
otpusti, onda se to zove oprost. Ta 
je pokora u ispovijedi redovito ma¬ 
nja nego je nanesena šteta. A da bu¬ 
de još nepotpunije, nije danas samo 
pokora umanjena, nego je u mno¬ 
gim dijelovima svijeta i sveta ispo¬ 
vijed zanemarena. 

Hajdemo navesti tri primjera 
oproštenja krivice i oprosta po¬ 
sljedice iz tri Božje zapovijedi: 

1 . 

Ubojstvo 

Eno onaj nesretni Ali Agča 
1981. pucao je na Papu na Trgu sv. 
Petra da ga ubije. I umalo ga nije 
ubio. Ostale su na Papi teške 
posljedice. Vide mu se te posljedice 
i danas. Kad su uhvatili toga 
atentatora, talijanske su ga sudske 
vlasti osudile na doživotnu robiju, 
jer se atentat dogodio na Trgu sv. 


Petra, koji pripada talijanskoj dr¬ 
žavi. Do godinu-dvije otišao Papa 
u zatvor tomu atentatoru. Ne 
znamo što su njih dvojica razgova¬ 
rala, ali vjerujemo da mu je Sveti 
Otac sa svoje strane oprostio krivi¬ 
cu. Vjerujemo i da mu je Bog opro¬ 
stio onako, kako se u srcu i pred 
Papom kajao. Ali talijanske vlasti 
kažu: Papa mu može oprostiti kriv¬ 
nju, tj. taj zločin koji je on počinio, i 
neka mu prašta, ima Papa pravo na 
to. Ali atentator, koji je počinio ta¬ 
kav zločin na našem terenu, po 
našem državnom zakonu zaslužuje 
vremenitu kaznu - doživotnu robi¬ 
ju. Tako atentator ima oprošten je 
krivice od Pape, ali nema oprosta 
od vremenitih posljedica. 

2 . 

Ne sagriješi bludno 

Neka je djevojka s nekim 
počinila grijeh bludnosti. Dijete se 
začelo. Mladić pobjegao preko bije¬ 
la svijeta, a djevojka ostala noseća. 
Što će djevojka učiniti? Ako je krš- 
ćanka, vjernica, onda će doći na 
ispovijed i priznati svoju krivnju i 
grijeh. I svećenik će joj udijeliti 
oproštenje u ime Božje, kako se 
bude kajala. I reći će joj da ne po- 
bacuje djeteta, nego neka bude hra¬ 
bra i donese čedo na svijet. Što će 
ona učiniti? Može dijete pobaciti i 
natovariti još jedan teški grijeh na 
sebe. A može dijete roditi i snositi 
sve posljedice svoga neodgovorna 
čina bludnosti svega života svoga. 
To je vremenita kazna i vremenita 
pokora. Ona ima oproštenje od Bo¬ 
ga, ali nema odmah vremenita 


Sestre novakinje svih družbi u 
Zagrebu sa svojim odgojiteljicama u 
posjetu »Spomen zbirci bi. A. 
Stepinca«, 17. veljače 2000. 


oprosta od vremenite kazne, koja 
se može prenijeti i na drugi svijet. 

3. 

Ne ukradi 

Neki je čovjek svomu susjedu u 
ovome ratu pokrao sve iz kuće i 
onda mu zapalio kuću. I taj oplja¬ 
čkani ostao je bez igdje ičega, i on i 
cijela mu obitelj. Bilo je svakakvih 
slučajeva, znamo. Ovaj se pljačkaš i 
palikuća došao ispovjediti. I pri¬ 
znaje sve u suzama što je počinio. 
Svećenik mu kaže da mora vratiti 
što je pokrao. A on iza rešetaka: Što 
ću, moj velečasni, vratiti kad su i u 
mene drugi sve pokrali. Prokleto 
stečeno, prokleto razvučeno! Sve¬ 
ćenik mu proglašava oproštenje i 
zadaje mu određenu pokoru. Kada 
će se ovaj čovjek osloboditi vreme¬ 
nite kazne za svoj zločin, iako mu je 
zločin kao krivnja u ispovijedi 
oprošten? Možda će se to prenijeti i 
na drugi svijet, to jest u čistilište. 

Vjerujem da je uočljivo što je 
oproštenje od krivice, a što oprost 
od vremenite posljedice? 

E sada: mi umiremo i dolazimo 
na sud Božji. Na Božjem sudu us¬ 
tanovi se da smo se u ovom životu 
ispovijedali i kajali. I kaže Bog: U 
redu, taj se kajao i taj je oproštenje 
dobivao, i zato neće u pakao. Ali ta 
osoba nije posve nadoknadila šte¬ 
tu, nije do kraja poništila klevetu 
drugih, nije otrpjela vremenitu po¬ 
koru i kaznu za svoje grijehe. Zato 
će sada proći kroz čistilišnu vatru 

(ignis piacularis) pa će tek nakon 
čistilišta u raj. A kakvo je to proči- 
šćenje? Nitko ne zna na ovome svi¬ 
jetu. Samo možemo naslućivati. 
Kaže sv. Augustin: Bože, na ovom 
me svijetu reži i peci, a na drugome 
poštedi! A duša je otporna da može 
podnijeti temperaturu kakvu ti ne 
možeš zamisliti. Jedino joj je 
zajamčeno da će jednom dospjeti u 
raj. Ali kada? Zato Crkva preporu¬ 
čuje oproste da dotične duše, za 
koje se molimo, prijeđu što prije iz 
čistilišta u raj. 

Što je dakle jubilarni oprost? To 
je oprost od vremenite kazne i na 
ovom i na drugom svijetu. Mi mo¬ 
žemo namijeniti za duše u čistili- 


štu, koje snose vremenite kazne. 
Možemo namijeniti i za žive, za 
svoje roditelje, braću, sestre, za gre- 
šnike. Možemo namijeniti i za sebe 
same dok smo živi na ovome svije¬ 
tu. Crkva određuje je li oprost dje¬ 
lomičan ili potpun. 

Koji su uvjeti? 1) da je vjernik 
u milosti Božjoj, tj. da se iskreno is- 
povijedio i pričestio; 2) da je učinio 
hodočasnički put, došao u katedra¬ 
lu ili crkvu označenu za jubilarne 
oproste; 3) da izmoli Vjerovanje, i 
na nakanu Svetog Oca: Oče naš. 
Zdravo Marijo i Slava Ocu. 

Velika novost ovoga jubilar¬ 
nog oprosta jest u tome što je Papa 
dao priliku svakom vjerniku da do¬ 


bije ili namijeni taj oprost, a to je da, 
osim hodočašća u katedralu ili ju¬ 
bilarnu crkvu, može otići nekom 
težem bolesniku, pohoditi ga, s nji¬ 
me porazgovoriti i za nj se ili s nji¬ 
me se pomoliti. To će učiniti osobi¬ 
to svećenici obilazeći po svojoj du¬ 
žnosti bolesnike i s njima ispuniti 
sve uvjete za potpuni oprost. I kao 
što nam Crkva božanskom ovlašću 
jamči da nam je u ispovijedaonici, 
kad se kajemo, oproštena teška kri¬ 
vica, tako nam jubilarnim opro- 
stom jamči da je oproštena vreme¬ 
nita posljedica. 

+ Ratko Perić, biskup 

(Crkva na Kamenu, br. 3, 
ožujak 2000. str. 2.) 


U Jubilejskoj godini bit će 
proglašen blaženim papa 
Ivan XXIII - Ivan Dobri 

Ovaj Papa je znao osvojiti svojom do¬ 
brotom i jednostavnošću malog čo¬ 
vjeka, ne samo u Rimu i Italiji već i u 
cijelom svijetu. I s pravom je nazvan 
»Dobri«. Ivan Pavao II. veli da »sveci 
žive od svetaca«. Sveci se brzo pre¬ 
poznaju, srodne su duše, bliske i pris¬ 
ne u duhovnom zajedništvu. Tako i 
Ivan XXIII. i Alojzije Stepinac. 


U svetoj godini jubileja, 3. rujna 
2000., bit će proglašen blaženim 
Ivan XXIII. Papa je to koji je najavio 
Drugi vatikanski sabor kao nove 
Duhove u Crkvi, otvorio Sabor i 
osobno se zauzimao za ekumenski 
dijalog. Prozvan je »Dobri«. Jed¬ 
nom sam se vozio autobusom u 
predgrađe Rima, a neki gospodin 
iz predgrađa glasno priča kako je 
samo jednom bio u Bazilici sv. Pe¬ 
tra, i to, da se pokloni zemnim osta¬ 
cima Ivana XXIII. Ovaj Papa je 
znao osvojiti svojom dobrotom i 
jednostavnošću malog čovjeka, ne 
samo u Rimu i Italiji, već i u cijelom 
svijetu. I s pravom je nazvan »Do¬ 
bri«. 

Ivan Pavao II. veli da »sveci 
žive od svetaca«. Sveci se brzo pre¬ 


poznaju, srodne su duše, bliske i 
prisne u duhovnom zajedništvu. 
Tako i Ivan XXIII. i Alojzije Ste¬ 
pinac. 

Prvi i posljednji put susreli su 
se u Zagrebu. Kada je mons. Ange- 
lo Roncalli, apostolski delegat u 
Sofiji, prolazio kroz Zagreb u dva 
navrata, 8. studenoga 1932. i 14. 
studenoga 1933., mladi ga je Aloj¬ 
zije Stepinac, nadbiskupov obred- 
ničar, pratio u Brezovicu da posjeti 
nadbiskupa Bauera. Što su raz¬ 
govarali, nije nam poznato. Ali 
značajni su utisci. Ivan XXIII. veli 
da mu je u sjećanju ostao »lik skro¬ 
mnog, čednog, mladog svećenika 
isposničkog izgleda«. To će reći i 
nadbiskupu Šeperu u jednoj audi¬ 
jenciji: prisjeća se »mladog sve¬ 
ćenika, isposničkog i svetačkog iz¬ 
gleda« koji ga je pratio u Brezovicu. 

Kada je kardinal Alojzije Stepi¬ 
nac, 28. listopada 1958., na radiju 
čuo, da je izabran za papu mons. 
Angelo Roncalli, koji je uzeo ime 
Ivan XXIII., radostan kaže župniku 
Vranekoviću: »Dobro ga poznam. 
Bit će dobro! Bogu hvala!« 

Kada je Alojzije Stepinac ime¬ 
novan za nadbiskupa koadjutora. 


29. svibnja 1934., mons. Angelo 
Roncalli, tada apostolski delegat 
u Bugarskoj, poslao mu je 29. 
lipnja 1934. dulju čestitku. 
Prisjeća se kako je i on prije deset 
godina postao biskup, iako ne¬ 
dostojan, da bude poslan u ovu 
misiju u Bugarskoj, gdje teškoća 
ne manjka. Prije odlaska i njemu 
je Papina riječ dala sigurnost kao 
da je od anđela s neba došla: 
»Budite mirni, i idite kamo vas 
šalje Gospodin. Imat ćete sigur¬ 
no uspjeha.« I nastavlja: »Oh! 
Kakva će utjeha biti za vjernike 
Zagreba i cijele Hrvatske gledati 
svježi pupoljak koji izbija i ucje- 
pljuje se u stari panj, prije nego 
oslobodi svoje grane vjetru.« U 
imenovanju vidi Božje djelo i 
primjenjuje riječi psalmista: »A 
Domino factum est istud - Jah- 
vino je to djelo« i može reći: »Est 
mirabile in oculis nostris - kak¬ 
vo čudo u očima našim!« (Ps 
118,23) 

Mons. Roncalli, poslušan 
Svetom Ocu, stavio je u svoj grb 
riječi: »Oboedientia et pax - Po¬ 
slušnost i mir«. Riječi su to 
jednog kardinala koji bi, izlazeći 

iz Bazilike sv. Petra u Rimu, polju¬ 
bio brončani kip sv. Petra i ponav¬ 
ljao te dvije riječi: »Oboedientia et 
pax«. I nastavlja: »To je lijepi pro¬ 
gram za jednoga biskupa koji po¬ 
staje to po čistoj poslušnosti. I to je 
lijepi plan biskupske aktivnosti, da 
ga prihvate drugi, kler i vjernici. U 
sadašnjem socijalnom neredu osta¬ 
je to jedini put koji može podiči svi¬ 
jet na temelju Kristova duha, koji je 
postao poslušan do smrti na križu, 
zato je uzdignut i dostojan Imena 
koje je nad svakim imenom.« Pi¬ 
smo završava moleči blagoslov od 
starog nadbiskupa i mladog. Ostaje 
u »zagrljaju svetim poljupcem«. 

Mons Angelo Roncali, za vrije¬ 
me rata bio je apostolski delegat u 
Carigradu. Tu je doznao iz prve 
ruke za djela spašavanja Židova, 
koje je uspješno ostvarivao nadbis¬ 
kup Stepinac. Dr. Weltmann, ži¬ 
dovski činovnik u Carigradu, 11. 
lipnja 1943., u promemoriju do¬ 
stavlja mons. Angelu Ronacalliju: 
»Mi znamo da je Stepinac učinio 
sve moguče da pomogne i olakša 
sudbinu Židova u Hrvatskoj.« 

Kad je bi. Alojzije Stepinac pre¬ 
ko radija dočuo da je kardinal An¬ 
gelo Roncalli, mletački patrijarh, 
izabran za papu i uzeo ime Ivan 
XXIII., svoju radost izriče u svom 
pismu: 

»Prostrt do nogu Vaše svetosti 
ponajprije zahvaljujem Bogu na iz¬ 
boru Vaše Svetosti za papu. Kad 
sam čuo da je Vaša Svetost iza izbo¬ 
ra uzela ime Ivan, obradovao sam 
se i zbog drugog razloga. Papino, 
naime, ime Ivan izazivlje nerijetke 
uspomene u sječanju hrvatskog na¬ 
roda, čiji sam sin, i u kojem sam po¬ 
zvan, tajanstvenom odlukom Bo¬ 
žjom, da upravljam zagrebačkom 
Crkvom, koja nije možda najne- 
znatniji dio Rimske Crkve, Kristo¬ 
ve Crkve.« 

Spominje Ivana IV. za kojeg su 
počeli neprekinuti odnosi između 
Svete Stolice i hrvatskog naroda; 
Ivana VIII., koji svoju očinsku bri¬ 
gu za hrvatski narod posvjedočuje 
svojim pismima hrvatskim vlada¬ 
rima Domagoju, Zdeslavu, Brani¬ 
miru, te biskupima, kleru i vjerni¬ 
cima; Ivana X. koji je nazvao Hrva¬ 
te »posebnim sinovima, svete rim¬ 


ske Crkve«; Ivana XXII, koji je kod 
sebe zadržao zagrebačkog biskupa 
bi. Augustina Kažotiča i kasnije 
poslao za biskupa u Luceri, jer se 
nije mogao vratiti u domovinu 
zbog mržnje kralja Roberta Anjou. 
I završava: 

»Molim Vašu Svetost da bi, 
iduči tragom svojih predšasnika, 
udostojali se blagosloviti hrvatski 
narod, da se nikad ne bi usudio za¬ 
tajiti vjeru zadanu sv. Petru; pre¬ 
mda je ovaj narod sada zbog vjer¬ 
nosti prema Svetoj Stolici potlačen, 
on bi radije pošao u smrt i da bude 
izbrisan s lica zemlje, negoli da ne 
održi obećanje dana sv. Petru... 

Krašić, 12. studenoga 1958. 

+ Alojzije kardinal Stepinac , 
nadbiskup zagrebački.« 

Papin državni tajnik, kardinal 
Dominik Tardini, odgovara 26. pro¬ 
sinca 1959. i među ostalim piše: 

»Njegova Svetost živo želi da 
bi mu se pružila prigoda da i on uz¬ 
mogne Vaš narod posebnom do- 
brohotnošću privinuti na srce, po¬ 
moći mu i biti od koristi.« 

I ubrzo mu se pružila prigoda. 
Dne 10. veljače 1960. umire bi. Aloj¬ 
zije Stepinac. Papa je htio da se odr¬ 
ži u Bazilici sv. Petra papinska ka¬ 
pela, tj. misa zadušnica. Sam Papa 
je zadušnicama prisustvovao u ka¬ 
tedri, okružen s 28 kardinala, dip¬ 
lomatskim zborom, kolegijem što¬ 
vatelja mučenika, rimskih velikaša 
i plemstva, mnogim biskupima i 
nadbiskupima, hrvatskim svjetov¬ 
nim i redovničkim klerom. Prije 
zaključnog odrješenja Ivan XXIII. 
održao je »tronutim glasom« uz¬ 
višenu nadgrobnu besjedu, koja je 
dala »neizbrisivi pečat svetome ži¬ 
votu, apostolatu i trpljenju kardi¬ 
nala Stepinca«. Papa je rekao: 

»Razlozi izvanrednog poštova¬ 
nja i ljubavi ponukali su naše srce 
da održimo ovaj posmrtni obred u 
Bazilici sv. Petra za pokoj duše kar¬ 
dinala koji nije pripadao rimskoj 
kuriji. Jednostavni i odlični lik 
ovog oca i pastira Crkve Božje bio 
je našoj duši veoma mio. Njegova 
dugotrajna patnja 15-godišnjeg iz¬ 
gona u vlastitoj domovini, kao i ve¬ 
dro dostojanstvo, kojim je on pun 


pouzdanja nastavio trpljenje, iz¬ 
azvali su sveopće divljenje i po¬ 
štovanje.« 

Na Stepinca primjenjuje rije¬ 
či liturgije Velike Subote nad 
Spasiteljevim grobom: »'Ostavio 
nas je naš pastir, izvor žive vode, 
za čijeg je umiranja sunce pomr- 
čalo.' I doista, sunce je pri nje¬ 
govu prijelazu u vječnu domovi¬ 
nu potamnjelo na kišnom i 
oblačnom obzorju ovih zimskih 
dana.« 

Umro je ponavljajući riječi 
Isusove na križu: »Oprosti im, 
jer ne znaju što čine!«, u prilog 
onima koji su mu nanijeli tako 
nepravedne patnje. 

I ukop kardinala uspoređuje 
s Isusovim. »Sva četiri evanđe¬ 
lista spominju Pilatov postupak 
prema mrtvom Kristu, koji je vi¬ 
sio na križu. Tijelo je naime na 
smrt osuđenoga ustupljeno sa¬ 
milosti Josipa iz Ar imate je, koji 
je zatražio smrtne ostatke, i sa- 
milosnu Nikodemu, koji je do¬ 
nio obilatu smjesu mire i aloje za 
ukop. U teškoj boli, koja ne pre¬ 
staje probadati našu dušu, viša 
je vlast dopustila - po primjeru 
nekadašnjega rimskog upra¬ 
vitelja - da puk uzmogne iska¬ 
zati poštovanje smrtnim ostaci¬ 
ma pastira i oca.« 

Govoreći o Stepinčevu mu- 
čeništvu veli: »U posljednjim 
pak, odveć dugim, godinama 
bolne odijeljenosti zgrnuo je toli¬ 
ko bogatstvo zasluga, da ih je za 
uzvrat nebeski Otac sigurno upi¬ 
sao kao glavnicu milosti i blago¬ 
slova za sve obitelji i sve vjernike 
gorljive i bogoljubne Hrvatske.« 
I dalje: »Molimo se, da bi sretno 
došlo do proslave njegova iza¬ 
branog duha. A on će nam zato 
odozgor isprositi žar u pastir¬ 
skoj službi i odvažnosti da spre¬ 
mno snosimo žrtve vezane s vr¬ 
šenjem svojih dužnosti.« Kon¬ 
cem ožujka Svetom kardinal¬ 
skom zboru ponovit će: »Želimo 
da s neba štiti svoju rodnu zem¬ 
lju, gdje su on i sveta Crkva to¬ 
liko pretrpjeli.« 

Ove riječi bile su melem za 
tolika ojađena srca Hrvata. Nad¬ 
biskup Stepinac je još uvijek za 

Dvije propovijedi bi. Alojzija na Euharistijskom slavlju 
u Varaždinu 

Krist pobjeđuje, Krist kraljuje, Krist vlada 


Jugo-Partiju ratni zločinac, ustaša, 
nacist itd. I to spretno šire svijetom 
preko svojih diplomatskih pred¬ 
stavništva, i pune se biblioteke svi¬ 
jeta tim lažima. Sveti Otac za hrvat¬ 
ski narod, koji se proglašava tada 
genocidnim narodom, veli da je na¬ 
rod »gorljive i bogoljubne Hrvat¬ 
ske«. A nadbiskupa Stepinca već 
neslužbeno proglašava svetim, 
kome se sam Papa utječe svojom 
molitvom i proglašava ga zagovor¬ 
nikom »rodne zemlje« i kardinal¬ 
skog Zbora. To su uočili dobro i ju¬ 
goslavenski komunisti, koji vide u 
tome početak postupka za progla¬ 
šenjem blaženim nadbiskupa Ste¬ 
pinca. 

Svetac sveca otkriva i progla¬ 
šava. 

Srodnost dvaju blaženika otkri¬ 
va se u govoru o ljubavi, što je zna¬ 
čajka kršćanskog sveca, kršćanskog 
mučenika. U spomenutom govoru 
Ivan XXIII. veli: »Draga braćo i 
sinovi! Nemojmo zaboraviti oz¬ 
biljni poziv u njegovoj oporuci, ko¬ 
jim nas potiče da postojano opra¬ 
štamo i promičemo mir. Kako je 
nježna, kako je ganutljiva njegova 
prošnja kojom moli oproštenje, ako 
je možda bilo koga - usprkos čistoj 
dobronamjernoj nakani - za života, 
pa i samo malo, uvrijedio! Kako je 
uzvišeno što je ponovio riječi umi¬ 
rućeg Isusa: 'Oprosti im, jer ne zna¬ 
ju što čine.’« 

U svojoj oporuci i bi. Ivan 
XXIII. piše: »Dječice moja, ljubite se 
među sobom. Tražite više ono što 
nas ujedinjuje nego što nas raz¬ 
dvaja. U času odlaska, ili bolje do 
viđenja, podsjećam sve, što je naj¬ 
važnije u životu: Isus Krist blago¬ 
slovljen. Njegovo Evanđelje, njego¬ 
va Sveta Crkva, istina i dobrota. 
Sviju se spominjem i za sve ću mo¬ 
liti.« 

Da, sveci su srodne duše, žive 
od svetosti i za svetost, i veza 
među njima je veza ljubavi, veza 
savršenstva, veza svetosti, koja ih 
povezuje s Bogom, s drugima i me¬ 
đusobno. 

Celestin Tomić 


* * * * 


(Nagovor na otvaranju Euharis- 
tijskog kongresa u Varaždinu, 29. 
lipnja 1938.) 

(...) Papa Siksto V. dao je na sve 
poganske spomenike u Rimu po¬ 
staviti koji znak kršćanstva, ponaj¬ 
više znak sv. Križa. Na spomenutom 
stupu dao je urezati riječi: »Christus 
vincit, Christus regnat, Christus 
imperat!« (»Krist pobjeđuje, Krist 
kraljuje, Krist vlada!«) Kad je te riječi 
papa Siksto V. dao urezati nije imao 
pred očima samo prošlost Crkve 
katoličke nego i sadašnjost. On nije 
pri tome mislio niti rekao da je Krist 
pobijedio, nego da Krist neprestano 
pobjeđuje, kako u prošlosti tako u 
sadašnjosti i budućnosti. (...) Čitava 
je povijest katoličke Crkve ispunjena 
uzdasima i krvlju mučenika, ali svete 
borbe, sve te patnje dale su jedan 
rezultat: da Krist pobjeđuje i da je 
ostajao pobjednik. Krist se je uhvatio 
u koštac najprije s poganstvom. Te¬ 
ška je to bila borba, ali posljednji od 
progonitelja, Julijan Apostata, morao 
je uskliknuti: »Pobijedio si, Galilej- 
če!« Nasilnika koji su progonili kršća¬ 
ne za vrijeme Rimskog carstva ne¬ 
stalo je. Isus Krist je ostao pobjednik. 
Tako je on pobjeđivao kroz sve borbe 
u starom vijeku, tako u srednjem, i mi 
ne sumnjamo, da će Krist u ovim 
borbama sadašnjice također pobi¬ 
jediti, kao što ne sumnjamo, da će u 
svim borbama budućnosti Krist ostati 
pobjednik. Krist vlada. Ali ne zemlja¬ 
ma i kontinentima, nego dušama, 
koje su vrjednije i trajnije od svijeta. 
Svaki vladar ima zakone po kojima 
upravlja. Isus Krist je dao savršen i 
neizmjenljiv zakon kojemu je glavni 
oslon ljubav. On je rekao: »Ljubite se 
među sobom, i po tom će svijet po¬ 
znati, da ste moji učenici.« (Iv 13,35) 

I On osvaja ljubavlju. Nema vladaoca 
koji bi se mogao pohvaliti, da vlada 
čitavim svijetom. Samo se za Isusa 
Krista može kazati, da vlada svi¬ 
jetom, jer njega sluša vojnik i za¬ 


povjednik, gospodar i sluga, bis¬ 
kup, papa i običan vjernik. Krist sa 
svojim kraljevstvom na zemlji 
upravlja, a upravlja i iz taberna- 
kula, gdje se nalazi pod prilikama 
kruha u presv. Euharistiji. Euha¬ 
ristija je postala znamen koji pri¬ 
vlači sve oko euharistijskog Krista 
Kralja našega. 

Ovaj kongres, na kojemu se 
slavi presv. Euharistija, ima zato 
veliku i duboku svrhu, a to je pro¬ 
slava Isusa Krista pod prilikama 
kruha, ali ima i drugu svrhu, da po¬ 
kaže vjersku svijest katolika, jer mi 
živimo u vremenima koja su rijetka 
u povijesti čovječanstva. Paklene 
sile hoće da sruše Crkvu Kristovu, 
vidimo svuda kako se ruše crkve, 
oltari i križevi, vidimo kako se ubi¬ 
jaju svećenici u Španjolskoj, Mek¬ 
siku i Rusiji, vidimo kako se dižu 
vlastodršci da sputaju slobodu 
Crkve Kristove. Te lude misle, da 
će srušiti Crkvu, za koju je Krist re¬ 
kao, da je ni vrata paklena neće 
nadvladati! (usp. Mt 16,18) I kod 
nas Crkva nailazi na poteškoće u 
vršenju apostolske misije koju joj 
je dao Krist: Masonerija, ta pakle¬ 
na družba, nastoji onemogućiti ka¬ 
toličkoj Crkvi svaki upliv na odgoj 
djece, posebice na škole. (...) Ali 
poručujemo im iz ovoga hrama 
»Christus vincit - Krist pobjeđuje!« 

Mi katolički biskupi imamo te¬ 
ških briga i skrbi da sačuvamo 
prava Crkve Božje. Mi smo i sa 
zadnje konferencije poručili svima 
kojih se tiče, neka se ne varaju, da 
smo slabići i da nećemo znati i 
moći ustati na obranu Crkve kato¬ 
ličke. Nadalje opominjemo vjerni¬ 
ke, da se ne dadu zavarati lažnim 
ideologijama. Dolaze k narodu, 
kao da će oni otkupiti svijet. Nema 
drugoga imena, koje bi moglo ot¬ 
kupiti svijet do imena Isusa Krista 
Otkupitelja čovječanstva, nema 
otkupljenja bez Krista! Budimo 
zato čvrsti i nepokolebivi, budimo 
svi katolici združeni u ljubavi i 

»Došlo što došlo, mi ćemo ići nepokolebivo za 
Isusom i Crkvom katoličkom« 


jedinstvu oko svojih biskupa. Naroči¬ 
to u času, kad pozivaju na obranu 
svetih prava Božjih i Crkve katoličke. 
Što bude mučnija borba - to je 
povijest dokazala - to je sigurnija 
pobjeda. Mi se u borbi za duše i za 
prava Crkve ne bojimo nikoga, pa ma 
kakova sila stajala iza njega. Jer Krist 
pobjeđuje, Krist kraljuje, Krist vlada. 

Imajmo zato uvijek pred očima 
život Krista i nemojmo se dati 
prevariti da je sve izgubljeno. Ništa, 
ama baš ništa nije izgubljeno! Kao 
uvijek u historiji, zadnji će pobjednik i 
opet biti Krist. Utječimo se Njemu 
molbama u pomoć. Zamolimo Ga da 
učvrsti u nama, u vama, katoličku 
vjeru, da uzmognemo živjeti kao 
katolici, da uzmognemo umrijeti kao 
katolici, da budemo dostojna djeca 
Onoga koji nas je otkupio - Isusa 
Krista u presv. Euharistiji. 

Hrvatska straža , 
1 . srpnja 1938. br. 146. str . 2. 


BI. A. Stepinac za vrijeme jednog 
pastirskog pohoda (nepoznato mje¬ 
sto i datum; stoga molimo čitatelje 
koji su bili svjedoci ovog događaja 


(Nagovor na završetku Euharis- 
tijskog kongresa u Varaždinu, 29. 
lipnja 1938.) 

Predragi vjernici! Evo završava 
euharistijski kongres u Varaždinu. 
Gledajući euharistijskog Spasitelja 
na oltaru, koga smo malo prije 
pronijeli kroz ulice ovoga grada i 
gledajući odpad masa od Krista, 
možda negdje u kojem našem kraju, 
a još u većem broju u Europi, i 
nehotice mi dolazi na um iz Sv. pisma 
ona zgoda, kad je Spasitelj navijestio 
u jednom svom govoru ustanovljenje 
Euharistije. Rekli su Mu onda mnogi 
Njegovi učenici: »Tvrd je ovaj govor i 
tko može da ga razumije!« (Iv 6,60) I 
u istinu mnogi nisu shvatili Njegove 
riječi i prestali su biti Njegovi učenici. 
Ali Isus nije popustio, nego je rekao 
onim učenicima, t.j. apostolima, a tih 
je bilo malo, koji su preostali: 
»Hoćete li i vi ići od mene?« Ali sv. 
Petar, čiji se dan danas slavi, prvak 
apostola, stupi pred Isusa Krista i 
reče Mu: »Gospode, kome ćemo ići? 


Ti imaš riječi vječnoga života.« (Iv 
6,67s.) 

Vi ćete se razići kućama, ali 
znajte, da veliki broj svijeta neće 
Krista nego kaže i danas: »Tvrd je 
ovo govor.« I otpada jedan za 
drugim i otpada obitelj za obitelji, 
narod za narodom. I na vas će 
navaljivati. A što ćete vi učiniti? 
Hoćete li i vi reći: »Tvrd je ovaj 
govor i tko može da ga shvati!« Na 
rastanku smo sa Spasiteljem. Ali 
mi sa sv. Petrom govorimo: »Kuda 
ćemo ići od Tebe Gospode, kad 
jedino Ti imaš riječi vječnoga 
života!« I došlo što došlo, mi ćemo 
ići nepokolebivo i vjerno za 
Isusom, za Crkvom katoličkom. S 
njom ćemo ići u život ako ustreba, 
s njom ćemo ići i u smrt. Uvijek 
vjerni euharistijskom Spasitelju. 

Hrvatska straža, 
1 . srpnja 1938. br. 146. str. 3. 


IZ KNJIGE DOJMOVA 


U ime dječje emisije kviza na radiju 
Marija »Bibliokviz« zahvaljujemo se 
s. Graciji što nas je ugostila i puno 
toga lijepoga rekla. Upoznali smo 
više našega blažen ika i obećajemo 
širiti glas svetosti radiovalovima i 
molimo za svu djecu bibliokvisce da 
ih prati zagovor blaženog Alojzija 
Stepinca kao i ostale slušatelje 
Radija Marije. Ivanka Peranić i Marija 
Čiv. - 12. veljače 2000. 


Dragi naš blaženi Alojzije! Danas 
smo imale radost susresti se s 
Tobom u ovom tihom domu 
ispunjenom Tvojom prisutnošću i 
ljubavlju prema Crkvi i narodu. Uvijek 
ćemo ti biti zahvalne i odane - 
učiteljice Novakinja i Novakinje grada 
Zagreba. - 17. veljače 2000. 


ili o njemu nešto pobliže znaju. 



Hvala svim čitateljima, štovateljima blaženog Alojzija Stepinca u do¬ 
movini i širom svijeta, za molitve i darove, koji nesebično i velikodu¬ 
šno promiču glas svetosti i mučeništva kardinala Alojzija Stepinca. 

UZ JUBILEJSKU GODINU 


JUBILEJSKA GODINA 
POSVEĆENA PRESVETOM TROJSTVU 


Piše: Celestin TOMIĆ OFMConv. 


Kao priprava na sveti jubilej 2000., po proročkoj viziji Svetog Oca 
Ivana Pavla II., kroz tri godine razmatrali smo o božanskim osobama: 
o Sinu Božjemu godine 1997, o Duhu Svetom 1998. i o Bogu Ocu u 
1999. Tako su naša razmatranja ponirala u otajstvo Presvetog Troj¬ 
stva, izvor svih milosti koje od Oca silaze po Sinu u Duhu Svetom na 
čovječanstvo i svijet te uzlaze po Sinu u Duhu nanovo k Ocu. U ju- 
bilejskoj godini slavimo i uzveličujemo Presveto Trojstvo »odakle sve 
dolazi i sve je usmjereno u svijetu i u povijesti« (TMA 55). 



Vjera Crkve 

»Otajstvo Presvetog Trojstva središnja je tajna krš¬ 
ćanske vjere i života. Znanje o tome, može nam dati je¬ 
dino Bog objavljujući se kao Otac, Sin i Duh Sveti.« 

»Utjelovljenje Božjega Sina otkriva da je Bog vječni 
Otac i da je Sin istobitan s Ocem, to jest da je u njemu i s 
njime jedan te isti jedini Bog.« 

»Slanje Duha Svetoga, što ga šalje Otac u ime Sina a 
Sin šalje 'od Oca’ (Iv 15,26) otkriva da je Duh s njima je¬ 
dan te isti jedini Bog, koji se ’s Ocem i Sinom skupa časti i 
zajedno slavi'.« (KKC 261-263) 

Otac je »nerođen«, znači druge Osobe u njemu imaju 
svoje izvorište. Život nije ni od koga primio. On je bez 
početka i posjeduje u sebi puninu života. Otac je središte i 
počelo života Trojstvenog. Sin je »rođen« od Oca, ali isto¬ 
bitan s Ocem. Otac Isusa Krista je na različnoj razini Otac 
ljudi i stvaranja. To Isus luči: »Otac moj i Otac vaš« (Iv 
20,17). Otac je Početak i Duha Svetoga koji izlazi od Oca i 
od ili po Sinu nadahnjivanjem, po vječnom darivanju. 

»Božanske su Osobe nerazdvojive u onome što jesu i 
nerazdvojive u onome što čine. U jedinstvenom božan¬ 
skom djelovanju svaka očituje ono što joj je vlastito u 
Trojstvu. To biva osobito u božanskim slanjima. Utjelov¬ 
ljenju Sina i darivanju Duha Svetoga.« (KKC 267) Tako u 
stvaranju je Bog Otac - Stvoritelj, u otkupljenju Sin Božji 
- Otkupitelj, u posvećenju Duh Sveti - Posvetitelj. Povi¬ 
jest spasenja nalazi svoje podrijetlo i konačni dovršetak u 
Ocu. On daje nacrt i ostvarenja stvaranja i otkupljenja po 
Sinu, koji je Posrednik i Duhu Svetom, koji je Posvetitelj, 
Dovršitelj, Usavršitelj. 

»Milošću krštenja 'u ime Oca i Sina i Duha Svetoga’ 
pozvani smo da imamo udjela u životu Blaženoga Troj¬ 
stva, ovdje u tami vjere, a poslije smrti, u vječnome svjet¬ 
lu.« (KKC 265) Značajan je u izvornom prijedlog eis- u, što 
znači da krštenik ulazi u osobni odnos s osobama Pre¬ 
svetog Trojstva: postaje po milosti sin nebeskog Oca, brat 


Kristov, i Duh ga Sveti ispunja svojim darovima - ljubav- 
l)u. 

Ispovijedati Trojstvo znači svjedočiti, primati, duha, 
služiti čovjeku, što je izazov Crkvi i ovog jubileja. Božji 
narod, po pozivu i poslanju pozvan je da sabire i odgo¬ 
vori izazovima, obnovljenom sviješću i poletom, u času 
kad prelazimo prag trećeg tisućljeća. Čas je da se počne 
pisati nova stranica povijesti, stranica obojena istinom, 
dobrotom, ljepotom, a ne tamom, mržnjom, lažima, da 
povijest bude dostojna dvaju protagonista: Boga i čo¬ 
vjeka. 

Naš duhovni hod kroz tri godine priprave bio je os¬ 
vijetljen trima svjetlosnim brazdama: prisutnošću Marije, 
koja je uzor žive vjere, žena poslušna Duhu Svetom, uzor 
savršenstva ljubavi; svjedočanstvom vjere, koje je poslje¬ 
dica istinskog obraćenja i znak svetosti; otajstvom ljuba¬ 
vi, poraditi na proširenju civilizacije ljubavi, što je evan¬ 
đeosko poslanje Crkve. To moraju biti svjetlosne brazde i 
u jubilarnoj godini. 

BI. Alojzije Stepinac rođen je u župi Presvetog Troj¬ 
stva i kršten dan nakon rođenja u istoimenoj crkvi u Kra- 
šiću. Tako je već od svojeg rođenja povezan s otajstvom 
vjere, najdubljom ali i radosnom tajnom Presvetog Troj¬ 
stva. On će u to otajstvo uranjati sve dublje u svojim du¬ 
gim molitvama u župnoj crkvi, kasnije na bogoslovnim 
studijama, i posebno kao zatočenik u Krašiću, kad će mu 
crkva Presvetog Trojstva postajati iz dana u dan sve to 
draža i ljepša, kako je znao reći župniku vlč. Vraneko- 
viću. 

Najdublja tajna naše vjere 

Za vrijeme svog zatočeništva u Krašiću BI. Alojzije 
Stepinac redovito propovijeda na svetkovinu Presvetog 
Trojstva. Godine 1954. u propovijedi veli: »Ostaje tajna 
nedokučiva za naš ljudski um na tome svijetu. Možemo 
shvatiti da nema protuslovlja, da je Bog jedan u naravi a 
Trojstven u osobama. Ima danas dosta budala na svijetu 

koji kažu, da ništa ne priznaju što nji¬ 
hov razum ne može provjeriti. A os¬ 
taje im tajna i stvaranje života jedne 
muhe. Objava Trojstva poruši idolo- 
poklonstvo. U tom preslavnom i pre- 
blaženom Trojstvu izvor je svake 
moći, izvor je svake dobrote, izvor je 
svake sreće. To su dobro znali vaši 
stari, kad su prije 500 godina gradili 
ovu župsku crkvu, a prije 40 godina 
ovu novu.« 

Slijedeće godine tumači duboko 
značenje izričaja kojim iskazujemo 
slavu i čast najdubljoj tajni naše svete 
vjere: »Slava Ocu i Sinu i Duhu Sve¬ 
tom!« Time je isprepleten sav život 
Crkve. Posebno naglašuje molitvu 
nad umirućim: »Pođi, kršćansko 
dušo, s ovoga svijeta u ime Boga Oca 
Svemogućega koji te je stvorio, u Ime 
Isusa Krista, Sina Boga živoga, koji je 
za te trpio, u ime Duha Svetoga, koji 
se u te izlio.« 

Na svetkovinu Presvetog Troj¬ 
stva godine 1956. tumači otajstvo vje¬ 
re: Bog je jedan u naravi a trojstven u 
osobama. Otac, Sin i Duh Sveti. »Taj 
predmet predstavlja nam najdublju 
tajnu naše svete vjere. Otac je pravi, 
živi, vječni, sveti, neizmjerni, svemo¬ 
gući Bog. Sin je pravi, živi, vječni, 
sveti, neizmjerni svemogući Bog. 
Duh Sveti je pravi, živi, vječni, neiz¬ 
mjerni svemogući Bog. Ipak nisu tri 
Boga, nego samo jedan Bog, jer je u 



svima trima božanskim osobama 
jedna te ista božanska narav.« 

Bog je 'dao' da upoznamo slavu 
Presvetog Trojstva. Nikada naime 
čovjek ne bi svojim silama došao do 
zaključka, da je Bog jedan u naravi, a 
trojstven u osobama. »Ono što mo¬ 
žemo, nakon što nam je objavljena 
ova velika tajna, jest, da nema nikak¬ 
ve protivnosti niti proturječja, kad se 
kaže, da je Bog jedan u naravi, a troj 
u osobama, jer je drugo narav, a dru¬ 
go osoba.« Velika je moć vjere naše u 
Presveto Trojstvo. Njome se možemo 
obraniti od svih protivština na tome 
svijetu. Okoristimo se golemim bla¬ 
gom koje se skriva u tajni Svete Tro¬ 
jice. 

Slijedeće godine bi. Alojzije raz¬ 
vija istu misao. Osvjetljuje je brojnim 
prirodnim pojavama »trojstva«. 
»Nije da baš ništa ne razumijemo, ali 
nikada ljudski razum to ne bi dosti¬ 
gao. Gdje bi bila zasluga vjere? Raz¬ 
borit čovjek će samo ponizno prignu¬ 
ti glavu pred tom divnom tajnom.« 
Propovijed završava riječima: »Ne 
dao Bog, da poludimo na blagdan 
Presvetog Trojstva i počnemo kritizi¬ 
rati tajne svete vjere, umjesto da se u 
poniznosti poklonimo Bogu.« 

Godine 1959. po posljednji put sa 
svojim vjernicima slavi svetkovinu 
Presvetog Trojstva. Propovijed zapo¬ 
činje pričom: »Neki kralj pozvao je 
najmudrije ljude svoje zemlje k sebi, 
da mu nađu jedno ime za Boga koje 
najkraćim crtama označuje njegovo 
biće i djelovanje. Jedan veli: Bog je 
moćan, jer je sve stvorio, drugi Bog je 
bogatstvo, treći Bog je mudrost, 
četvrti Bog je milosrđe. Da li su rekli 
pravo ime? Ne, uvijek je premalo re¬ 
čeno. Kad su pitali mudraca Epik- 
teta: 'Što je Bog?' Odgovori: 'Kad bih 
vam ja mogao reći što je Bog, onda ili 
Bog ne bi bio Bog, ili bih ja bio Bog!’ 
Bog je nešto tako veliko, nešto tako 
uzvišeno, nešto tako silno, da se ni 
jednim imenom ne može potpuno iz¬ 
raziti.« 

Nastavlja dalje riječima: »Bog 
jedan u naravi ali troj u osobama: 
Otac, Sin i Duh Sveti. To je glavna i 
osnovna dogma ili članak vjere 
čitavog kršćanstva. Sve tri osobe j- 
edan Bog.« Kad bi rekli da su jedan 
Bog, a tri naravi, onda bi to bilo 
protuslovlje. A nije kad kažemo jed¬ 
na narav, a tri osobe.« I navodi pri¬ 
mjere iz prirode. Donosi ispovijest sv. 
Cecilije mučenice izraženu prstima 
na njezinu kipu: tri prsta na desnoj i 
jedan na lijevoj ruci: Bog je jedan u tri 



Osobe. Na kraju vjernike poziva da 
dadu hvalu Presvetom Trojstvu za 
naravna dobra, a posebno za izvan¬ 
redna dobra: sve je to djelo Presvetog 
Trojstva. 

Presveto Trojstvo 
izvor jedinstva 

Značajna je propovijed bi. Alojzi- 
ja na svetkovinu Presvetog Trojstva u 
zagrebačkoj katedrali godine 1943., u 
vrijeme najvećih ratnih razaranja. U 
njoj kaže: 

»U Presvetom Trojstvu vlada do¬ 
duše raznolikost osoba, ali istodobno \ 

i najsavršenije jedinstvo. Nije li to ve¬ 
liki poticaj za sve ljude, kako bi mogli l 

dokrajčiti pakao na zemlji, kojega 
gledamo i proživljujemo. Na zemlji 
istina vlada raznolikost jezika i naro¬ 
da. Ali nijedan čovjek zdrave pameti 
ne može zanijekati da ljudski rod čini 
jednu jedinstvenu cjelinu. Svi bez 
razlike, kojemu drago jeziku ili naro¬ 
du pripadali, vuku svoje podrijetlo 
od Boga Trojedinoga, koji je progovo¬ 
rio stvarajući čovjeka: 'Načinimo čo¬ 
vjeka na sliku i priliku svoju!’ (Post 
1,26). Svi bez razlike, stanovali na sje¬ 
vernom ili južnom polu, bili oni 
bijele ili crne kože, bili oni arijske ili 
nearijske, bili visoke naobrazbe ili 
nepismeni, imaju jednu te istu ljud¬ 
sku narav, koja je složena od tijela i 
besmrtne duše. Švi imaju zajedničko 

Ove j u bi Iejske godine spominjemo se 
70. obljetnice svećeničkog ređenja 
bi. Alojzija Stepinca 


obitavalište. Svi imaju jedan te isti 
nadnaravni cilj, a to je Bog, vječna 
sreća svakog ljudskog srca. Ljudski je 
rod zapravo jedna velika obitelj pre¬ 
ma riječima sv. Pavla apostola: 'Bog 
je učinio, da od jednoga sav rod ljud¬ 
ski stanuje po svoj zemlji i postavio je 
određena vremena i granice stanova¬ 
nja njihova.' (Dj 17,26) 

A danas gledamo sveopću rastr- 
ganost roda ljudskoga. Gledamo ras- 
trganost u obiteljima, gledamo rastr- 
anost u narodima, gledamo rastrga- 
nost u državama, gledamo rastr- 
ganost u čitavom međunarodnom 
životu. A ta rastrganost je ne samo 
ogromna nesreća za obitelji, narode, 
države i čitav svijet, nego je i uvreda 
Božjeg veličanstva, kad apostol tvrdi, 
da Bog naš 'nije Bog meteža nego Bog 
mira' (1 Kor 14,33). Ta jedva da je koja 
stvar bila na srcu Božanskomu Spa¬ 
sitelju na Posljednjoj večeri kao što je 
najuže jedinstvo među njegovim 
apostolima, kad je onako vruće 
molio: 'Oče sveti! Sačuvaj u ime moje 
one, koje si mi dao, da budu jedno 
kao mi!' Još i više, ne molim, veli Bo¬ 
žanski Spasitelj, 'ne molim samo za 


njih, nego i za one, koji na njihovu 
riječ uzvjeruju, da svi budu jedno 
kao što si Ti Oče u meni i ja u Tebi, da 
i oni u nama budu jedno, da vjeruje 
svijet, da si me ti poslao.' (Iv 17,11.21) 

Budući dakle, da čitav rod ljud¬ 
ski ima svoj izvor u Trojedinomu 
Bogu i k Njemu kao svome cilju teži, 
to je svakom čovjeku zdrave pameti 
jasno, da garancije jedinstva i mira 
među ljudima ne može biti osim u 
Bogu Trojedinome. Sve drugo su za¬ 
blude, koje će se prije ili kasnije osve¬ 
titi kao što su se osvetile već toliko 
puta u povijesti čovječanstva. Imamo 
dakle dovoljno razloga da na dana¬ 
šnji uzvišeni blagdan Presvetog Troj¬ 
stva uzdignemo svoje ruke prema 
nebu u ovoj najtežoj oluji roda ljuds¬ 
koga, te molimo sa sv. Crkvom: 'Sve¬ 
mogući vječni Bože, koji si dao svo¬ 
jim slugama da u ispovijedanju pra¬ 
ve vjere upoznaju slavu vječnoga 
Trojstva i u mogućstvu veličanstva 
da se klanjaju jedinstvu, podaj moli¬ 
mo Te, da se čvrstoćom iste vjere vaz¬ 
da od svih protivština obranimo, po 
Gospodinu našem Isusu Kristu, Sinu 
Tvome, koji s Tobom živi i kralju je u 
jedinstvu Duha Svetoga po sve vijeke 
vjekova. Amen.« 

BI. Alojzije Stepinac u svojim 
propovijedima govori o jedinstvu 
ljudskog roda protiv zabluda rasiz¬ 
ma i poziva se na ovu istinu Pisma: 
stvoreni smo »na sliku i priliku Bo¬ 
žju«. Dakle svi smo jednaki pred Bo¬ 
gom i međusobno braća. Ali u ovoj 
propovijedi ističe da smo stvoreni na 
sliku Presvetog Trojstva. Odatle raz¬ 
nolikost osoba, jezika, naroda, rasa, a 
opet mora u svijetu vladati »najsavr- 
šenije jedinstvo«. Ne samo pojedi¬ 
nac, već i cijeli ljudski rod mora biti 
ikona-prisutnost Trojednog Boga. 

Križ - objava Trojstva 

Križ je najveće očitovanje ljubavi 
Presvetog Trojstva: Oca, Sina i Duha 
Svetoga, Boga koji je Ljubav. Umjet¬ 
nici najčešće prikazuju otajstvo Pre¬ 
svetog Trojstva na slijedeći način: Us- 
krsli Gospodin s križem s desne Oca i 
Duh Sveti u liku golubice nad njima. 
Ali česte su slike Presvetog Trojstva 
koje prikazuju Isusa Ranjenog u krilu 
Oca, ili Raspetoga u rukama Oca. BI. 
Alojzije Stepinac imao je prilike vi¬ 
djeti ovakve ikone otajstva Presvetog 
Trojstva. 


U svojoj prvoj oporuci piše: 

»Prostrt pred nogama 
Propetog proglašujem 
zadnju svoju volju i 
ponizno govorim: 

U ime Oca i Sina i Duha 
Svetoga.« 


Prije svakog značajnijeg odgovo¬ 
ra, svjedoče njegovi suradnici, pogle¬ 
dao bi na Raspelo da dobije svjetlo 
Duha Svetoga. Posebno je bilo zna¬ 
čajno njegovo križanje. Kad je kod 
posljednjeg pomazanja i molitava za 
umiruće, par sati prije smrti, primio 
papinski blagoslov, prisutni su pri¬ 
mijetili kako je to u zanosu polako 
rukom činio znak križa koliko je više 
mogao, iako je teško mogao micati 
rukama. 

Sav njegov rad započinjao je »u 
ime Oca i Sina i Duha Svetoga«; i sav 
život je bio: »Slava Ocu i Sinu i Duhu 
Svetomu.« 

Svjetlosne staze 

Duhovni hod u trogodišnjoj pri¬ 
pravi za sveti jubilej sastojao se od 
nekoliko točaka: prisutnost Marije, 
obraćenje i svjedočenje vjere, proši¬ 
riti prostranstva ljubavi. To mora biti 
posebno u godini jubileja. U tom 
nam može biti smjerokaz bi. Alojzije 
Stepinac. 

Bio je apostol Marijine slave. U 
svojim propovijedima i nagovorima 
isticao je Marijino dostojanstvo, nje- 

zinu vjeru i ljubav, njezinu poslu¬ 
šnost Duhu Svetom, njezin zagovor i 
pomoć. Posebno mu je bilo na srcu ši¬ 
renje svete krunice. Njegova je želja 
bila da se u svakoj župi moli prije ve¬ 
černje službe sveta krunica. Gledao je 
u tome procvat župe i obranu protiv 
tolikih zasjeda sektaša koje navaljuju 
na Crkvu. Preporučivao je, da se u 
obiteljima uvede molitva svete kru¬ 
nice. Danas ljude muči tjeskoba, de¬ 
presija, nemir, a moljenjem krunice, 
u ljubeznom i neposrednom susretu 
s Isusom, liječnikom naših duša, i mi 
ćemo doći do željenog mira i sreće u 
sebi i u obitelji. 

BI. Alojzije bio je propovjednik 
obraćenja. Posebno su značajne nje¬ 
gove propovijedi na Staru godinu u 
Katedrali, u kojima pravi svojevrsnu 
bilancu za proteklo razdoblje. Naža¬ 
lost mogao je svake godine utvrditi 
da je bilanca pasivna. Sto treba podu¬ 
zeti? Treba otkriti razlog tome. Po¬ 
sebno je značajna njegova propovijed 
na izmaku trećeg decenija, na Staru 
godinu 1939. Bila je godina »ubijanja 
i klanja, paljenja i rušenja, straha i 
užasa«. Upire prstom na pravi izvor 
zala, koja biju svijet. Korijen je u nut¬ 
rini čovjeka. »I ako se u duši pojedi¬ 
naca ne bude najprije napravio red, 
uzalud će biti sav trud i muka držav¬ 
nika. Dok ne presuši izvor neće pre¬ 
sušiti ni rijeka.« Svoju propovijed za¬ 
vršava riječima: »Današnje čovječan¬ 
stvo mislilo je, da ide k sreći i miru 
slušajući bezbožne zavodnike, a do¬ 
šlo je evo na rub ponora, odakle mo¬ 
že da ga izbavi samo Bog. I zato zavr¬ 
šavajući Staru Godinu i sjećajući se 
užasa što ih je donijela, i ulazeći u 
Novu, koja ne obećava bolje, ako se 
Bog ne smiluje, vapimo s prorokom 
Davidom do nebesa: 'Daj nam Gos¬ 
pode pomoć u nevolji, jer je uzalud¬ 
na pomoć ljudska.’« U svetoj jubilej- 
skoj godini potrebno nam je obraće¬ 
nje, da možemo očišćene duše, bez 
mržnje i zavisti, svjedočiti evanđelje 
Kristovo, svoju vjeru i svoju ljubav. 

BI. Alojzije bio je biskup kršćan¬ 
ske ljubavi, biskup Caritasa. U svije¬ 
tu danas teku okrvavljene rijeke mr¬ 
žnje, laži, bahatosti, ostavljajući za 
sobom golemo mnoštvo izgladnjelih, 
izbjeglica i prognanika, ugroženih bi¬ 
jedom i bolestima, koji kucaju i na 
vrata našega srca i u onim stranama 
koje izgledaju da su bogate i da su 
zadovoljne. Nema sreće i blagoslova, 
dok i jedan skapava od gladi i žeđa 
za pravdom. Kršćanska ljubav mora 
zaustaviti te potoke krvi i suza, jada i 


IV 


BLAŽENIK 


gladi. BI. Alojzije u govoru prigodom 
Tjedna za zimsku pomoć, preko ra¬ 
dija, 3. siječnja 1941., veli: »Crkva je 
uvijek bila majkom sirota, majkom 
karitativne akcije. Kršćanstvo je po¬ 
put proljeća, što kiti naša polja i li¬ 
vade bujnim cvijećem i zelenilom, 
izazvalo bezbroj djela Kristove ljuba¬ 
vi na svim područjima ljudskih ne¬ 
volja i potreba.« Hoće li i u ovoj ju¬ 
bilarnoj godini? I o meni i o tebi, o 
svakome kršćaninu to ovisi. 

BI. Alojziju je obitelj bila posebno 
na srcu. Ona je jezgra i temelj dru¬ 
štvene zajednice i Crkve. S tugom u 
srcu gleda kako nestaje sklada i lju¬ 
bavi u obiteljima, kako one ostaju 
prazne i puste, kako nisu više ono što 
bi morale biti: oaze mira, ljubavi, sre¬ 
će, blagoslova. Značajan je njegov 
program društvima Katoličke akcije, 
29. listopada 1939., za duhovnu ob¬ 
novu u Hrvatskoj jubilarnoj godini 
prigodom 1300. godina prvih veza 
Hrvata sa Svetoin Stolicom. U tom 
nagovoru veli: »Žalosno gledamo, 
kako se sva dobra ruše. Kao da je sve 
zahvatio razorni potres: sve se kole¬ 
ba i trese; nema ni u čemu stalnosti. 
Zlo se razlijeva u daleke širine, ali se 
žarilo i u dubine; pokolebalo je i te¬ 
melj naroda i Kraljevstva Božjega na 
zemlji. Sa strahom i tugom gledamo 
već na tolike razvaline i ruševine na¬ 
ših hrvatskih obitelji. Nestaju s naših 
kućnih ognjišta toplote blage Božje 
ljubavi, popuštaju i kidaju se svete 
veze, bure strasti pustoše obiteljskim 
svetištima sve do gole pustoši.« 

Ove su nadahnute riječi i danas 
aktualne, kada gledamo da sve ma¬ 
nje ima pravih kršćanskih brakova, 
rađa se sve manje djece, sve više obi¬ 
telji je razoreno... Imamo Hrvatsku 
ali kao da će ostati bez Hrvata. Du¬ 
hovna narodna obnova, veli bi. Aloj¬ 
zije za proslavu jubileja tristote godi¬ 
šnjice veza sa Svetom Stolicom, treba 
započeti s obnovom hrvatskih obite¬ 
lji. »Naše obitelji treba da i opet po¬ 
stanu škole i vježbališta kršćanskih 
kreposti, osobito kreposti straha Bo¬ 
žjega i pobožnosti.« 

Od pobožnosti preporuča: zajed¬ 
ničku molitvu prije i poslije jela, za¬ 
jedničku večernju molitvu, osobito 
molitvu svete krunice. Neka se »u 
svakoj hrvatskoj kući stvori: 'Božji 
kutić’ urešen Raspelom, slikama 
Majke Božje i svetaca, osobito naših 
hrvatskih blaženika; pod zaštitom 
toga 'Božjeg kutića’ neka se kupe svi 
članovi obitelji na pobožnu 
molitvu«. »Takvim obiteljskim 


apostolatom zagrabit ćemo u temelje, 
postaviti sjekiru na korijen zlu i 
najsigurnije poraditi na zdravu, sre¬ 
tnu i Božju budućnost hrvatskog na¬ 
roda.« 

Kako su suvremene ove riječi iz¬ 
govorene prije šest desetljeća! Da su 
bile ostvarene ne bi se danas Hrvat¬ 
ska nalazila pred izumiranjem, a obi¬ 
telj bi bila temelj sretne i blagoslov¬ 
ljene budućnosti. Nikad nije preka¬ 
sno. Dok imamo vremena nastojmo 
da se to barem dijelom ostvari. Da 
naše obitelji doista budu »domaća 
Crkva«, temelj mjesne i univerzalne 
Crkve. 

Otajstvo Presvetog Trojstva je 
središnja tajna kršćanske vjere, otaj¬ 
stvo puno svjetla i ljubavi. Moramo 
ga prihvatiti u dubokoj poniznosti i 
kao mudri i razboriti, rekao bi bi. 
Alojzije, dati slavu Ocu, Sinu i Duhu 
Svetom. Tko ide za Kristom, čini to 
jer ga Otac privlači (Iv 6,44) i Duh po¬ 
kreće (Rim 8,14). Tko slavi Oca, čini 
to po Sinu u Duhu Svetom. 

Putujemo prema kući Očevoj, 
putujemo ne kao umišljeni sveci, 
nego kao raskajani grešnici, kao iz¬ 
gubljen sin koji je odlutao od Oca, 
kao pokornici. Putujemo svjetlosnim 
stazama Marije vjerne Službenice, 
utočišta grešnika, uzor vjere i ljubavi. 
Raskajani i pomireni s Bogom prola¬ 
zimo kroz sveta vrata u zagrljaj Oca. 
Posebno stazom ljubavi idemo Bogu 
i bližnjemu, šireći riječima i djelima 
civilizaciju ljubavi božanske bez gra¬ 
nica. 

Hodočastimo u kuću Oca po 
Kristu u jednom Duhu, iako svaki na 
svoj poseban način, imamo pristup k 
Ocu. 

JOSIP VRANEKOVIĆ - DNEVNIK 


Život u Krašiću zasužnjenog nadbiskupa 
i kardinala Alojzija Stepinca (4) 


25.1.1952. 

Ovamo stigli o. Karlo Grimm, 
provincijal isusovaca, o. Ivan Kuku- 
la, superior D.I. Bili su na večeri. Alu¬ 
dirajući Preuzvišeni na tešku* sudbi¬ 
nu našega naroda reče: »Ja se samo 
neprestano molim dragom Bogu, da 
oduzme našem narodu kameno srce, 
a daje mu srce, koje zna i hoće ljubi¬ 
ti.« 

26.1.1952. 

Govorio mi je, što je sve kao cere- 
monijar 1933. g. doživio u Svetom 
Ivanu Zelini. »Zatvorili su crkvu. 
Vrata iznutra učvrstili tako, da su na 
njih navukli klupe iz crkve. Nisu me 
pustili u župni stan. Stanovao sam u 
jednoj sobi mjesne gostionice. Soba 
bila u prizemlju, ga je bila ozbiljna 
opasnost za život. Žene kao da su po- 
mahnitale. Dolazile bi k mom pro¬ 
zoru, vrijeđale me i psovale. Dok sam 
šećući po sobi molio brevijar, evo ih 
nekoliko na prozor pa mi predbacu¬ 
ju: »Gledaj ga: tu moli Boga, a samo 
greh dela!« Dva sam tjedna svaki dan 
autobusom išao, da služim svetu 
misu u Donjoj Zelini. Bio je tu dobar 
neki čovjek - vlasnik auta. Pozove 
me jednom na objed. Tek smo sjeli k 
stolu, evo već sa susjedne kuće - sku¬ 
pile se neke nesretne žene - gledaju, 
zure kroz prozor na nas i viču. Do¬ 
maćin se nije dao smesti, nije ih se 
bojao, ali im se zato znao dosjetljivo 
narugati. Vidim, da ništa ne mogu, 
pa uzmem kofer i vratim se u Za¬ 
greb. Čim se pokažem pred Nadbis¬ 
kupom, kažem ukratko kakav je po¬ 
ložaj, ne reče mi ništa drugo, nego 
samo pokaže rukom i prozbori: 
»Natrag!« Ja se okrenem i ajde u ime 
Božje prvim autobusom natrag. Ne¬ 
sretni Vedrina bio je u župnom stanu 
- suspendiran. Ni djeca što su se ro¬ 
dila u to vrijeme nisu krštena. Stvar 
bila dobro poznata vlastima. Seljaci 
išli i na banovinu u Zagreb i u Beo¬ 
grad, da im se mora popustiti, ali bilo 
je drugčije. Radi nemira nekoliko 
dana boravilo je tu 25 žandara. I 
jednog dana, da se konačno odstrani 
ta nevolja, kad nije išlo milom odem 


pod zaštitom 25 žandara, da se otvori 
crkva. Svijet navalio i ne da. Žandari 
nataknuli bajunete na puške, ja izme¬ 
đu njih, a narod, osobito žene, idu i 
lete upravo na bajunete. Sto sve ni¬ 
sam tu morao slušati?! Najviše sam 
se bojao krvoprolića. Molio sam tiho 
u duši Boga dragoga, da se to ne do¬ 
godi. I prošlo je mirno... Crkva je ot¬ 
vorena. Poslije uđem i u župni stan. 
Mjesec dana se bliži, a nijedno dijete 
nije kršteno. Oglasim u crkvi, tko u 
roku od mjesec dana ne krsti i ne upi¬ 
še dijete u župne matice, biti će ka¬ 
žnjen prema postojećim propisima. 
Drugi dan eto čitav niz djece, da ih 
krstim. Jedno mi je samo selo bilo 
potpuno vjerno. Ali srećom dolazi 
svibanj - Marijin mjesec. Najavim 
svaki dan svibanjske pobožnosti i 
propovijed. Prvi dan bilo nas oko de¬ 
set: ja, zvonar, ministrant, i još neko¬ 
liko njih. Nisam se smeo radi malog 
broja, nego sam propovijedao. Pro¬ 
čulo se to. I drugi dan već ih je oko 
30-50. Svakog dana broj je sve više 
rastao, dok pod kraj mjeseca crkva je 
sva bila ispunjena vjernicima. Marija 
je pomogla i pobijedila. Koliko sam 
mogao uredio sam i kancelariju - i 
nakon mnogo gorkih časova, kad je 
kriza prošla, pozove me nadbiskup u 
Zagreb, a ovamo dođe stalni novi žu¬ 
pnik. - Ali eto začuđenja. Slijedeće 
godine postanem nadbiskup-koadju- 
tor... I župnik me jednom zgodom 
pozove. Još je sve bilo svježe u uspo¬ 
meni i meni i njima, ali sam mislio i 
odlučio: idem, da po mogućnosti do 
kraja razoružam one, koji su još bili u 
zabludi. Propovijedao sam. Svijeta 
mnogo. Začuđeni, a ja počnem: 
'Opraštam svima sve...' - Kasnije sam 
vidio, kako je to bila dobra škola za 
mene, i velika milost Božja, kad su 
došle slične, pa i gore situacije. Kad 
ne bih imao nekog iskustva - ljudski 
sudeći - teško bih se koji put kasnije 
bio snašao.« 

28.1.1952. 

»Svaki dan molim se sv. Agatonu 
i zaklinjem ga, da se sjeti ugovora, 
što ga je u ime sv. Petra sklopio s Hr¬ 
vatima, i da pomogne jadnom ovom 



BI. A. Stepinac kao zagrebački 
nadbiskup 


narodu... Svakog dana molim se i sv. 
Grguru, da spasi zagovorom svojim 
bijedni ovaj narod. Kad mu je dao 
kraljevsku krunu, neka mu sačuva i 
vjeru.« 

»Ozbiljno se bojim za svećenika, 
koji nije pravo pobožan Bogorodici 
ili je napustio njezino štovanje.« 

29.1.1952. 

»Jednom mi u Lepoglavi počne 
govoriti komesar, kako su ih neprija¬ 
telji napadali, ali Sveto pismo govori: 
'Tko se mača hvata...', a ja mu nisam 
dao ni da dovrši rečenicu, nego mu 
odmah apliciram ovako: 'Vi ste se ko¬ 
munisti mača latili, i od njega ćete 
poginuti'!« 

30.1.1952. 

»Pokazat će Bog, tko vlada svi¬ 
jetom. Baltazar je prezreo Boga, ali je 
nevidljiva ruka napisala na zidu: 
mane, tekel, fares... Napisat će to - 
uvjeren sam - i Joži Staljinu i Titu!« 

31.1.1952. 

Preuzvišenog posjetili zagreba¬ 
čki župnici: Dr. Mijo Selec, župnik Sv. 
Blaža; Dr. Marko Klarić, župnik Sv. 
Petra; Dr. Ivan Erjavec, župnik Sv. 
Marka; Dr. Franjo Trbuha, župnik Sv. 
Ivana; Antun Frimel, upr. župe 
Kustošija, i Luka Vukas, župnik Sv. 
Jeronima. - Preuzvišeni je danas neo¬ 
bično raspoložen. Vukas iznosi utje¬ 
šni slučaj. Došao sam tako^ reći k 
umrlome. U nesvijesti je bio. Sapnem 
mu: »Tu je župnik!«. On se trgne, 
osvijesti, ispovijedi, pričesti i umre! 

Tek posvećeni nadbiskup 
koadjutor mons. A. Stepinac 
dolazi na završetak misija u Sv. 
Ivanu Zelini 1934. 


Govore, kako se liječnik Dr. Taller, 
nekad gorljivi liberalac, potpuno 
obratio. Pacijentima govori o Bogu i 
na Nj ih upućuje. »A nekad napadao 
je mene« - rekao je Preuzvišeni - 
»mog predšasnika, napisavši članak 
pod naslovom: 'Mojim crkvenim po¬ 
glavarima...' Tu se služio citatima iz 
Starog Zavjeta.« 

Preuzvišeni priča svoj razgovor 
sa zamjenikom upravitelja lepoglav- 
ske kaznionice. »Dotični je imao ma¬ 
turu. Razgovarali smo jedan sat o 
Bogu i drugo. Uzmem sat što je visio 
na čavlu na zidu i pitam ga: Tko je 
ovo načinio?' - 'Znam, što hoćete, 
reče mi on.' - 'Eto vidite, nastavim ja; 
mora da je bio neki majstor, koji je na¬ 
činio ovaj sat. A veliki ovaj svemirski 
sat, zar je sam od sebe nastao - bez 
Stvoritelja. To može reći samo idiot.« 
(To je govorio s posebnim snažnim 
patosom. I uopće, kadgod iznosi 
načelne naše stvari, tu uzima odlučni 
jedan ton.) 

»Nema slobodne volje« - kaže 
mi on. - »Nema? A koja vas je onda 
fizička nužda natjerala ovamo? Zar 
niste mogli ostati vani?« - »Razum 
mi je rekao.« - A ja opet: »Vi komuni¬ 
sti sve ono, što znanost baci na smet¬ 
lište, kupite i visoko podižete. Eto 
tako n.pr.: Etnologija dokazuje, da je 
u početku brak bio onakav kako ga 
opisuje Sveto pismo. Izmijenila ga je 
ljudska pokvarenost. Schmidt je ja¬ 
sno dokazao. - Ali vi obratno! Haec- 
kel i njegova evolucija odbačena kao 


falsifikat, ali vi to dižete. Neki je isu¬ 
sovac imao 2.000 vrsta mrava i 
znanstveno potukao Haeckela. Op¬ 
stojnost Boga tako je jasno dokazana, 
a Vi to negirate. I tako uvijek isto: što 
god znanost baci u blato, vi odmah 
visoko dižete zastavu ovoga ili ono¬ 
ga.« - I sada zaključuje: »Za mene je 
komunizam: mendacium incarna- 
tum (utjelovljena laž).« 

»Čitam sada francusku revoluci¬ 
ju od... (vlč. Josip Vmneković nije zabi¬ 
lježio ime autora ovoga djela, op. J.B.). 
Gledam držanje klera, pa onda kon- 
stitualnu crkvu i postupak revoluci¬ 
onara, i uspoređujem s našim prili¬ 
kama: Sve je isto, samo promijeni, 
subjekt. Držimo se mi zato samo 
Svete Stolice. To je za nas najsigurniji 
barometar. Bolje časno poginuti ne¬ 
goli sramotno ostati. Ja se zato sva¬ 
kog dana molim za milost ustrajno¬ 
sti.« 

»Neki put možda i odviše žesto¬ 
ko istupam protiv njih. Oko četiri pu¬ 
ta sam im rekao u Lepoglavi: 'Sram 
vas bilo. Falsificirate dokumente, da 
uništite jednog čovjeka!'« 

»1945. godine preko Marconea 
pitao sam Svetu Stolicu, da li je ispra¬ 
van moj stav i držanje? Ako li nije, 
rado ostavljam svoj položaj. I Sveta 
Stolica do sada mi je odobrila.« 

»Sveta Stolica ne gleda lijepo pri¬ 
like u Bosni (CMD). (kratica za staleško 
svećeničko udruženje koje je UDBA os¬ 
novala s nakanom unutarnjeg raslojava¬ 
nja Katoličke crkve, op. J. B.) Zato, dok 
pravo ne doznam, kako je tamo, ne 
dajem o tome nikakve izjave.« Još je 
više postao rezerviran, kad je Vukas 
rekao, da je biskup Čekada pred os¬ 
nivanje Udruženja rekao: 'Quod non!'« 

»Gledajući sve što se događa kod 
nas i u svijetu, uvjerenja sam, da se to 
ne događa bez specijalne asistencije 
đavla. (Tako je danas govorio i to 
govori i preporuča svakom svećeni¬ 
ku, koji ga pohodi.) Zato ja svako 
jutro čim ustanem, obučem se i prvo 
mi je, da izmolim egzorcizam Leona 
XIII. Svaki dan to činim od prošloga 
rata, kad me je na to upozorio jedan 
njemački vojni svećenik. On mi je na¬ 
ime rekao, kako na vjeronaučnoj po¬ 
uci nikako nije ništa mogao postići s 
djecom, jer ih hitlerovština silno po¬ 
kvarila. Nemirni su, viču, galame, tu¬ 
ku se. Drugi put, prije nego sam do¬ 
šao među njih, izmolim egzorcizam. 
I začudo, bili su tog puta mirni kao 
ovce. Otada svaki put molio sam eg¬ 
zorcizam - i dobro je bilo. 

Kad mi je taj svećenik to ispričao, 
otada i ja svaki dan molim egzorci¬ 
zam. Jedanput sam ga samo zabora¬ 
vio u Lepoglavi, i to baš onoga jutra, 
kad se jadni onaj svećenik objesio. 
Preporučam Vam, da ga molite i Vi 
svaki dan!« 

2.11.1952. 

Svijećnica je. Procesija sa svijeća¬ 
ma. I on je u procesiji. Zanosno je 
propovijedao o Svijetlu - Isusu! 

3.11.1952. 

»Kad gledam silnu pokvarenost 
u svijetu i onda toliko naoružanje, a 
mnogi se na sve pozive Crkve ne 
vraćaju k Bogu, čini mi se, da bi jedna 
svjetska, ali strašna revolucija mogla 
biti finale te pokvarenosti, a onda bi 
došao zlatni vijek, što ga je navijestila 
Bogorodica...« 

5.11.1952. 

Šetali smo prema groblju. Ponov¬ 
no govori, da bi tu podigao sebi gro¬ 
bnicu. Kažem, da to ne može biti, jer 
će sigurno biti položen drugdje, gdje 
dolikuje osobi njegovog položaja. Na 
to samo reče: »Ja, što mogu? Iza smrti 
ne mogu nikome zapovijedati!« - Ka¬ 
pelica na grobu njegovih roditelja 
sva je demolirana. Želi je popraviti. 
Bavi se mišlju, da pozove ovamo 
Freudenreicha, da je on obloži mra¬ 
morom. 

4.11.1952. 

U Žumberku je danas pogreb po¬ 
kojnog upravitelja župe Josipa Sajo- 
vića. Preuzvišeni žali, što ne može ići 
na sprovod revnom ovomu svećeni¬ 
ku. Zadnjih 1.000 šalje kućanici po¬ 
kojnika. Veseli ga, što je danas narod 
onog kraja iskazao počast i zahval¬ 
nost svom svećeniku. 

5.11.1952. 

Ovamo je stigao župnik slo¬ 
venski iz Dobove. Bio je na sprovodu 
Logara (...). Isti se malo čudno vlada. 
Došao je zapravo do mene. Rekao 
sam mu, da idemo do Preuzvišeno- 
ga, ali se nekako bojao! Ipak u sakris¬ 
tiji se pozdrave - nekoliko riječi - i 
ode. Quasi extra chorum cantans! 
(Kao izvan zbora pjevajući, op. J. B.) 

6.11.1952. 

Čita »La Presse« - i otuda zaklju¬ 
čuje, da je razina pisanja američke 
štampe vrlo niska. »Senzacija i brzina 
u donošenju vijesti - to je glavno. Ži¬ 
votni problemi u kršćanskom smislu 

- to se ne traži. Štampa je trgovanje. 
Mnogo toga je trulo u Americi i spa¬ 
šava ih zapravo samo katolicizam.« 

»Kada je Ružić postao ministar 
pravde, odmah je eliminirao nesretni 
slučaj biskupa Rodica (...). Sveti Otac 
ga je odlikovao Redom sv. Grgura. 
Zato čim sam čuo, da su ga Talijani 
zarobili, odmah javim to državnom 
tajniku Maglioneu, i skoro je bio pu¬ 
šten. Dođe u Zagreb - javi mi se, i bio 
kod mene na objedu. Ima 6 djece. 
Jednoj sam mu kćeri podijelio Prvu 
svetu pričest. Iza toga predali mi lije¬ 
po složeno to prvopričesničko odije¬ 
lo, da ga izručim kojem siromašnom 
djetetu. Baš nekako u te dane umre 
neko siroče, i teta Nikola ja ga odjene 
u to odijelo i pokopa.« 

»Baš su se u lijepom svjetlu po¬ 
kazali beogradski vlastodršci, kad su 
Nunciju - onda već imenovanom 
kardinalu Pelegrinettiju - poslali na 
njegovu odlasku po žandaru neko 
odlikovanje. On je to mirno podnio. 
Zato sam nastojao, da mu u Zagrebu 
priredim najsvečaniji doček i 
ispraćaj, što sam uopće mogao 
prirediti, a da ni slovom nisam o 
tome obavijestio vlasti. Na Kaptolu 
bio je veličanstveni vatromet. Sav je 
Zagreb bio na nogama. Nuncij je od 
ganuća gotovo plakao...« 

»Zao mi je, da su arhiv i dnevnici 
u rukama ovih - ali neka bude! Ne 
bojim se istine! Žao mi je samo, da se 
netko time prije reda služi, dok su 
naime još na životu, osobe o kojima 
se radi. Ne bojim se ni onakovih iz¬ 
reka, kao što su: 'graeca fides - nulla 
fides!'« 

7.11.1952. 

Šetali smo prema Kupčini. Sjeća 
se lijepih dana iz djetinjstva, a onda i 
iza prvog rata, kako je rado dolazio 
ovamo i kupao se. »Bili smo indijan- 
ci. Na glavi do 2 kg blata pričvrstili, u 
to kao indijanci zabili grančice, pera i 
onda svi u grupi kao kakav indijan¬ 
ski juriš poskakali u vodu - ronili. 
Što ćete? To nam je bilo zanimanje, 
veselje i odmor.« 

8.11.1952. 

Pozvali me na Udbu. Ne znam 
što žele od mene? Ne bojim se. Pre- 
uzvišeni je zabrinut. Tješi me govore¬ 
ći: »Manus Domini non est abbrevia- 
ta, da dosegne i tu bagažu, koja 
vrijeđa čast Božju. Ako Vas pitaju, što 
govori nadbiskup, samo im recite: 
gleda i čudi se!« 


Vratim se sa Udbe. Zabranili su 
da se odsada skuplja na svadbama za 
crkvu. Predbacio sam im usmena na¬ 
ređenja komandira milicije da ne 
smijemo ni od koga ništa primati. 
Znači, ni rodbina Preuzvišenog ne 
može mu ništa pokloniti - to je onda 
gori položaj nego dosad u Lepoglavi! 

- Odgovaraju po svojoj logici, 
potpuno dosljedno: ne mogu ovako 
mjere opravdati, onda jednostavno 
zaniječu činjenicu, govoreći: Mi o 
tome ništa ne znamo, komandir se 
možda nespretno izrazio. Vi ste to 
krivo shvatili...« Neka bude i to! 
Narod je dobio opet jedan momenat 
preko kojeg gleda svoju slobodu! 

9.11.1952. 

Dolazi ovamo profesor Putanec 
Valent. Preuzvišeni ga je primio, pre¬ 
mda sam iz njegovih riječi razabrao, 
da ga je isti Putanec godine 1945. pri¬ 
godom preokreta stavio u veliku ne¬ 
priliku. Kasnije se doduše ispričao. 
Što je to bilo, nisam doznao. Putanec 
mi priča, da je Janko Matko počet¬ 
kom 1945. g. izdao roman »Optužu¬ 
jem«. Nekoliko knjiga je prodrlo u 
javnost. Svu nakladu zaplijenili su 
partizani. Tu obrađuje »Žuti pokret« 

- i opravdava ga. U lošem svjetlu 
stvarno prikazuje Huzeka - krašić- 
kog župnika, kao pristašu »Žutih«. 
(...) Preuzvišenoga boli ovakovo pi¬ 
sanje. Srdi se na Matka, što se išao 
baviti ovakovim glupostima i pisati, 
što ne treba. »Sjećam se, da je Matko i 
svirao; bio jedno vrijeme u staroka- 
toličkoj crkvi u Zagrebu. Što su staro- 
katolici učinili Crkvi i narodu, svako¬ 
mu je jasno! I onda se za njih 
oduševljavati! Da nije bilo Huzeka, 
nikada ne bi Matko otišao iz Brlenića. 
Njemu ima zahvaliti, da je danas 
tamo gdje jest, a on ga tako blati knji¬ 
gama. Krasna zahvalnost!« 

10.11.1952. 

Ovamo stigli: Dr. Rudolf Šverer, 
kanonik iz Đakova; Dr. Franjo Cve- 
tan, sveuč. asistent i gđica Slava Lon- 
čarević. Pričaju mu, kako se na mno¬ 
gim mjestima radnici lijepo drže, a 
jednako i studenti. 

11.11.1952. 

Preuzvišenoga pohodili: Vladi¬ 
mir Margetić, župnik iz Duge Rese; 
Stjepan Prgić, kapelan iz Duge Rese; 
Nikola Petrović, v upr. župe Barilovi- 
čki Leskovac i Živko Mihelčić, upr. 
župe Cerovac. Danas je po treći put 
stigao ovamo nuncij mons. Silvio 



Preč. Josip Šimac, župnik Voloskoga 
i opatijski dekan , u svečanostima 
»Stepinčevi dani« čita navještaj iz 
knjige Evanđelja na euharistijskom 
slavlju u Voloskom i, 

17. listopada 1999. 


Oddi. Došao i tajnik Mijo Pišonić. 
»Umrijeti, da - ali popustiti ne!« - re¬ 
kao je Preuzvišeni. 

12.11.1952. 

Ivan Meštrović poslao je iz Sira- 
kuze iz USA Preuzvišenom veliki al¬ 
bum reprodukcije njegovih djela. U 
sredini je na jednoj strani reproduk¬ 
cija brončanog kipa Svetog Oca Pija 
XII., a stranica do nje reprodukcija 
(prekrasna!) Preuzvišenog nadbisku¬ 
pa. Naprijed je Meštrović vlastoru¬ 
čno napisao posvetu: »Preuzvišenom 
gospodinu Dr. Alojziju Stepincu, za¬ 
grebačkom nadbiskupu i hrvatskom 
metropoliti u znak dubokog pošto¬ 
vanja i prijateljstva - Ivan Meštro¬ 
vić.« Preuzvišenom je drag ovaj po¬ 
klon. Odmah odgovara, a sve s 
nakanom, da u Meštroviću što više 
pobudi i ojača vjeru. Tom zgodom 
dodaje i pismo za Jozu Kljakovića. 
(Jasno je, da pismo neće ići poštom!) 

13.11.1952. 

(Vjerojatno je riječ o vlč. Vilimu 
Cecelji, op. J.B.) ... mi reče 1941. g. 
pred katedralom prigodom dolaska 
Nijemaca: »Sve je svršeno« - Mislio 
je reći: »Gotovo je i u redu!«. A ja mu 

jednako kratko odgovorim: »Sada je 
počelo!« 

»Preko generala Glaise von Hor- 
stenau mnogo sam intervenirao. 
Puno nam je pomogao. Kad sam god 
imao pontifikal u katedrali, uvijek je 
došao. Pohvalio je, da se tu ceremo¬ 
nije daleko skladnije i pobožnije od¬ 
vijaju nego u Parizu, romanskim 
zemljama i drugdje... Silno ga je pod 
kraj rata potreslo, kad je čuo, da je u 
popisu ratnih zločinaca. Molio me da 
mu pomognem. Pisao sam u Vati¬ 
kan... Ne znam što je bilo po srijedi, 
ali čujem da je kasnije počinio samo¬ 
ubojstvo...« 

»Jednom sam u japanskom po¬ 
slanstvu otvoreno i oštro napao šefa 
Gestapoa radi mnogih nedjela, a po¬ 
sebno radi zapljene svetojeronimskih 
izdanja. - Tu su se svi, i ustaški mi¬ 
nistri, složili u tom, da je sada Crkva 
jedina, koja može pomoči. Mislim si 
ja, a nisam im tom zgodom rekao: 'A 
zašto ste onda do sada po njoj toliko 
lupali!'« 

»Ja si zamišljam Boga kao oca, 
koji daje, da djeca rade, čeprkaju amo 
i tamo - mnogo toga pokvare, a On 
sve to ispravlja.« 

»Komunizam se od laži rodio, od 
laži živi i od laži če i umrijeti.« 

14.11.1952. 

Preuzvišenog Nadbiskupa poho¬ 
dili: Dr. Viktor Burič, senjski biskup, 
Josip Pavlišič, pom. biskup senjski i 
riječki, Dr. Frane Franič, pomoćni bi¬ 
skup splitski, Mate Garković, nadb. 
adm. zadarski i tajnik Mijo Pišonić. 
Došli su iza posjeta ministra Miloša 
Žanka u pitanju sjemeništa. Franič je 
otvoreno rekao Žanku: »Vi nam da¬ 
jete sjemeništa bez sjemeniš taraca.« 

17.11.1952. 

»'Potens est Dominus de lapidi- 
bus suscitare filios Abrahae' (Bog 
može od ovoga kamenja podići Ab- 
rahamu djecu, Mt 3,9), pa će se po¬ 
brinuti i za svećenike, makar ovi ra¬ 
dili sa sjemeništima što ih je volja.« 
Rekao sam mu, da je Krajačić (mini¬ 
star) rekao pred biskupom Burićem: 
»Pustit ćemo Stepinca, ali nikada u 
Zagreb.« Nato će Preuzvišeni Nadbi¬ 
skup: »Ništa zato. Povukli su oni više 
toga i opozvali!« 

18.11.1952. 

Razgovarali smo kako je Crkva 
mnogo toga pretrpjela od jozefiniz- 


ma, liberalizma i komunizma. A on 
će na to: »Ah, dat će dragi Bog, da iza 
ove katastrofe dođe blaženi mir cije¬ 
lome svijetu... Ja ne znam što bi još 
gore moglo doći na svijet. Čvrsto 
vjerujem, da će sinuti svijetu dulje 
razdoblje mira, kako je to Bogorodica 
obećala. Mali naši ministranti sigur¬ 
no će to doživjeti.« 

21.11.1952. 

Pohodi Preuzvišenoga neki Miil- 
ler, seljak iz Rume. Izgleda vrijedan 
čovjek. Razočaran je životom, kakav 
ga okružuje. 

Dolazi također Josip Dumić - 
upr. župe Bučje. - Taj bi život dao za 
Preuzvišenoga, vjeru i narod! Kao 
druge tako osobito njega osoba Pre¬ 
uzvišenoga i riječi silno krijepe i daju 
novi polet, da se pođe neustrašivo 
naprijed! 

Dolazi sestra vlč. g. Ive Šalića. 

22.11.1952. 

Dolazi ovamo zastupnik radio 
Lugana g. Lohengrin Filipello. Prati 
ga ovamo predstavnik Ureda za in¬ 
formacije - neki dalmata - komu¬ 
nista - prostak! Dolazi tobože kao 
tumač, kao da na Uredu za informa¬ 
cije ne znaju, da Preuzvišeni perfekt¬ 
no govori talijanski, a g. Filipellu je to 
materinji jezik. Razgovarali su dva i 
po sata. Prisustvovao sam cijelom ra¬ 
zgovoru. Švicarac je odmah zamolio, 
da bi snimio na ploče cijeli razgovor. 
Imade veliki auto sa svom mogućom 
radio-aparaturom. Putuje okolo i in¬ 
tervjuira osobito pojedine znamenite 
predstavnike naroda i zajednica. 
Ovaj čas dolazi iz Svete Zemlje. Pro¬ 
šao je Maroko, Tunis, Egipat, Pale¬ 
stinu, Grčku i sada je stigao ovamo. 

Preuzvišeni otklanja snimanje 
razgovora s motivacijom da u ovoj 
zemlji nema slobode govora. Dopu¬ 
stio je samo, da snimi njegov poz¬ 
drav na talijanskom jeziku, gdje po¬ 
zdravlja švicarski narod, a posebno 
Švicarce svoje školske kolege iz Ri¬ 
ma. 

Filipello je po zanimanju učitelj. 
Katolik je. Posvetio se je radio-službi. 
Dosta naobražen. Fin - kulturan na¬ 
prama ovomu dalmati, koji se drsko i 
prosto ponaša. Čudim se sada sam 
sebi, da ga tokom razgovora nisam 
odstranio iz sobe. Čemu je on tu? Tu¬ 
mača ne treba, kao nužni špijun nije 
se predstavio, kojim je pravom tu, da 
vrijeđa Nadbiskupa! 


Švicarac pita Preuzvišenoga: 
»Jeste li osuđeni kao svećenik ili kao 
krivac?« - »Pitajte javnost!« - kaže 
Preuzvišeni. - Dalmata predbacuje 
krivnju... prekrštavanje. Na to će mu 
Preuzvišeni: »Dovedite mi jednoga, 
koji je prisilno preveden u katoličku 
Crkvu!« - Ovaj dalje predbacuje 
pretenzije Vatikana... latinski jezik u 
liturgiji, niže obične fraze, i to drsko, 
nekulturno, ali opet razumljivo: kao 
čovjek naime, kojemu nedostaje ar- 
gumenat. Brblja upravo nezaustav¬ 
ljivo, a Preuzvišeni mirno prijeđe 
preko toga. Vidi da nije pristupačan 
razlozima, nije mu do istine, pa ga 
prestane slušati, okrene se prema 
Filipellu, mahne rukom rekavši: »Pu¬ 
stite ga, ne poznaje stvar.« -1 fino ig¬ 
norirajući nastavi razgovor sa Švi¬ 
carcem. Oni razgovaraju, a on i dalje 
melje... Preuzvišeni mirno izlaže: 

»Odgoj djece, koji po naravnom 
pravu pripada roditeljima i Crkvi, 
ovi ovdje ne priznavaju. Crkva se ni¬ 
kada neće odreći toga prava. Vi npr. 
imate djecu. Vidite i sami da ste naj¬ 
pametnije učinili, da ste ih dali u 
školu i na odgoj salezijancima. Pro¬ 
mislite, kako bi vam bilo pri duši, da 
se, što je za Vaše prilike apsurd, 
netko sjeti, da Vam istrgne malenu 
djecu iz ruke, iz škole, kamo ste ih po 
svojoj dužnosti uputili, pa da im 
onda počne trubiti neke gluposti pod 
firmom znanosti, kvariti ih i si. Ovdje 
se šaka ljudi nameće miljunima... Je li 
to sloboda - uhađanje, povjerljive 
upute o nadziranju pohađanja crkve 
- evo tu župnik je u godinu i po dana 
trinaest puta vučen na sasluša¬ 
nja...!?«... Nakon ovakovih i sličnih 
govora, Švicarac je govorio o svom 
nedavnom putu po Svetoj Zemlji, o 
prilikama kod njih., dao je, da smo 
čuli, kako je snimio na ploču pozdrav 
Preuzvišenoga i tako je razgovor za¬ 
vršen. Dok je onaj iz informativnog 
ureda izlazio, šapne Švicarac: »Vidi- 
m, da se s ovima ne može...« Ispratim 
ga na dvorište, a on videći, da je neu¬ 
godni pratilac na dvorištu, skoči brzo 
po stepenicama do Preuzvišenoga i 
reče: »Doći ću za koji mjesec do Vas, 
ali onda sam - oprosti se i ode zado¬ 
voljan, što je imao priliku, da čuje 
jednu i drugu stranu, a istina mu je 
bila jasna! S te strane drago mi je, da 
je »tumač« do kraja prisustvovao ra¬ 
zgovoru. Osjetio je, koliko je fundira¬ 
no njegovo stanovište - i vidio, da 
mu stranac ne vjeruje. A onda dobio 
je lijepu lekciju za svoj karakter. Mo¬ 
žda bude pod dojmom ovog razgo¬ 
vora malo skromniji! 

23.11.1952. 

Iz Južne Amerike dobio je pismo od bivšeg učitelja 
retorike u Germanicumu. Piše mu: »Milijuni se vesele 
Vašem oslobođenju. Vaš govor na procesu u stilu je 
govora u Germanicumu: 'Argumenti!'« Preuzvišeni se i 
ovom zgodom sjeća svog dobrog starog špirituala patra 
Pfiilfa. 


24.11.1952. 

Svaki dan dolaze ovamo djeca iz susjedstva. Rado ih 
prima i s njima razgovara. Da ne budu to razgovori na 
»suho«, dijeli im bombone. Skaču po snijegu oko njega, 
igraju se, a on kad već »iscrpi« sav govor s njima ili čita ili 
meditira, dok mališani sekundiraju vikom... Talium est 
regnum coelorum, znao bi on više puta reći... i zato ih je i 
volio. Jednom se dogodio mali »incident«. Na dvorištu 
im reče neka idu u kuhinju, jer časna sestra ima smokava. 
Bilo je to četvero male djece, i ovi mu lijepo odgovore: »Ti 
nas varaš.« - »E, mislim si ja, biskup ne smije varati i 
povedem ih u kuhinju. Rečem sestri neka im dade smo¬ 
kava.« »No, jesam li vas prevario?« - »Nisi!« 

I ovakovim je eto momentima ispunjen život velikog 
ovog i svetog čovjeka! 

25.11.1952. 

»Koliko toga mi je prošlo preko glave od kada sam u 
Nadbiskupskom dvoru... Koliko neprospavanih noći! 
Koliko puta sam se udarao po glavi i govorio: ’Pa jesi li 
smio pristati, da postaneš nadbiskupom?'« 

»Što ste razgovarali s ministrom Edom Bulatom« - 
pitali me na sudu? - A ja njima: »Što se to vas tiče? Kato¬ 
lički biskup ima pravo da razgovara s kim hoće, kada 
hoće i što hoće, i nije dužan o tome vama polagati račun.« 

»Mnogi misle, da ja imadem jake živce... A kako li se 
varaju! Bog je htio pokazati, kako se može poslužiti i sla¬ 
bim stvorom, da postidi jake... da se čovjek ne ponese. 
Gledajte Juditu! Siromašnu udovicu: moli - posti, a 
Holoferno sa 250.000 vojske junači se i prijeti govoreći: 
'Osjetit će oštricu mača mojega!' - Pa ipak, kako jadno 
pogiba! - Bog hoće pokazati kako nas ne treba!« 

27.11.1952. 

Dr. Josip Lach i o. Josip Badalić, D.I., stigli ovamo. 
Obnovljena slika Marije Pomoćnice - obiteljska slika 
rodnog mu doma. »Metnite mi je sa strane kreveta, a ne 
nad glavu, tako da preko dana mogu biti u sobi vis a vis 
nje. Tu ću naći moto za svibanjske propovijedi...« U 
razgovoru reče: »Neka samo oni bjesne na Crkvu. Ono 
malo katehizacije i obiteljske krunice spasit će djecu. Ako 
me Bog poživi, gledat ću u svibnju da djelujem na 
roditelje, da se u obitelji moli krunica. Sjećam se, kako u 
Sloveniji gdje sam bio na oporavku, gotovo svaka obitelj 
moli krunicu.« 

Veseli ga, što se još nađe jakih vjerskih karaktera. - 
»Našao sam živu vjeru kod svog naroda« - pisao je prof. 
homiletike iz Germanicuma. 

28.11.1952. 

»Toliko puta sam u Lepoglavi mislio na ovu sliku, i 
sada je imam tu. Pod njom sam se rodio, pod njom je moja 
mama za me molila, pod njom ću živjeti, pod njom 
umrijeti, i želim da i mrtav pod njom ležim.« 


29.11.1952. 

Navečer u sobi ugasne svjetlo, a samo svijetli mala 
električna žarulja stavljena u crvenu čašu pred slikom. 

»To je ona ista čaša, u kojoj je moja mama svakog 
svibnja palila ulje. Čudnovato je upravo, što je čitava. 
Malom unuku šogorice Anke ispala je u kuhinji na beton 
i nije se razbila. Kao da je mene čekala!« U mračnoj sobi, 
malo samo osvijetljenoj od »vječnog svjetla« moli. 
Dočarava si dječje dane. Iza Križnog puta pozove sestru 
svoju Josipu da vidi sliku. Obnavljaju uspomene. »Se 
zmisliš, kak me je pokojni tata znao poslati u štalu po 
Marka i Juru (braća im), da dođu na zajedničku molitvu. 
’Gde su dečki? - Zovi ih!' - govorio bi tata. Morali su 
doći. Neki puta joj rekli: Kaj nisi mogla reći, da još nismo 
s poslom gotovi?' - 'Huncunti jedni!' - primijeti na to 
Preuzvišeni! »A i meni bi koji puta bilo ugodnije ležati, 
nego tamo moliti!« (...) 

Danas je bio prvi Križni put. Ide sa mnom od postaje 
do postaje. Stariji stoje na svom mjestu, a djeca nas u 
lijepom redu prate... »Kako vole djeca tu pobožnost. Pa 
to je baš za njih! 

Neprestano se 
kreću, nove misli, 

nova slika a to Dekret mons. S. Stambuka , biskupa 
odgovara hvarsko-bračko-viškog , o izvršenoj 

njihovoj psihi.« posveti oltara u crkvi ss. 

benediktinki na Hvaru , 11 . srpnja 
1 999., i molitva za BJaženikovu 
zaštitu za cijelu biskupiju 



Msgr. Slobodan Sfambuft 

frifhip kivrf tp- bratio- vilkt 

HM H VA Z, oto jt Hvar 
Ttiffa i (021/ 7/A/Jj 






Br. 425/1999. 

Hvar, 11. srpnja 1999. 


Nastavu Božju! 

Ja, Slobodan Štambuk, milošću Božjom i blagonaklonošću Svetog Oca Ivana-Pavla 
II. biskup hvarsko-bračko-viški, u novi kameni oltar crkve sv. Antuna opata i sv. 
Ivana Krstitelja, pohranili moći blaženog Alojzija Stepinca prilikom posvete oltara 
koju učinili u nedjelju, 11. srpnja 1999 . slaveći blagdan sv. Benedikta. Moći 
Blaienika dobismo dobrotom msgra. Josipa Bozanića, nadbiskupa zagrebačkog. 

Neka cijelu našu Biskupiju pred Bogom zagovara 
blaženi Alojzije Stepinac! 

Da bi se sačuvalo štovanje blaženog Alojzija Stepinca u ovoj crkvi, i 
ovim putem određujem da se blagdan svete Skolastike u ovoj crkvi ima slaviti 9. 
veljače, a blagdan blaženog Alojzija Stepinca 10. veljače. Sestrama Benediktinkama 
posebno povjeravam njegovanje štovan ja našeg mučenika i kardinala Alo jzije. 


Bogu hvalal 





7 * 

biskup ^Slobodan ] 





Pohranjeno: 

. Arhiv sestara Benediktinki, Hvar 
. Arhiv iupeu Hvaru 
. Arhiv, ovdje 


Majka Opatica u samostanu: 

'P J dtetfibta d'-tt QS' c l, 

g «PvS = M.MlMdaj; -- 

Na blagdan sv. Stjepana, 26. 
prosinca 1999., u crkvi sv. Bar¬ 
bare u Gornjem Vrapču, nakon 
misnog slavlja koje je u zajed¬ 
ništvu sa svećenicima lazaristi- 
ma koji vode tu župu predvodio 
i propovijedao mons. dr. Juraj 
Batelja, postulator postupka za 
proglašenje svetim bi. Alojzija 
Stepinca, posvećena je pred 
ulazom u župnu crkvu bista A. 
Stepinca. Nakon što je u na¬ 
zočnosti brojnog Božjeg naroda 
vlč. Postulator blagoslovio bi¬ 
stu, mr. Božo Biškupić, ministar 
za kulturu RH, održao je slijede¬ 
ći govor: 


Poštovani župnici, dragi 
i poštovani žitelji Vrapca, 
gospođe i gospodo! 


Nema tome dugo od kako je Sveti 
Otac Ivan Pavao II. za svoga posjeta 
našoj domovini proglasio kardinala 
Stepinca blaženim. Tom odlukom i 
svečanim činom proglašenja hrvatski 
narod u cjelini, a napose katolička 
crkva u Hrvatskoj, doživjeli su jedan 
od svojih najsretnijih povijesnih trenut¬ 
aka, benifikaciju čovjeka koji je cijeli 
svoj život i djelo darovao svome naro¬ 
du. 

Na svom putu prepunom iskuše¬ 
nja kardinal Alojzije Stepinac uvijek je 
ostavljao poseban trag i znakovlje 
čovjekoljuba, prepoznavajući čovjeka 
kao vrhunsku vrijednost života. Stoga 
nas njegov put uči najvišim moralnim 
vrijednostima, u kojima su vjera i nada 
primarne kategorije življenja. U politi¬ 
čkim vremenima u kojima je živio i dje¬ 
lovao, kardinal Alojzije Stepinac tuma¬ 
čio je vertikalu univerzalne misli. 
Stradanje čovjeka za njega je bio nepo¬ 
pustljiv i neopravdan čin, a ne odupri¬ 
jeti se zločinu značilo je za njega zabo¬ 
raviti katoličku misao. Dostojanstvo, 
ravnoteža duha, ideali iznad političkih 
interesa, bile su značajke kojima se ru¬ 
kovodio, a koje ni fašizam ni kasnije 
komunizam nisu željeli tolerirati. No, 
kardinal Alojzije Stepinac nije ni tada 



pokleknuo, ostao je uspravan, pun 
duha i vjere, u kojima će se vertikala 
duha ponovno uspostaviti. 

Eto dočekali smo vrijeme u koje je 
on tako duboko vjerovao. Dočekali 
smo slobodnu i neovisnu Hrvatsku, ro¬ 
đenu u pravednom Domovinskom 
ratu, u borbi i žrtvama hrvatskoga na¬ 
roda, koji nikada nije odustao od nače¬ 
la koja je propovijedao kardinal Alojzi¬ 
je Stepinac. Kao blaženik, kardinal 
Stepinac dobio je satisfakciju za sve ne¬ 
pravde i sva zla koja mu je nanio bivši 
režim, a tim je činom zadovoljštinu do¬ 
bila i Hrvatska, ona Hrvatska koja je 
uvijek vjerovala svome kardinalu, ne¬ 
izmjerno ga poštivala, patila s njim, i 
strpljivo čekala vrijeme u kojem će slo¬ 
bodno moći ispovijedati svoju vjeru. 
Onu vjeru koju je propovijedao kardi¬ 
nal Alojzije Stepinac, vjeru koja se ob¬ 
raćala čovjeku, a on je u njoj nalazio 
utjehu, nadu i ljubav. 

Ta je vjera i održala hrvatskoga čo¬ 
vjeka u teškim olovnim vremenima ko¬ 
munističke doktrine, kojoj ništa nije 
bilo sveto. U takvoj vjeri živjela je Hr¬ 
vatska i prije kao zemlja na raznim gra¬ 
nicama, zemlja koju su mnogi htjeli po¬ 
koriti, nametnuti joj svoj jezik, svoju 
civilizaciju, pa, dakako, i svoju, a Hrva¬ 
tima tuđu vjeru. Stranih utjecaja oduvi¬ 
jek je bilo na ovim prostorima, no Hr¬ 
vatska se branila svojom postojanošću, 
kao predziđe kršćanstva i jedna od 
najtvrdokornijih utvrda, od tuđinskih 
utjecaja. A taj je utjecaj već često bio 
pitanje političkog prestiža i nametanja, 
a ne dijalog vjere. Danas smo svjedoci 
nastojanja Pape Ivana Pavla II., kojima 
želi prebroditi razlike izazvane tragi¬ 
čnim raskolom Rima i Konstantinopola 
iz davne 1054. godine, koji je ovome di¬ 
jelu Europe i Hrvatima donio toliko 


Nadbiskup A. Stepinac kao hodočas¬ 
nik u Svetoj zemlji u srpnju 1937. 


jada i muke. Slijedimo primjer Svetog 
Oca, koji nastoji među vjerama suzbiti 
nepovjerenje i uspostaviti dijalog, u 
kojem i Hrvatska prepoznaje pravu 
snagu vjere i kršćanski svjetonazor. 

Na tragu takvih promišljanja rođe¬ 
na je ideja koju danas ostvarujemo sve¬ 
čanim otkrivanjem biste kardinalu 
Alojziju Stepincu. Ideja koja slijedi 
nauk Ivana Pavla II., potvrđuje kardi¬ 
nala Alojzija Stepinca, hrvatskoga mu¬ 
čenika i blaženika, simbolom koji nas i 
danas inspirira i daje duhovnu snagu. 
Upravo ovdje, u Vrapču, ovim se či¬ 
nom potvrđuje i hrvatska kulturna 
misao sljubljena s vjerom, misao koja je 
uvijek željela uspostaviti dijalog s dru¬ 
gima, čuvajući pri tome svoje civiliza¬ 
cijske zasade, temeljene na baštinjenim 
vrednotama. 

Gospođe i gospodo, ime kardinala 
Alojzija Stepinca pripada onim imeni¬ 
ma, koja su obilježila hrvatski identitet 
ovoga stoljeća. Stoga osjećamo pose¬ 
ban ponos, jer smo sudionici vremena 
koje se želi i mora odužiti čovjeku ko¬ 
jemu su nanesene povijesne nepravde. 
Obilježiti sjećanje na ovog velikana za 
sve nas ovdje okupljene znači poklon¬ 
stvo onim životnim premisama, koje su 
polog općih ljudskih vrijednosti i znače 
dostojanstvo čitavog čovječanstva. 

Uvjereni smo da će spomenik kar¬ 
dinalu Alojziju Stepincu, rad umjetni¬ 
ka Anta Jurkića, ostati generacijama 
koje dolaze, kao jedan od najsvjetlijih 
tragova njihovih roditelja i svih onih 
predaka koji su se, kao naš blaženik, i 

kao deseci tisuća sudionika hrvatskih 
križnih puteva, kao i svi naši domolju¬ 
bi pali za Hrvatsku, i u Domovinskom 
ratu, borili za svetu ideju slobode i 
svoje vjere, do posljednjeg daha. 

Uvjeren sam, poštovane gospođe i 
gospodo, dragi Vrapčani, da će i vama 
prirasti za srce umjetničko djelo Anta 
Jurkića, kipara koji je dao sve svoje 
umijeće, stavio u službu vizije spome¬ 
nika kardinalu Alojziju Stepincu. 


Umjetnikov opis vezan uz sakralnu 
tematiku danas ovdje doživljava krunu 
stvaralačke imigracije. Naglašavajući 
vertikalu, neprekinutu nit unutarnje 
ravnoteže, duboki kardinalov osjećaj 
poštovanja čovjeka, umjetnik slijedi 
duhovnu dimenziju ličnosti koju oži- 
votvoruje svojim djelom. 

Zahvaljujem umjetniku Antu Jur- 
kiću, ali i direktoru ljevaonice Akade¬ 
mije likovnih umjetnosti u Zagrebu g. 


mr. Željku Mačešiću i svim njegovim 
suradnicima, na velikom zalaganju u 
lijevanju i postavi ovog spomenika, na 
njegovu trudu u obnovi hrvatske kul¬ 
turne baštine u vrijeme Domovinskog 
rata i danas. 

Predajući župi sv. Barbare ovaj 
spomenik na poklon, predajem ga svim 
župljanima dobre volje, koji će i nadalje 
voljeti i štititi svoje svetinje, na čast i 
ponos hrvatske nam domovine. 


* * * * 


Tribina Hrvatskoga katoličkog 
zbora »MI«, u Zagrebu, 

2. ožujka 2000. 

Blaževićevo »ne« 

»Blaženi Alojzije Stepinac i Hrvatski Caritas« - bio 
je naziv predavanja koje je u četvrtak 2. ožujka održao 
mons. dr. Juraj Batelja u sklopu redovne mjesečne tri¬ 
bine Hrvatskoga katoličkog zbora »Ml« u dvorani Tri¬ 
bine grada Zagreba. Prije početka tribine, koju je vodio 
glavni tajnik zbora prof. dr. Ante Vukasović, nazočni su 
mogli vidjeti na tri panoa preslike dokumenata iz kojih 
je vidljivo, da se nadbiskup Stepinac zauzimao za spa¬ 
šavanje brojnih osoba, posebice Židova i Srba, a koje 
glavni tužitelj na montiranom procesu protiv nadbisku¬ 
pa Stepinca Jakov Blažević nije uzeo u razmatranje, te 
je na njih napisao crvenom olovkom »ne«. 





Dr. Batelja je svoje predavanje 
započeo kronološki, oslanjajući se na 
dokumente te na Nadbiskupove na¬ 
pisane ili izgovorene riječi. »'Kršćanska 
ljubav nema izvorište u ljudskom srcu, 
nego u Božjem srcu, jer Bog je ljubav' - 
to je bilo nadahnuće za Alojzija 
Stepinca, kojega su zvali karitativni 
radnik, biskup Samaritanac, biskup 
Caritasa, najveći Samaritanac našeg 
vremena itd., jer je duboko osjećao 
krhku i patničku ljudsku narav, osjetio 
ljudsku bijedu i siromaštvo, patnje i 
slabosti.« Kazao je kako je nadbiskup 
Stepinac evanđeljem ljubavi obeskrep- 
ljivao mržnju, laži, nasilja, nepravde, 
umorstva i pokolje, te kako je u 
Kraljevini Jugoslaviji, za vrijeme NDH 
i u komunističkoj Jugoslaviji hrabro 
osuđivao sva nasilja i nepravde, te za¬ 
htijevao da budu pošti vani pravo i isti¬ 
na, da se ne dira u čovjekovo dostojan¬ 
stvo. »Kako bi nadbiskup Stepinac 
mogao provesti svoj plan, rekao bih, 
učiniti melem za rane svih bijednika. 
Bog je odredio da on bude otac Zagre¬ 
bačke nadbiskupije, velike obitelji hr¬ 
vatskog naroda i velike obitelji bijedni¬ 
ka, pripadnika različitih naroda, rasa. 


slojeva, vjeroispovijesti i 
ideologija. Često se nala¬ 
zim pred upitima, zbog 
čega se toliko ističe veli¬ 
čine Stepinčeva, zasjala 
na njegovu suđenju 1946. 
godine. Odgovor je jednostavan: Da on 
nije u sebi bio izgrađena osoba, značaj, 
prije toga datuma, ne vjerujem da bi 
mogao onako hrabro i čiste savjesti 
stati pred svojim progoniteljima«, ka¬ 
zao je mons. Batelja dodajući, kako je 
malo bilo ljudi u tom vremenu naše po¬ 
vijesti i povijesti naše Crkve koji su 
imali osjećaja za maloga čovjeka, za bi¬ 
jednika, beskućnika, a takvih je bilo u 
gradu Zagrebu mnogo. »Na periferiji 
grada vladala je očajna bijeda. Neke su 
obitelji ležale na smetlištu. Sto mladi 
nadbiskup Stepinac radi u takvim 
okolnostima? Kod stola bi malo jeo. 
Uzimao bi svoje obroke i nosio sirotinji. 
Na kaptolskom su se trgu često viđali 
siromasi koji su prosili. Za socijalne 
probleme na žalost nije bilo razumije¬ 
vanja, pa se uopće nije ni pristupalo nji¬ 
hovu rješavanju. Usprkos takvu men¬ 
talitetu, Stepincu je ipak pošlo za 
rukom da je na Kaptolu osnovana, i to 
u samom Nadbiskupskom dvoru, 
dnevna kuhinja za zagrebačku siroti¬ 
nju. Zbog velike nezaposlenosti nastala 
je godine 1931. nezapamćena gospo¬ 
darska kriza. Bijeda radničkog staleža 
bila je velika. Nevolje je povećao i dik¬ 


Nadbiskup Stepinac u pastirskom pohodu 


tatorski režim u tadašnjoj Jugoslaviji, 
koji se nije nimalo skrbio za poboljšanje 
gospodarskog stanja, osobito ne u Hr¬ 
vatskoj.« Istaknuo je kako je tada mladi 
zagrebački svećenik Alojzije Stepinac 
želio u tu tamu ljudske nebrige unijeti 
svjetlo kršćanske ljubavi, te kako je 
nadbiskup Bauer, uvidjevši gorljivost 
mladoga Stepinca, na njegovu inicija¬ 
tivu utemeljio 25. studenoga 1931. Ca¬ 
ritas Zagrebačke nadbiskupije, a sam 
Stepinac je pokrenuo i najvećim dije¬ 
lom sam ispisivao časopis »Caritas«. 
Predavač je posebno istaknuo Nadbi¬ 
skupovu skrb za ljude opustošene po¬ 
plavama i sušom u Hrvatskoj i njegovo 
zauzimanje za slanje pomoći ljudima 
na našim otocima. »Zauzimao se za po¬ 
moć Zidovima i Srbima. U propovijedi¬ 
ma je govorio protiv rušenja pra¬ 
voslavnih crkava, osuđivao Jasenovac i 
dr. Pomagao je i Slovencima, posebice 
slovenskim svećenicima«, istaknuo je 
na kraju mons. dr. Batelja. 

Adolf Polegubić 

(Glas Koncila , 26. ožujka 
2000., br. 13., str. 1.7) 

Okrugli stol »Blaženi Alojzije Stepinac u 
hrvatskoj povijesti u 20. stoljeću« održan na 
milanskoj Universita Cattolica Sacro Cuore 

U utorak 14. ožujka 2000., u svečanoj dvorani Pio XI. milanskog uglednog 
sveučilišta Universita Cattolica Sacro Cuore, održan je okrugli stol s naslovom »II 
Beato Alojzije Stepinac nella storia della Croazia delXXsecolo« - »Blaženi Alojzije 
Stepinac u hrvatskoj povijesti u 20. stoljeću.« Pred velikim brojem okupljenih 
gostiju, među kojima su bili i mnogi uglednici, o hrvatskoj povijesti i kardinalu 
Stepincu govorili su postulator kauze dr. mons. Juraj Batelja, prof. Massimo de 
Leonardis, šef katedre za povijest međunarodnih odnosa na Fakultetu političkih 
znanosti na sveučilištu Sacro Cuore, ugledni vatikanolog i profesor političke 
povijesti na državnom Sveučilištu u Milanu prof. Giorgio Rumi i prof. Antonio 
Acerbi, predstojnik katedre i nastavnik na Universitr Sacro Cuore. 


Govornici su na zanimljiv i sluša¬ 
teljima vrlo prihvatljiv način objasnili 
stanje, uzroke i posljedice teškog stanja 
hrvatskoga naroda u povijesnim okol¬ 
nostima u kojima se našao u 20. sto¬ 
ljeću. Na vrlo afirmativan i iznenađu- 

Proslava bi. Alojzija 
Stepinca u Vetovu 

»Godine 1935. na blagdan 
Bezgrešnog Začeća posvetio je 
novu crkvu preuzv. g. dr. Alojzije 
Stepinac, koadjutor hrvatskog 
Metropolite preuzv. g. dra Antuna 
Bauera.« 


Koncem ljeta 1934. počeo je 
župnik Tepeš rušiti staru crkvu sv. Ku- 
zme i Damjana, i do Kuzminja iste go¬ 
dine je bilo porušeno preko polovice 
crkve. Kuzminje je proslavljeno u ruše¬ 
vinama crkve. Svetu misu i propovijed 
je držao župnik i dekan iz Kaptola Mi¬ 
hovil Paus, a župnik je vetovački bio taj 
dan u Zagrebu obilazeći i moleći za 
gradnju nove crkve. Nastalo je u župi 
upravo očajno stanje. Stara crkva je po¬ 
rušena. Sveta misa se čita i Otajstvo 
čuva u jednoj sobi župnoga stana či¬ 
tavu zimu 1934./35. Župljani dadoše i 
daju. Skupljaju priloge po čitavoj Sla¬ 
voniji. Župnik piše, moli i zaklinje, obi¬ 
lazeći Zagreb i Beograd. Ali sve što se 
skupilo nije ni izdaleka dostajalo za 
troškove gradnje prema prihvaćenim 
nacrtima i tražbama poduzetnika. U 
proljeće 1935. našao se poduzetnik 
Lang iz Našica, koji je izradio nacrt za 
crkvu, koji je zahtijevao mnogo manje 


juće objektivan način omogućili su 
postulatom Stepinčeve kauze dr. Jurju 
Batelji da se u svome zapaženom i vrlo 
lijepom predavanju o liku i ulozi 
blaženika u hrvatskoj i europskoj 
povijesti, posveti samo najvažnijim ele- 

* * * * 



Kip bi. A. Stepinca u župnoj crkvi u 
Vetovu 


troškova nego svi dotadašnji nacrti. I 
tako je do kasne jeseni 1935. crkva bila 
samo u glavnom gotova. Oltari i na¬ 
mještaj premješteni su iz stare crkve. 
Šteta, da je ovako sve prošlo. Crkva je 
sagrađena, ali radi pomanjkanja sred¬ 
stava se moralo štedjeti na svemu, pa je 
mnogo toga nesolidno, osobito krov, a i 
zidovi su dosta slabi. 

Župnik Tepeš hoteći u Vetovu uči¬ 
niti proštenište Majke Božje poput Kut- 
jeva, mijenja dosta nespretno titul crk- 


mentima njegova životopisa, njego¬ 
vom pastoralnom, humanitarnom i 
moralnom aspektu, naglasivši njegovu 
ulogu borca za ljudska prava i slobode, 
te čovjeka širokih europskih vidika. Svi 
okupljeni su toplim pljeskom zahvalili 
sudionicima, a posebno dr. Batelji, koji 
je na kraju skupa svima okupljenima 
poklonio svoju knjigu o kardinalu Ste¬ 
pincu. 

Brojni okupljeni studenti, ali i ista¬ 
knuti gosti, među kojima su bili i za¬ 
povjednik i dekan vojne akademije u 
Milanu pukovnik Grosso, šef glavnog 
stožera Karabinjera Lombardije gen¬ 
eral Santi Cocco, te čelnici Reda Mal¬ 
teških vitezova i Vitezova čuvara Kri¬ 
stova Groba gospoda Conte Niccolo 
Giustiniani i Gen. Pier Luigi Parola, uz 
visoke predstavnike plemstva predvo¬ 
đenih princom Carlom Cito Filomari- 
nijem, zahvalili su organizatorima, ali i 
Generalnom konzulatu RH u Milanu, 
što su im omogućili ovako značajnu ve¬ 
čer. Ovaj okrugli stol su pratili i novi¬ 
nari i lokalna lombardijska televizija. 


U brošuri »Naše župe požeškoga 
kraja«, svezak X. iz mjeseca prosinca 
1969. na stranici 14., pisac o župi Ve- 
tovo piše i ovo: »Do Bezgrešnog Začeća 
8. prosinca 1935. bila je toliko uređena 
da se mogla posvetiti. Puno toga je 
manjkalo. Ali toga je dana posvetio cr¬ 
kvu mladi nadbiskup koadjutor dr. 
Alojzije Stepinac. To mu je bila prva 
posveta jedne crkve. Bili su prisutni i 
svećenici iz dekanata. Naroda je bilo iz 
cijele okolice jer je bio krasan zimski 
dan.« 

U spomenici župe Vetovo na stra¬ 
nici 217 zapisano je i ovo: »Godine 


ve, i umjesto Kuzmi i Damjanu po¬ 
svećuje crkvu Bezgrešnom Začeću. 
Skora je budućnost i pokazala, da to 
nije imalo puno smisla. Narod drži i 
dalje sv. Kuzmu i Damjana. 

Crkva je posvećena, kao i veliki 
oltar, na dan Bezgrešnog Začeća go¬ 
dine 1935. Za posvete još nije bilo u 
crkvi ni poda, ni ikakvoga namještaja, 
osim oltara. Tornjevi nedovršeni, oko¬ 
liš crkve neravan. Sreća da je nakon 
grozne magle ujutro bio prekrasan dan. 
Nadbiskup dr. Alojzije Stepinac došao 
je ujutro autom iz Požege, obavio po¬ 
svetu i održao narodu krasan govor o 
značenju crkve i vjere u ljudskom ži¬ 
votu. Kod stola ga je domaći župnik 
pozdravio pred mnogim gostima du¬ 
gačkim latinskim govorom. Slijedeće 
godine bila je crkva potpuno uređena 
iznutra i izvana. (Spomenica župe Ve¬ 
tovo, svezak I, strana 220./221.) 

1935. na blagdan Bezgrešnog Začeća 
posvetio je novu crkvu preuzv. g. Dr 
Aojzije Stepinac, koadjutor hrvatskog 
Metropolite preuzv. g. dra Antuna Ba- 
uera.« 

Budući da je ovu našu župnu 
crkvu posvetio 1935. nadbiskup ko¬ 
adjutor dr Alojzije Stepinac, a koga je 
Sveti otac Ivan Pavao II. proglasio bla¬ 
ženim, želio sam da naša župna zajed¬ 
nica ima neprestano pred sobom nje¬ 
gov blaženi lik. Kip je nabavljen preko 


Bogu hvala! Dovršeni su radovi na 
obnovi naše samostanske crkve, koja je 
posvećena sv. Ivanu Krstitelju i sv. 
Antunu Opatu. Radovi su počeli 13. si¬ 
ječnja 1998., a blagoslov crkve i posveta 
oltara su bili na blagdan svetog oca Be- 
nedikta 11. srpnja 1999., iako neki ra¬ 
dovi još nisu bili dovršeni. U novi oltar, 
što ga je izradio akademski kipar Ku- 
zma Kovačić, Hvaranin, ugrađene su 
moći našeg kardinala blaženog Alojzija 
Stepinca. Zamolile smo Postulaturu, 
mons. Jurja Batelju, da nam nešto daru¬ 
ju od posmrtnih ostataka blaženog 
Alojzija, i on nam je ispunio tu želju. 
Stoga mu i ovim putem od srca za¬ 
hvaljujemo! 

Naš otac biskup Slobodan donio je 
moći i izložio ih tri dana na čašćenje 
vjernicima za vrijeme trodnevnice, 
koju je vodio o. Ivo Plenković, domi¬ 
nikanac. Ta tri dana sveta misa je bila u 
našoj obnovljenoj crkvi, u kojoj je 
sudjelovala cijela župska zajednica. S o. 
Ivom koncelebrirali su: mons. Josip 
Mihovilović, generalni vikar i župnik, 
te don Ivica Babić, kapelan. U svojim 
propovijedima o. Ivo se osvrnuo na 
povijest benediktinskog Reda, njegove 
zasluge za Crkvu i Europu na području 
vjere i kulture. Iznio je također u krat¬ 
kim crtama povijest našeg samostana i 
njegovo značenje za grad Hvar i bisku¬ 
piju. Treći dan se posebno osvrnuo na 
život i mučeništvo blaženog Alojzija 
Stepinca, čije su moći bile izložene na 
štovanje prije nego se ugrade u novi 
oltar. 

Dan prije blagoslova crkve i po¬ 
svete oltara u hvarskoj prvostolnici za¬ 
ređen je za nadbiskupa mons. Nikola 
Eterović, koji je do tada radio u Vati¬ 
kanskom državnom tajništvu, a zatim 
otišao na novu službu za nuncija u 
Ukrajinu. Na tom velikom svečanom 
slavlju glavni zareditelj bio je državni 


Knjižare sv. Frane »Verbum« iz Splita. 
Visok je 110 cm i načinjen je od poli- 
estera. Nabavljen je 21. rujna 1999., a 
plaćen je tada 5.070 kuna. Taj novi kip 
blagoslovio je naš Požeški biskup dr. 
Antun Skvorčević 26. rujna 1999. na 
blagdan nekadanjih zaštitnika župe sv. 
Kuzme i Damjana. Kip je smješten u 
svetištu župne crkve, na lijepo izrađe¬ 
nom i oblikovanom postolju. Isus je 
jednom rekao svojim učenicima: »Neka 
svijetli vaša svjetlost pred ljudima, da 

* * * * 


tajnik svete Stolice kardinal Sodano. 
Bilo je prisutno više nadbiskupa, bi¬ 
skupa i svećenika, pa smo imale čast u 
našem skromnom gostinjcu ugostiti 
četvoricu od njih: mons. Justa Mulor 
Garcia, nuncija u Meksiku, mons. Fran- 
ca Gualdrina, mons. Wasyl Medwit, 
predstavnika grkokatoličke biskupske 
konferencije u Ukrajini i mons. Joaki- 
ma Herbuta, biskupa Skopsko-prizren- 
skog. 

Za našu zajednicu taj dan imao je 
svoje posebno značenje zbog posjeta 
kardinala Angela Sodana, koji je došao 
u pratnji našeg oca biskupa Slobodana, 
kardinala Franje Kuharića, nadbiskupa 
mons. Josipa Bozanića, nuncija u Hr¬ 
vatskoj mons. Giulia Einaudia, gene¬ 
ralnog vikara mons. Josipa Mihovilo- 
vića, don Milija Plenkovića, a bio je i 
tajnik kardinala Sodana. Primile smo ih 
u samostansku biblioteku i zadržale se 
s njima oko sat vremena u ugodnom 
razgovoru. Vatikanski državni tajnik 
nas je ugodno iznenadio svojim pozna¬ 
vanjem ustrojstva i funkcioniranja 
zatvorenih monaških samostana. 

Na blagdan svetog oca Benedikta 
11. srpnja svečano smo proslavili bla¬ 
goslov obnovljene crkve i posvetu no¬ 
vog oltara, u koji su pohranjene moći 
blaženog Alojzija, što je za nas posebna 
radost. Svečanu svetu misu predvodio 
je naš otac biskup Slobodan Stambuk, a 
s njim su koncelebrirali: vojni ordinarij 
mons. Juraj Jezerinac i njegov generalni 
vikar mons. Josip Santić, mons. Josip 
Mihovilović, generalni vikar hvarske 
biskupije, mons. Vojko Mardešić, don 
Mili Plenković, don Ivica Babić, te don 
Tihomir Jurkić. Katedralni zbor, pod 
ravnanjem sestre Blandine Rakarić 
KBLJ, uljepšao je i uz veličao ovaj tako 
važan događaj. U svojoj propovijedi 
otac biskup je naglasio važnost oltara u 
životu svakog vjernika. Oltar je bio sre- 


vide vaša dobra djela i da slave Oca va¬ 
šega koji je na nebesima!« Smatram da 
ovaj lik našega Blaženika, koji je posve¬ 
tom naše župne crkve, na poseban na¬ 
čin povezan s našom župom, svojim li¬ 
kom svijetli, i kao što je nekoć govorom 
pozivao na put Božji i taj govor po¬ 
tvrdio i svojim mučeničkim trpljenjem, 
to čini i danas, jer nam iz neba govori, 
ali nama u našoj župnoj crkvi sada 
govori i svojim blaženim likom. 



Mons. S. Štambuk posvećuje oltar s 
moćima bi. A. Stepinca u obnovljenoj 
samostanskoj crkvi ss. benediktinki u 
Hvaru , 11. srpnja 1999. 


dište brojnih naših događaja u povi¬ 
jesti. Tako je u duhu same propovijedi i 
važnosti događaja pozvao sve nas s 
vjernicima da na kraju svete mise pri- 
đemo oltaru i poljubimo ga, jer u tom 
činu ljubimo samoga Krista, rekao je 
otac biskup i dodao da to činimo češće, 
kad god imamo prigodu za to. 

Među uzvanicima koji su bili 
prisutni blagoslovu crkve i posveti ol¬ 
tara bili su: doministar kulture Miljen- 
ko Domljan, ravnatelj Regionalnog 
zavoda u Splitu Joško Belamarić, go¬ 
spođa Zoraida Staničić, gospođa Anita 
Gamulin, akademski kipar Kuzma 
Kovačić i drugi. 

U svim pripremama oko slavlja, 
počevši od direktora hotela »Palače« i 
ugostiteljskog osoblja, svi su nam izišli 
u susret, pa još jednom od srca 
zahvaljujemo svima koji su nam na bilo 
koji način pomogli. 


U Hvaru posvećen oltar s moćima bi. Alojzija 

Da smo. Bogu hvala, uspjeli obno¬ 
viti crkvu, to je ipak zasluga Mini¬ 
starstva kulture, koje je dobrim dijelom 
financiralo obnovu, i Regionalnom za¬ 
vodu iz Splita. Bez njihove financijske i 
stručne pomoći naša crkva nikad ne bi 
bila tako lijepo uređena kao što je sada. 
Zaista je lijepa i ugodno se u njoj osjeća 
svatko. Stoga svaki put kad uđem u nju 
kažem: »Hvala ti Gospodine!... i blago¬ 
slovi sve one koji su na bilo koji način 
pridonijeli obnovi i uređenju ovog tvo¬ 
ga doma!« 

Blagdan blaženog Alojzija, ove 
godine 10. veljače 2000., također smo 
lijepo proslavili. Naime, otac biskup je 
izrazio želju, i to nam stavio na srce, da 
sada, kad već imamo moći našeg 
blaženika Alojzija, širimo i njegujemo 
njegovo štovanje. To rado i činimo. 
Stoga smo se za taj dan pripravile 
trodnevnicom. Vodio ju je generalni 
vikar mons. Josip Mihovilović. On je 
ujedno i župnik. U svojim propovijedi¬ 
ma nam je govorio o blaženom Alojziju 
i njegovim junačkim krepostima, mu¬ 
kotrpnom životu i napokon mučeni- 
štvu. U trodnevnici je sudjelovala i 


Molitva u čast blaženog 
Alojzija Stepinca, 
biskupa i mučenika 

Gospodine, Bože naš, 

Ti si blaženom Alojziju Stepincu dao 
milost 

čvrsto vjerovati u Isusa Krista 
i spremnost trpjeti za njega sve do 
mučeničke smrti. 

Pomozi nam slijediti njegov primjer 
i njegov nauk 

da bismo ljubili Krista kako ga je on 
ljubio 

i služiti Crkvi kako joj je on služio 

sve do darivanja vlastitog života za 
nju. 

Njegova živa vjera u Isusa Krista i 
postojana ljubav prema Crkvi 

neka nas učvrste u borbama života 
na putu vječnoga spasenja. 

/Po njegovom zagovoru udijeli mi 
milost... / 

Po Kristu Gospodinu našemu. Ameti. 

Oče naš, Zdravo Marijo, Sveta 
Marijo, Slava Ocu... 


župska zajednica. Na sam blagdan sve¬ 
tu misu je također imao župnik. Tako 
nam je cijeli dan protekao u vedrom 
raspoloženju. 

* * * * 

Zahvalni za 
mučeničku krv 

U četvrtak 24. veljače, na 
obljetnicu mučeničke smrti dvojice 
vrhbosanskih svećenika: Ivana Čondri- 
ća i fra Franje Šlafhauzera, u Sarajev¬ 
skoj katedrali predvodio je misno sla¬ 
vlje vrhbosanski nadbiskup kardinal 
Vinko Puljić. U misnom slavlju sudje¬ 
lovao je i apostolski nuncij u BiH mons. 
Giuseppe Leanza i pomoćni vrhbo¬ 
sanski biskup dr. Pero Sudar, uz brojne 
vjernike laike, redovnike i redovnice i 
četrdesetak svećenika. U svojoj homiliji 
kardinal Puljić je govorio o svećeniku 
Čondriću, mučeniku za katoličku vjeru 
i svećenički celibat, jer su tadašnje 
komunističke vlasti tom nevino osuđe¬ 
nom svećeniku nudile pomilovanje uz 
uvjet da se oženi i napusti svećeništvo. 


On na to nije pristao, kao ni Franjo 
Šlafhauzer. Oni su zajedno strijeljani u 
nedjeljno jutro 24. veljače 1946. »Želi¬ 
mo pamtiti one koji su nas zadužili. Ne 
možemo ne biti zahvalni za mučeničku 
krv«, kazao je kardinal Puljić i dodao: 
»Nismo o njima smjeli govoriti za 
vrijeme komunizma, ali ih sada ne 
smijemo zaboraviti, ne samo njih nego 
i ostale mučenike za vjeru« te najavio 
određeni dan za cijelu Metropoliju, 
kad će se spominjati svi mučenici koji 
su prolili svoju krv za vjeru i Crkvu. 

Za tu prigodu dvojica svećenika, 
mons. dr. Mato Zovkić, profesor Sve¬ 
tog pisma i generalni vikar, i Marko 
Zubak, urednik Vrhbosne i voditelj 
pastorala studentske mladeži, prikupi¬ 
li su građu i dokumente te izjave živih 
svjedoka i napisali knjižicu za mlade 
pod naslovom: »Ivan Čondrić - duhov¬ 
nik mladih«. Tako su tim djelom odgo¬ 
vorili na Papin poziv da ujedine bisku¬ 
pije, »učine sve da ne puste zaboravu 
spomen onih koji su pretrpjeli mučeni- 
štvo, prikupljajući potrebnu dokumen¬ 
taciju«. (KTA) 


• Vjernici koji na zagovor sluge Bo¬ 
žjega budu uslišani, zadobiju tjelesno 
ili duhovno ozdravljenje ili koju osobi¬ 
tu milost, neka opis uslišanja i kom¬ 
pletnu liječničku dokumentaciju do¬ 
stave na adresu: 

Dr. Juraj Batelja, postulator 
Voćarska 106, pp. 110 
10001 ZAGREB 

* * * 

• Svaki dopis na Postulaturu blaže¬ 
nog Alojzija Stepinca, kojim se priop¬ 
ćuje primljeno uslišanje ili uspomena, 
neka bude potpisan te obilježen nad¬ 
nevkom i mjestom pisanja. Anonimna 
pisma se ne arhiviraju. Vjernici koji 
žele ostati anonimni, neka to napo¬ 
menu u dopisu. 

★ * * 

• Hvala Vam što čitate i drugima 
omogućujete primati glasnik »Blaženi 
Alojzije Stepinac«. Ako navrijeme 


podmirite svoje obveze prema 
Glasniku, on će moći redovito iz¬ 
laziti i biti vjesnik njegovih vrlina, 
kojima ga je Bog proslavio za 
dobro svoje Crkve i hrvatskog 
naroda. Glasnik može svaki čita¬ 
telj i svjedok obogatiti svojim do¬ 
pisom i uspomenama na kardi¬ 
nala Stepinca, ili fotografijom iz 
njegova života. Ako ste bili dionik 
koje svečanosti priređene u nje¬ 
gov spomen, izvijestite o tome 
putem Glasnika sve prijatelje i 

štovatelje kard. Stepinca. 

* * * 

• Hvala svim čitateljima, štova¬ 
teljima blaženog Alojzija Stepinca 
u domovini i širom svijeta, za mo¬ 
litve i darove, koji nesebično i ve¬ 
likodušno promiču glas svetosti i 
mučeništva kardinala Alojzija 
Stepinca. 

Nadbiskup Stepinac u 
Remetincu 

U prošlom broju glasnika Postulature 
blaženog Alojzije Stepinca, objavljen je 
članak o posjetu nadbiskupa Stepinca 
župi Remetinec prigodom posvete 
glavnog oltara Kraljice svete Krunice. U 
dnevnom glasilu »Hrvatska straža«, 24. 
rujna 1940., pod naslovom »Lijepa 
svečanost u Remetincu«, opisan je napri¬ 
jed spomenut događaj, a u podnaslovu 
članka je istaknuto da je Nadbiskup 
»održao značajan govor«. 

Ovdje iznosimo taj govor u cijelosti, kako 
je objavljen u spomenutom dnevniku: 

Kako su uzvišena djela 
Tvoja Gospode! (Ps 91,6) 

Kažu da je pjesnik Victor Hugo 
smatrao sebe genijalnim čovjekom, jednom 
ga je, kad je bio član Akademije, posjetio 
neki znanac. Našao ga je u njegovom ma¬ 
lom vrtu zadubenog u mislima. »Na što 
mislite sada«, upita ga? »Na smrt!«, 
odgovori Victor Hugo, »i što ću reći Bogu, 
kad mu budem gledao licem u lice«. »To je 
vrlo jednostavno!«, odgovori došljak zlo¬ 
bno. »Reći ćete mu, dragi kolega!« 

Ni danas ne manjka ljudi na svijetu, 
koji misle, da su toliko učeni i mudri da ih 
ni Bog ne nadvisuje. A ne misle da bi 
mogao doći čas, kad će u vlastitim očima 
biti daleko manji i bi jedni ji od sitnog 
crvića, kojeg jedva zamjećuje ljudsko oko. 
Još manje misle na to, da i u nejneznatni- 
jim stvarima odsijeva neizmjerna veličina 
Božja. Veličina, koja je pobožnom pjesniku 
u Svetom Pismu izmamila iz punine srca 
riječi na usta: Kako su uzvišena djela Tvoja 
Gospode! (Ps 91,6-7) 


I za ovaj oltar, koji smo danas posvetili 
u vašoj župnoj crkvi, možemo reći sa po¬ 
božnim pjesnikom: kako su uzvišena djela 
Tvoja Gospode, veoma su duboke misli 
Tvoje. Bezumnik ne zna i luđak ne razu¬ 
mije toga! 

O, braćo! Nastojte da iskoristite to dok 
vam se pruža prilika. Neka ne prođe barem 
nijedna nedjelja ni zapovijedani blagdan, a 
da se ne približite sa svetim strahopočita- 
njem k ovom Božjem oltaru, da združeni sa 
svećenikom prinesete svoje molitve Bogu i 
primite u svetoj misi sve što vam je potre¬ 
bno za dušu. Dolazite revno i rado dok 
imate vremena, jer veli Spasitelj »dolazi 
noć, kad nitko ne može raditi« (Iv 9,4). 

Ne dajte se smesti napadajima i izru¬ 
givanjima ljudi, napose ne onih zlikovaca, 
tuđinskih komunističkih agenata, koji vr¬ 
ši ja ju po našoj domovini, ne bi li i nju 
gurnuli u propast, kao što su tolike druge. 
Jer nikad nećete čuti od ozbiljnog i pamet¬ 
nog čovjeka, da napada ili se ruga istinama 
kršćanstva. Rugati se mogu po riječima 
Svetoga Pisma samo »bezumnici i lude« 
koji ne znaju i ne razumiju toga. 

Istina je da se danas ispunjaju riječi 
psalmiste: »Griješnici niču kao trava i po¬ 
javljuju se koji djeluju opako!« (Ps 91,8). 
No ispunit će se na n jima i one druge riječi 
Svetoga Pisma: »Izginut će za vijek vijeka, 
a ti si Višnji o Gospode! Jer eto neprijatelji 
tvoji izginut će: bit će raspršeni svi koji 
čine bezakonje« (Ps 91,9-10). U to mi čvr¬ 
sto vjerujemo, i kad dođe taj dan, mi ćemo, 
da se poslužimo riječima Svetog pisma, na¬ 
vi ještati »da je pravedan Gospod Bog naš i 
nema u Njem nepravde!« (Ps 91,16). 
/Hrvatska straža, 24. rujna 1940., br. 217, 
str. 6./ 


Veličajnost događaja posvete glavnoga 
žrtvenika remetinečke crkve i danas je, 
brojnim živućim suvremenicima, ostalo 
duboko u sjećanju te rado i s osobitim po¬ 
štovanjem govore o tome, a napose o bi. 
Alojziju Stepincu. — Jedna župljanka, koja 
je željela ostati anonimna, posvjedočila je 
o tom događaju sljedeće: 

Silno mnoštvo se slilo u Remetinec da 
vidi svog mladog nadbiskupa. Naš učitelj 
gosp. Aleksej Orban, koji je ujedno i svirao 
violinu, nekoliko dana prije nam je najavio 
da dolazi biskup i da se za tu zgodu 
trebamo i dolično pripremiti. Ja sam tada 
išla u treći razred pučke škole i sudjelovala 
sam u školskom zboru koji je okupljao i 
učenice četvrtog razreda. S učiteljem smo 
spremali pjesmu »Ljubimo te naša diko«. 
Na sam dan dolaska, 21. rujna, cijelo selo je 
bilo okićeno cvijećem, tkanim ručnicima. 
Na početku župe, kod Purgara, Nadbiskupa 
je dočekala svečana konjička pratnja - 
banderij - i povela ga prema župnoj crkvi. 
Tu ga je s nestrpljenjem i znatiželjom če¬ 
kalo silno mnoštvo. Konji su, za taj doga¬ 
đaj, bili krasno uređeni i okićeni tkanim ru¬ 
čnicima i trakama. Kada je nadbiskup 
Alojzije s pratnjom došao na mjesni trg, 
pod Lipom, učenik Đuro Turković, sada po¬ 
kojni, lijepo ga je pozdravio, a mi, školski 
zbor, otpjevali smo pjesmu: »Ljubimo Te 
naša diko!« 

Još jednu stvar bih spomenula, iako 
sam tada bila malena djevojčica, i radi na¬ 
stupa nisam puno ni pratila što se događa 
oko nas zborašica, ali i danas mi je u ugod¬ 
noj uspomeni ostao lik mladog nadbiskupa, 
držao se tako milo i ponizno, baš kao pravi 
svetac - ugodnik Božji. 


U prošlom su broju glasnika Po¬ 
stulature blaženog Alojzija Stepinca (br. 
1 12000.1) objavljene na stranici 26. dvije 
fotografije. Uredništvo moli čitatelje za 
pomoć kod otkrivanja mjesta i župe gdje 
je ova fotografija snimljena. 

Zahvaljujući suradniku vlč. A. Koš- 
ćaka saznali smo da su jedna i druga 
slika snimljene u župi Mađarevo. Vjerni¬ 
ci te župe fotografirali su se sa župnikom 
vlč. Ivanom Kljunom, duhovnikom dru¬ 
štva Katoličke Akcije župe Mađarevo, a 
pred mađarevskom župnom crkvom sv. 
Vida i Jurja. Fotografija potječe iz raz¬ 
doblja prije II. svj. rata, od 1935. kada je 
osnovano društvo u Mađarevu pa do 
jeseni 1940., kada je župnik Kljun napus¬ 
tio župu Mađarevo. 



Školski zbor u Remetincu na dočeku nadbiskupa Stepinca 24. rujna 1940.: 
u prvom redu sjede s lijeva ne desno: Bara Puškadija, Dora Šestak, Ana 
Vlahinja, Bara Puškadija (Strmec), Marija Đurin. - U drugom redu u sredini, 
s lijeva na desno: Zora Košćak, Marija Migles, Marija Cindori, Marija i Ana 
Miketek (Strmec). - U trećem redu s lijeva na desno: Marija Purgar, Ivka 
Kunić (Presečno), Bara Štorga (Presečno), Slava Cindori i Marija Fotak 
(Presečno). 

CRNA KNJIGA 

Donosimo predavanje preč. Josipa Gjurana kojim je hrvatskoj 
javnosti predočena »CRNA KNJIGA 0 GROZOVITOSTIMA KOMUNISTI¬ 
ČKE VLADAVINE U HRVATSKOJ«. Koje predočuje povijesne okolnosti 
za bolje razumijevanje knjige, njena sadržaja i poruke, te zbivanja 
koja su pratila život Katoličke crkve kroz 50 godišnje razdoblje 
komunističke diktature u Jugoslaviji. 


Govor preč. Josipa Gjurana 
na predstavljanju »CRNE 
KNJIGE O GROZOTAMA 
KOMUNISTIČKOG 
TERORA U HRVATSKOJ«, 
u dvorani »Vijenac« 
Nadbiskupskoga 
bogoslovnog sjemeništa u 
Zagrebu, 23. studenoga 
1999. 

Na kraju smo XX. stoljeća, za 
koje mnogi tvrde da je to bilo naj¬ 
mračnije i najkrvavije stoljeće. Tko 
zna da li je tako, ali istina jest da je to 
stoljeće donijelo našem hrvatskom 
narodu »abominationem desolatio- 
nis« (strahotu pustoši) ne samo u 
materijalnim razaranjima, nego još 
više u duhovnom pustošenju: iskva- 
rilo je u mnogočemu dušu našega 
naroda. A svećenstvo Crkve u Hrva¬ 
ta također je dio svoga naroda. 

To nam je stoljeće donijelo stra¬ 
hovite zablude komunizma i nacifa- 
šizma, a kod nas to je bilo još i 
potencirano djelovanjem velikosrp¬ 


skog nacionalizma. Kao reakcija na 
taj veliko-srpski ekstremizam zaži¬ 
vio je i veliko-hrvatski nacionalizam 
i ekstremizam. Dugogodišnja stra¬ 
hovlada karađorđevskih žandara i 
četničkih paravojnih terorista iza¬ 
zvala je nastanak ustaškog oslobodi¬ 
lačkog pokreta. Naime, nakon što se 
Hrvati nikako nisu uspjeli osloboditi 
»ljubavnog zagrljaja« niti starčevi¬ 
ćanskim pravaškim pokušajima niti 
parlamentarizmom braće Radića, pre¬ 
ostao im je u ondašnjim prilikama 
još samo revolucionarni put: »Vi s 
puškom, i mi s puškom! Vi s nožem, 
i mi s nožem! Na ljutu ranu, ljuta 
trava!« U tom pojmovnom i politi¬ 
čkom sveopćem kaosu jedni su se u 
Hrvatskoj pokušali osloniti na zlo 
nacifašizma i hitlerizma, drugi na 
isto takvo ili još i gore zlo komuni¬ 
zma i staljinizma. Rezultati su na 
jednoj strani bili ono što se sada op¬ 
ćenito podrazumijeva pod nazivom 
»Glina« i »Jasenovac«, a na drugoj 
strani sve ono što podrazumijevamo 
pod nazivom »Bleiburška tragedi¬ 
ja«, »križni putevi«, bezbrojne 
»Jazovke«, logori, Vukovar, Ovčara 


i razorena Hrvatska te raskomadana 
BiH i sva strašna »etnička čišćenja«. 
Svatko dobro zna koliko su pri sve¬ 
mu tome okrvavljene ruke i mnogih 
međunarodnih, europskih i svjet¬ 
skih utjecajnih pojedinaca i ustano¬ 
va silno korumpirane Europe i tako¬ 
zvanih »Ujedinjenih naroda«. Teško 
da će i opća povijest ikada dati pra¬ 
vedan sud o svim tim strahotama, 
ali vjerujem da će Bog svakome do¬ 
suditi njegov dio odgovornosti. 

U jaskanski kotar i dekanat po¬ 
slan sam u pastoralnu službu počet¬ 
kom veljače 1950. Kao vrlo mladu 
svećeniku dodijeljena mi je uprava 
već dulje ispražnjene župe u Sv. Jani. 
Desetak župa toga dekanata bilo je 
ili bez svojih svećenika, ili su imale 
stare iznemogle svećenike. Premda 
sam u to doba u tom dekanatu bio 
najmlađi svećenik, tadašnji šef UDB-e 
i njegovi aktivisti vršili su na mene 
poseban pritisak nastojeći predobiti 
me u članstvo sramotnog udruženja 
CMD-a (Udruženja katoličkih sveće¬ 
nika N.R.Hrvatske). To udruženje 
organizirala je UDB-a za svoju slu¬ 
žbu. Nudili su mi svakojake zavod¬ 
ljive ponude i brojne privilegije. Tim 
tzv. svećeničkim udruženjem nasto¬ 
jalo se poštopoto odvojiti svećenstvo 
od biskupa. Kad je propao Titov po¬ 
kušaj, ponuda i zahtjev da nadbis¬ 
kup Stepinac odvoji Crkvu u Hrvata 
od Svete Stolice i od Svetog Oca, po¬ 
kušalo se izolirati biskupe, odvojiti 
svećenike od biskupa i tako zagos¬ 
podariti Crkvom, jedinom organizi¬ 
ranom snagom koju komunistička 
diktatura nije uspjela ni razoriti, niti 
je podvrći pod svoju kontrolu. 

Svi smo znali za Nadbiskupove 
okružnice svećenstvu u pitanju tog 
tobožnjeg svećeničkog udruženja: 
»Non expedit« i »Non licet«, a ja 
sam i osobno dobro znao stav nadbi¬ 
skupa Stepinca prema tom CMD-u. 
Učlanjenje u to udruženje Nadbis¬ 
kup je smatrao apostazijom, a naši 
vjernici to su smatrali učlanjenjem 
svećenika u kom-partiju. 

I jer me baš ništa nije i nitko nije 
mogao odvojiti od nadbiskupa Ste¬ 
pinca niti privući u CMD, počeli su s 
prijetnjama. Najprije se pokušalo 
prastarom metodom: moralno dis- 


Bl. Alojzije Stepinac na otvorenju 
euharistijskog kongresa u Jastrebarskom 
12 . kolovoza 1939. godine (slika iz 
obiteljskog albuma Brune Andlar - 
Zagreb) 

kreditirati svećenika pred njegovim 
narodom. Našli su jednoga muža 
koji me je trebao optužiti za tobožnji 
moj prel jub s njegovom ženom. Kad 
to nije uspjelo, jaskanska je ko¬ 
munistička partija zadužila dvojicu 
mojih župljana, članove komunisti¬ 
čke partije (J.M i S.G.), koji su me tre¬ 
bali likvidirati. Niti jedan od njih 
nije znao da isti zadatak ima i onaj 
drugi, a obojica su me - svaki za sebe 
- potajno obavijestili o tom svome 
zadatku. Jedan i drugi bili su očajni 
radi toga dobivenoga zadatka i rekli 
su mi da to ne mogu izvršiti. Savje¬ 
tovao sam ih neka izvrše, a ja im 
unaprijed sve opraštam, a molit ću i 
Boga da im oprosti. Ipak, nikad to 
nisu pokušali izvršiti, i sve bi to zau¬ 
vijek ostalo tajna da o tome nije, ne¬ 
koliko godina kasnije, javno pisao g. 
Franjo Mikulić u australskom emi¬ 
grantskom tisku (Spremnost). Taj 
Mikulić u ono je doba bio predsjed¬ 
nik N.O. općine Jastrebarsko, ali na¬ 
kon odlaska u emigraciju postao je 
jedan od emigrantskih lidera i čini mi 
se da je bio ubijen od agenata UDB-e 
negdje u Zapadnoj Njemačkoj. 

Konačno je na mene bio organi¬ 
ziran javni napad »naroda«. Ja sam 
već od ljeta 1953. bio od jaskanske 
UDB-e interniran na područje moje 
župe, a onda je na posljednju nedje¬ 
lju kolovoza 1953. - za vrijeme jutar¬ 
nje nedjeljne mise - pred župnom 
crkvom u Sv. Jani, organiziran pro¬ 
testni miting tobože u korist tzv. 
»tršćanske afere«. Na tom javnom 
mitingu bili su samo oni koji su mo¬ 
rali: mjesno vatrogasno društvo, čla¬ 
novi mjesne partije i nekoliko služ¬ 
benika. Govornik je optužio župni¬ 
ka Gjurana da je^ špijun iredente i 
sluga Vatikana. »Živote damo, Trsta 
ne damo«! »Dolje Pella, dolje Rim, 
dolje Gjuran skupa š njim!« Tražilo 
se da ja smjesta napustim župu. No, 
taj javni skup i napad na mene jadno 
je završio za napadače. Narod je 
župnika branio i obranio. Sutradan, 
u ponedjeljak, iznenadno je kami¬ 
onima iz Jastrebarskog dovezena 
poveća grupa napadača; župni je 
stan bio demoliran, okupljeni narod 
isprebijan, a župnik nasilno ubačen 
u auto UDB-e i prebačen na željez¬ 
nički kolodvor u Jastrebarskom. Po 
redu vožnje nikakvog vlaka nije bilo 
za više od dva sata. No, vjerojatno je 
Božja providnost poslala taksista g. 
Lj. Klemenića. On je na kolodvor do¬ 
vezao mjesnog veterinara, i ja sam s 
njim utekao u Zagreb. Kad su za 
pola sata tu na kolodvor došli oni 


isti napadači iz Sv. Jane, ja sam već 
bio na putu blizu Zagreba. Radi toga 
su taksistu porazbijali prozore na 
kući i njega napali kamenjem. 

Već 9.IX.1953. bila je kod ko¬ 
tarskog suda u Jastrebarskom podi¬ 
gnuta optužnica protiv mene. Te¬ 
retilo me se da sam dvojici mladića 
moje župe pomagao i financirao bi¬ 
jeg preko granice, i da sam klevetao 
Saveznu narodnu skupštinu. Sud¬ 
ska rasprava održana je 27. i 28. li¬ 
stopada 1953. u Jastrebarskom. Kako 
su na suđenju svi svjedoci opovrgli 
svoja svjedočanstva dana u toku is¬ 
trage, iste osobe iz jaskanske UDB-e 
na brzinu su skupili iste one napa¬ 
dače, provalili su u sudnicu, demo¬ 
lirali je, rastjerali i suce i branitelje, a 
mene su na smrt linčovali. I opet 
sam na nerazumljivo čudesan način 
izbjegao smrti, iako uz vrlo teške oz¬ 
ljede. Sudska odluka ipak je glasila: 
»u ime naroda« kazna od 1 godinu i 
8 mjeseci zatvora i plaćanje sudskih 
troškova. Kaznu sam toga »cirkusa« 
izdržao u samici u zatvoru u Petri- 
njskoj ulici u Zagrebu, na kažnjeni- 
čkom odjelu bolnice na Sv. Duhu u 
Zagrebu i u kaznionici na Savskoj 
cesti u Zagrebu. 

Za sve to vrijeme nadbiskup 
Stepinac već je bio u krašićkom 
svom tamnovanju i odanle mi je slao 
nekoliko svojih divnih i toliko dra¬ 
gih mi poruka ohrabrenja. Neke od 
njih, makar i samo »djelomično«, 
ovdje navodim. Ta njegova pisma 
osvjetljuju i tumače sve ovo što sam 
do sada ovdje naveo. 

Već 2.XI. 1953. - dakle neposred¬ 
no nakon onog sudskog cirkusa u 
Jastrebarskom, kardinal Stepinac mi 
iz Krašića piše: 

Carissime! Primio sam obavijest 
o Vašem suđenju u Jaski i o Vašoj 
osudi. Komedija s narodnim’ ogor¬ 
čenjem u Svetoj Jani potpuno se 
poklapa sa sudskom komedijom u 
Jastrebarskom i upućuje na isti iz¬ 
vor, koji je svima poznat. Neka Vas 
međutim ni taj sud ni ta osuda ni 
najmanje ne zbuni, jer će sigurno 
doći vrijeme, kad će Gospodin, jedi¬ 
ni mjerodavni sudac, ispuniti svoje 
obećanje: ’Ego justitias judicabo!’ (Ps 
75,3) 

Haec est hora vestra et potestas 
tenebrarum (Lk 22,53), moramo reći 
kad gledamo nebrojena nasilja i 
razbojstva, koja se svakodnevno 
vrše nad našim svećenicima i vjerni¬ 
cima uopće sa strane naših mučite¬ 
lja. Ali, kraj svih tih boli ne smijemo 


se dati zavesti, a da ne bi slijedili i 
dalje zapovijed našeg Učitelja: ’Di- 
ligite inimicos vestros, benefacite his 
qui oderunt vos et orate pro perse- 
quentibus et calumniantibus Vos.’ 
(Mt 5,44; Lk 6,27) 

Sad postajete malo po malo sli¬ 
čan božanskom našem Uzoru i razu¬ 
mijete bolje muku Njegovu, nego da 
stotinu godina meditirate o njoj, a 
bez dnevnog iskustva. Ako budete 
morali u zatvor, podjite mirno i bez 
najmanjeg uzrujavanja. Budite uvje¬ 
reni, da će Vam zatvor biti sto puta 
sladji negoli izdajnički kruh i Judine 
pare ono nekolicini kukavnih sveće¬ 
nika, koji su se dali zavesti i sprema¬ 
ju se na neki kongres u tobožnjem 
udruženju Svetog Ćirila i Metoda, s 
kojima veliki sveci nemaju baš ni¬ 
kakva posla. 

Ako nas Gospodin kuša, ne će 
nas ostaviti, dok imamo pred očima 
samo Njegovu slavu i interes Njego¬ 
ve Crkve. 

Budite i dalje puni svete nade i 
neograničenog pouzdanja u Gospo¬ 
da poput svetoga Pavla, koji se to 
više dizao k Bogu, što se više oba¬ 
ralo na njega kamenje, bičevi, tolja¬ 
ge, tamnice, klevete i sve druge ne¬ 
volje. 

Vaše patnje biti će spas možda 
stotinama duša, koje bi inače ostale 
ležati u svom mrtvilu. Tko pozna 
iole povijest Crkve Božje, taj će razu¬ 
mjeti što govorim. 

Ostanite dakle vedra čela, nepo¬ 
kolebivi u vjernosti Crkvi i Vaše pat¬ 
nje će jednoga dana svršiti sa div¬ 
nom nagradom kod Onoga, koji ne 
zaboravlja ni čaše hladne vode, a ka¬ 
moli muka podnesenih u borbi za 
slavu imena Njegova. 

Uz sveti blagoslov i pozdrav u 
Kristu 

+ Alojzije kardinal-nadbiskup 
* * * 

Nešto manje od godinu dana 
kasnije, dne 1.X.1954., ponovno mi 
piše kardinal Stepinac slijedeće pi¬ 
smo: 

Carissime! Primio sam Vaše 
cijenjeno pismo a i g. župnik me je 
sinoć obavijestio, da ste već kod 
kuće, pa sam se vrlo obradovao. 

Dobro su mi znane sve Vaše pat¬ 
nje, pa se ne čudim ni ovom novom 
pothvatu ovog krvnika našeg sve¬ 
ćenstva, o kojem mi pišete. 

Ostanite junak do kraja za Božju 
stvar! Ja mislim, da su veće patnje 
onih svećenika, koji su se prodali nji- 

ma, pa trpe, a da nemaju nikakove 
koristi od te patnje, osim ono malo 
kukavne Judine plaće, koja na koncu 
tjera u očaj, kad se probudi savjest. 

Vaše patnje bit će jednom bogato 
okrunjene od Gospodara života, za 
kojega trpite. On je nagradio one, 
koji su trpili pod Neronom, ali je pri¬ 
znao krunu mučeničku i onima, koji 
su patili pod Julijanom Apostatom. 

Vi znadete, da je naša Crkva već 
često puta bila položena u grob kao i 
njezin osnivač Isus Krist, ali je uvijek 
i ustala iz groba poput Njega. Nije 
ovo prvi put, da ju svjetska vlast 
mrzi i goni do uništenja, jer ima svo¬ 
ja neotuđiva od Boga joj dana prava 
i jer nalaže dužnosti grešnom ljud¬ 
skom stvoru, makar bio na vlasti. 
Ali, umrli su i izginuli Neroni i Ju- 
lijani, dok Crkva i danas živi i živjeti 
će do konca svijeta. Oteli su Crkvi 
gotovo sav imetak. Oteli su joj čast, 
prikazujući ju kao ustanovu izrablji- 
vača puka. A rezultat? Samo su ju 
pročistili i pribavili veći autoritet i 
čast u očima svega svijeta, što još mi¬ 
sli svojom glavom. Zar nisu i Vaše 
patnje više pridonijele vjeri tamo¬ 
šnjeg puka nego sve propovijedi Va¬ 
ših predšasnika? Sve to izvodi mo¬ 
ćna desnica Božja, da se tako više 
očituje Božja snaga u Crkvi. 

Dok imate Boga dragoga za pri¬ 
jatelja, možete si priuštiti mnogo ne¬ 
prijatelja. Svi nisu i ne će nikada biti 
u stanju, da Vas obore, makar ih je 
bezbroj, a na Vašoj strani samo je¬ 
dan. Jer taj jedan je Dominus, za ko¬ 
jega stoji pisano: »Non est fortis si- 
cut Deus noster!« (1 Sam 2,2) 

Ja stalno pratim sve Vaše patnje 
i sklapam svaki dan ruke k Bogu, da 


mojim dragim svećenicima poda 
snage, da se nikada ne iznevjere 
imenu Njegovu! 

Uz blagoslov i pozdrav u Go¬ 
spodinu 

+ Alojzije kard. Stepinac, nadbiskup 
zagrebački 

* * * 

Iz svojega teškog zatočeništva u 
Krašiću, 31.III. 1956. opet i opet piše 
mi utjehu i okrepu. Doslovno mi tu 
piše: 

Carissime! Srdačna hvala na 
čestitci k Uskrsu, koju i ja Vama uz¬ 
vraćam. 

Bogu hvala, da ste čvrsti i dalje. 
To je dostojno katoličkog svećenika. 
A našoj žalosnoj braći CMD-ašima 
bi se moglo desiti (kao i Staljinu ovih 
dana, kad je proglašen krvničkim lu¬ 
đakom i diletantom u vodjenju rata, 
koji je skrivio katastrofu svoje zem¬ 
lje), da od današnjih »narodnih sve¬ 
ćenika« postanu »crne beštije«, baš 
kao i oni žalosni francuski svećenici, 
koji su za vrijeme revolucije popu¬ 
stili sotoni. 

Neka Vas dobri Bog i Mati Božja 
štiti i dalje i učini neustrašivim u 
borbi s paklom! 

Uz blagoslov i pozdrav u Gos¬ 
podinu 

+ Alojzije kard. Stepinac , nadbiskup 
zagrebački 

* * * 

Već ponovno 28. VI.1956. - jer mi 
nije uspjelo probiti se k njemu za 
Alojzijevo, jer njegovi su čuvari tih 
dana bili posebno oprezni - ipak 
sam uspio prokrijumčariti do njega 
moju pisanu čestitku, a molitve i 



želje predao sam izravno na pravo 
mjesto. Na to mi Kardinal u kratkom 
ali dragom pisamcu piše: 

Carissime! Srdačna hvala na če¬ 
stitci k imendanu! Međutim moram 
reći, da mi nema ljepše čestitke nego 
što je Vaše postojano svećeničko dr¬ 
žanje u ovim vremenima, držanje, 
koje niti strepi pred prijetnjama, niti 
se dade slomiti obećanjima, koje ta¬ 
ko zamamljivo znadu davati oni, 
koji vjerno slijede »patrem mendacii 
diabolum, qui homicida erat ab in- 
itio«. 


Ali, umrli su i izginuli Neroni i 
Julijani, dok Crkva i danas živi i 
živjeti će do konca svijeta. 


Carissime, ostanite i dalje na is¬ 
toj liniji. Božjoj liniji! Mir duše bit će 
nagrada na ovom svijetu, a centup- 
lum će Krist Gospodin dati na dru¬ 
gom svijetu, premda već i na ovom 
svijetu centumplum prima svećenik, 
vjeran svome zvanju. 

Uz blagoslov i pozdrav u Gos¬ 
podinu 

+ Alojzije kard. Stepinac, nadbiskup 
zagrebački 

* * * 

I još samo jedno, vrlo kratko pi¬ 
samce da spomenem. Pisano mi je u 
Krašiću 28.XII.1956. Tu mi, između 
ostaloga piše i ovo: 

Carissime (...) Čujem, da ste radi 
boravka kod mene kažnjeni globom 
od 2.000 din. To je svakako demo¬ 
kracija višega tipa. S jedne strane se 
tvrdi, da sam posve slobodan, s dru¬ 
ge strane se udara ljude, koji me po¬ 
sjete sa 2.000 din. globe. No hvala 
Bogu, Vi ste već štošta proživjeli i os¬ 
tali živi i zdravi, pa ćete i radi te ka¬ 
zne. Uz blagoslov i pozdrav u Gos¬ 
podinu 

+ Alojzije kard. Stepinac , nadbiskup 
zagrebački 

* * * 

Ovo su tek neka od pisama što 
sam ih u ono doba primio od toliko 
voljenoga Eminence, kako smo ga 
od radosti i ponosa nazivali. Imam 
ih još nekoliko sačuvanih, a nekoli¬ 
ko drugih je izgubljeno u teškim da- 

nima. Ipak, ostalo mi je toliko toga u 
srcu od mnogih osobnih susreta s 
Kardinalom. I iz ovoga što je tu iz¬ 
neseno vidi se u kako smo, strašnim 
vremenima živjeli i što li smo sve 
trpjeli, radi čega i od koga. 

U prvim danima kolovoza 1968. 
bio sam premješten za župnika u 
Karlovcu (Hrnetić i Banija). I tek što 
sam se tu nekako snašao, kardinal 
Seper, koji je već tada bio prefekt 
Svete kongregacije za nauk vjere u 
Vatikanu, i tada apostolski adminis¬ 
trator zagrebačke nadbiskupije, bi¬ 
skup Kuharić, sporazumno su me 
otposlali već tada umirućemu žup¬ 
niku hrvatske župe Naše Gospe 
Kraljice Hrvata u Torontu, Ontario, 
Kanada. Tri tjedna nakon mojeg do¬ 
laska u Toronto župnik mi je umro, a 
na sam dan kad su se prvi ljudi spu¬ 
stili na Mjesec, 21. srpnja 1969., to¬ 
rontski me je nadbiskup Philip Poc- 
kok imenovao župnikom one 
najstarije, tada najveće i još uvijek 
najuglednije hrvatske katoličke 
župe u Kanadi. Niti ondje UDB-a 
me nije puštala na miru. Našeg žup- 
ljanina M.P. Udbin odnosno KOS-ov 
agent, službenik jugo-konzulata, 
uključio je u svoje terorističke aktiv¬ 
nosti. Jedan od zadataka bio je li¬ 
kvidacija župnika Gjurana. Ipak, 
stjecajem okolnosti onaj agent bio je 
na vrijeme od kanadskih vlasti pro¬ 
tjeran kao »persona non grata«, a 
planirana ubojstva u Torontu nisu 
bila izvršena. Ipak, u kanadskoj pro¬ 
vinciji Alberti bio je ubijen poznati 
službenik zagrebačke INA-e. 

Mojsijevi Židovi 40-tak su godi¬ 
na lutali sinajskim poluotokom, ma¬ 
kar su put od Egipta mogli proći i za 
mjesec-dva. Bog ih je vodao amo- 
-tamo sve dok nisu pomrli oni koji 
su se najeli egipatskoga kruha i na- 
dojili se egipatskog duha. I u našem 
će narodu i državi Hrvata morati 
proći stanovito vrijeme dok ne 
izumru generacije rođene i odgajane 
u komunizmu. 

Mi stariji imali smo veliku mi¬ 
lost Božju da smo živjeli uz divnoga 
čovjeka, uz našega Sveca. On nas je 
tješio i učio da su nam narod i dr¬ 
žava svetinje, a za političke stranke 
ne marimo mnogo a niti ih se stra¬ 
šimo. Procjenjujemo ih prema rezul¬ 
tatima njihovoga rada. Ni onih stra¬ 
šnih nismo se strašili i znali smo da 
im ubrzo dolazi smjena. Ni ove 
sadašnje političke stranke ne mogu 
nam »izbrisati« državu niti uništiti 
narod, i zato ne strahujem niti pred 
mogućim promjenama. Strahujem 



Sestre benediktinke u obnovljenoj crkvi svoga samostana u Hvaru oko 
novoposvećenog oltara , u koji su ugrađene moći blaženog Alojzija Stepinca, 

jedino pred onima koji bi željeli tako 
snažno »zagrliti« Crkvu Božju da je 
u zagrljaju uguše, a strašno je, nešto 
najstrašnije ono što su nekad nazi¬ 
vali »Silent Church«, Crkva koja 
šuti. Ona u Stepinčevo doba bila je i 
te kako glasna! 

U našem jaskanskom dekanatu 
trojica-četvorica svećenika bili su 
CMD-aši. Sve su to bili stari i nemo¬ 
ćni svećenici, osim jednoga koji je još 
bio mlad i zdrav i snažan. 

K tim svećenicima - po uputa¬ 
ma Kardinalovim - mi nismo za¬ 
lazili niti smo se s njima družili. Na 
pastoralna susjedstva svi smo i u nji¬ 
hove župe redovito dolazili i vršili 
smo pastoralnu službu i njihovim 
župljanima, ali k njima u župni stan 
nismo zalazili. Nakon obavljenih 
pastoralnih poslova iz crkve odmah 
smo se s narodom razilazili. Narod 
je to primjećivao i znao razlog. »Ah, 
naš je župnik član partije, govorio je 
narod, i radi toga drugi svećenici k 
njemu ne zalaze.« 

Iznio sam sve to ne da bih sebe 
pokušao uzdići i pohvaliti, nego da 
pokažem kako su nas komunisti na¬ 
stojali predobiti u svoju prljavu slu¬ 
žbu: da im budemo obavještajci i su¬ 
radnici u njihovu teroru nad 
narodom i Crkvom. Iznio sam sve to 
i zato, da se vidi kakav je bio stav 
Kardinala prema onom bezčasnom 
CMD-u. Kasnije je bilo osnovano je¬ 


dno drugo, slično udruženje 
teologa, na mnogo višoj razini ali sa 
sličnim ciljam. Govorili su nam da 
Kardinal tada, prema tom udruže¬ 
nju, ne bi imao onakav stav kakav je 
imao prema CMD-u. 

A ja ipak još i sada vjerujem da 
bi ga jednako tretirao, čak možda i 
oštrije od onoga prvoga. 



Blaženi Alojzije Stepinac na otvorenju 
župe sv. Ivana Bose a u Podsusedu , 

6. rujna 1942. 

DOKUMENTI 

Postulatura za proglašenje svetim 
blaženog Alojzija Stepinca je pripre¬ 
mila za tisak knjigu izvornih doku¬ 
menta i svjedočanstava o pomoći koju 
je zagrebački nadbiskup, blaženi Aloj- 
zije Stepinac, za vrijeme 2. svjetskog 
rata, pružio ugroženom pučanstvu ži¬ 
dovske narodnosti i vjeroispovijesti. 

Pripremajući za objavljivanje te do¬ 
kumente došao sam do zaključka da 
bi svaki pismen, istinoljubiv i pravedan 
čovjek morao uočiti Alojzijevu osjetlji¬ 
vost za bližnjega u bijedi. Svjetski ti¬ 
sak nažalost nastavlja, opako i zlona¬ 
mjerno, ignorirajući i zapostavljajući 
povijesnu istinu i dokumente, ocrnjiva¬ 
ti Blaženikovu osobu. A upravo doku¬ 
menti nam ga prikazuju kao ne¬ 
ustrašivog borca za ljudska prava i 
slobodu. Svojim poticajima, interven¬ 
cijama, osobim darovima, putem Kari- 
tasa i velikodušnih katoličkih obitelji, 
samostana i župnika, uspio je zaštititi 
i spasiti na tisuće prognanika, izbje¬ 
glica i ugroženih građana, bez obzira 
na njihovu vjersku, ideološku ili naci¬ 
onalnu opredijeljenost. Čitatelji već u 
ovom broju Glasnika mogu s radošću i 
ponosom pročitati nekoliko takvih iz¬ 
vješća, koja su i poticaj na uvijek ak¬ 
tualno svjedočanstvo kršćanske ljuba¬ 
vi. 


1. Odlomci, bez ispravaka, iz 
izvješća o radu »Dječije akcije« u 
Zagrebu za vrijeme Drugoga svjet¬ 
skog rata 1941.-1945., rukovodioca 
akcije dr. ing. Marka Vidakovića, 
Srbina, pravoslavca, sastavljena »u 
Zagrebu ljeta Gospodnjega 1945.« 

(...) Nadbiskup je odmah primio 
i prihvatio naš prijedlog, uvrstivši tu 
akciju u »Caritas Nadbiskupije 
Zagrebačke« s time, da je »Dječija 
akcija« slobodna u svom djelovanju, 
no u provedbi svoje pomoći surađi¬ 
vat će sa »Caritasom«, zato, jer ova 
»Dječija akcija« nije imala dozvolu 
rada od same vlasti. 

Ova »Dječija akcija« imala je sli¬ 
jedeće suradnike: 

1/ Dr ing. Marka Vidakovića 
kao rukovodioca, 

2/ gdju. Dijanu Budisavljević, u 
čijem stanu je radila ova ak¬ 
cija. 



Zidari ugrađuju moći bi. A. Stepinca u 
novi oltar crkve ss. benediktinki u Hvaru , 
7 7. srpnja 1999. 


3/ ing. Branka Vasilića, bivšeg 
banovinskog činovnika, 

4/ Vukosavljevića, 

5/ Slavku Bojanić, 

6/ Ljubu Becić, ženu slikara 
Becića, 

7/ gdju. Džakulu, 

8/ gdju. Div jak, 

9/ gdju. Desanku Radosavljević, 
10/ Verenu Kogoj, kćer prof. Dr. 

Kogoja 

11/ gdju. Roušal. 

(...) Dakle, kako se vidi, cijela ta 
»Dječija akcija« bila je brojem vrlo 
mala, jer su se kasnije još odijelila 
dva člana u drugu, iste vrste, akciju, 
ali u času, kada je nadbiskup Dr. 
Stepinac pružio svoju pomoć, i kada 
su meni kao rukovodiocu bila uvijek 
otvorena vrata nadbiskupu, bila je 
akcija oko spašavanja djece postav¬ 
ljena na realnu osnovu, i pokazala je 
velike rezultate, što inače nebi mo¬ 
gla. Od 7000 registrirane djece u 
»Caritasu«, 2.500- u »Dječijoj akciji« i 
133 djeteta sa 70 matera justificiranih 
očeva /vidi popis/ sve samo sa 4 
promil smrtnih slučajeva, a uz po¬ 
vratak zdrave djece roditeljima na¬ 
kon rata, može se smatrati akcija 
»Caritasa« i »Dječija akcija« potpuno 
uspjelom. 

Akcija spašavanja djece je krenu¬ 
la snažnim korakom. Ja sam, kao ru- 
kovodioc »Dječije akcije« bio vrlo 


blizu nadbiskupu Dr. Stepincu, do¬ 
lazeći k njemu po 2-3 puta na tjedan, 
tražeći od njega pomoć. On me je 
ovlastio, da svuda gdjegod dolazim 
za pomoć našoj djeci, mogu reći da 
sam došao u njegovo ime. Iskoristiv¬ 
ši to, uspjelo mi je da pribavim velike 
količine odjevne robe i obuće iz 
Ministarstva Narodnog gospodar¬ 
stva NDH /vidi priležeći dokume- 
nat/, koja je inače bila blokirana. 
Pribavio sam na ime Dr. Stepinca, a 
putem Higijenskog zavoda u dva 
maha po 7000 litara prvorazrednog 
mlijeka iz Švicarske, dakle 14.000 
litara mlijeka, i dijelio ga pomoću 32 
sestre Hrv. Crvenog križa maloj djeci 
iz naše akcije. Pomoću direktora Dr. 
Borčića i Dr. Milojčića otvorila nam 
se mogućnost da dobijemo velike 
količine brašna, šećera, mlijeka, viso- 
kovaljanog keksa, i sve se to dijelilo 
majkama iz naše akcije, u mom sta¬ 
nu. 

(...) Rasformiran je na naš pri¬ 
jedlog, a intervencijom Dr. Stepinca i 
logor djece na Rijeci kraj Križevaca, 
gdje su bila srpska djeca odgajana 
kao ustaše. Nadalje nam je uspjelo da 
intervencijom Dr. Stepinca, a pri¬ 
stankom upravitelja njemačke radne 
službe Dr. Pollmanna prebacimo iz 
Jasenovca dana 28. II. 1945., posret- 
stvom Hrv. Crvenog Križa 538 logo¬ 
raša, sa vlastitim putnicama u Aus¬ 
triju. Da su ovi logoraši ostali u 
Jasenovcu, nebi preživjeli konac rata. 

Pošto priliv djece sa terena nije 
prestajao, ukazala se potreba da se 
djeca privremeno koloniziraju. U do¬ 
govoru sa nama Dr. Stepinac je odre¬ 
dio da se to provede putem ov¬ 
dašnjih sela, dakle kod seljaka, pošto 
je to bilo najzdravije za seljačku dje¬ 
cu. Tu zadaću je dobio »Caritas«, i za 
kratko vrijeme sva naša djeca su bila 
kolonizirana na selu, predhodno 
obučena i predana na brigu seljaci¬ 
ma. Seljaci su ih rado primali, jer i 
malo dijete je na selu radna snaga, a 
ostaje u ovom slučaju i nadalje u 
urođenom ambijentu, što je pokazalo 
da je najbolje već s obzirom na 4 pro¬ 
mil smrtnosti. Sva ta djeca, pošto su 
bila kod nas i u »Caritasu« regis¬ 
trirana, vraćena su svojim roditelji¬ 
ma nakon povratka iz Njemačke ili iz 
logora. 

(...) Ovaj negativan stav prema 
okupatoru od strane Dr. Stepinca 
jasno se ukazao i kod pripremanja 
okupatora na odlazak. U prvi čas 
okupator je htio Zagreb braniti, i u tu 
svrhu su podignuta dva bunkera sa 

obje strane glavne pošte u Jurišićevoj 
ulici. Ja sam na to upozorio Dr. 
Stepinca i on je intervenirao protiv 
toga. A kada sam ga upozorio da su 
postavljene dvije avijonske bombe u 
podrum Tehničkog fakulteta od stra¬ 
ne okupatora, i u tom smjeru je Dr. 
Stepinac proveo svoju intervenciju i 
bombe su bile odstranjene. 

(...) Kada god sam došao Dr. Ste- 
pincu, njegov sluga. Pero, odmah me 
je pripustio k njemu, bez čekanja. Jer 
bilo je vrlo mnogo kratkih, ali vrlo 
važnih intervencija, pošto se radilo o 
mnogim životima i egzistenciji poje¬ 
dinaca. Npr. ljudi su bježali u šumu i 
ostavljali žene same sa djecom. Ti 
koji su ostali pali su pod udarac vla¬ 
sti i njih je trebalo spašavati. Ja sam 
doznavao njihove adrese i odmah, 
bez pitanja, uključio ih u našu akciju, 
bezimeno donašao sam pomoč u hra¬ 
ni i u novcu / vidi dokumenat/. Tako 
npr. kapetan J. A. Miho Dorčič otišao 
je u šumu, i ostavio kod kuče ženu. Ja 
sam intervenirao kod Dr. Stepinca da 
odmah riješi njenu molbu za rastavu 
braka, jer če ju inače vlasti staviti u 
logor ili baciti iz stana. Dr. Stepinac, 
uzevši tu stvar odmah u ruke, riješio 
je pozitivno njenu molbu i žena je 
bila spašena. 

Pa ne samo to. Mnoge sestre 
HCK dojavile su mi da je neko u opa¬ 
snosti, našto sam odmah interveni¬ 
rao kod Dr. Stepinca, a on je preda- 
mnom uzeo telefon i nazvavši 
ministra Artukovića intervenirao u 
korist onoga koji je u opasnosti. To se 
naročito odnosilo na Jevreje, ali i na 
ostale, razne protivnike kvislinškog 
režima, razne taoce koji su bili u 
stalnoj opasnosti od vješanja i strije¬ 
ljanja. Ne iznašam imena nekih tih 
osoba koji su bili tako spašeni, a 
poslije postadoše neprijatelji svojih 
spasitelja. Mnogi koji su tražili po¬ 
moć dobili su od »Caritasa« drugo 
ime i bili su sakriveni od progoni¬ 
telja. 

Poznati progonitelj logoraša pop 
Majstorović iz Jasenovca bio je na¬ 
šom intervencijom kod Dr. Stepinca 
maknut iz Jasenovca u Slovačku, 
samo da bi logor bio spašen tog kr¬ 
voloka. 

Intervencijom Dr. Stepinca bilo je 
spašeno 16 djaka mitrovačke gimna¬ 
zije iz zatvora Sudbenog stola i po¬ 
slati kući /vidi prilog/. (...) 

Nadbiskup Dr. Stepinac znao je i 
sam predavati mi vrlo velike svote 
novca u korist naše akcije, a u cilju 
kupovanja potrebne robe za progo¬ 


njene, pa je naša akcija koristila taj 
novac u tu svrhu. 

Doznao sam jednom prilikom da 
se u Jasenovcu nalaze u zatvoru i 
neki dječaci /njih 14/. Dr. Stepinac je 
poslao direktora »Caritasa« Dumića 
da osobno izvadi tu djecu iz logora i 
da ih preda na odgoj, što je i učinjeno. 
(...) 

Mi smo mislili na završetak rata 
pa smo radi toga svu djecu koja je 
prošla kroz našu akciju uveli u karto¬ 
teku, koju je sastavila naša suradnica 
gdja. Džakula, povezali smo ju u 
dvije knjige i ja sam ih osobno predao 
nadbiskupu na pohranu. On je otvo¬ 
rio svoju čeličnu blagajnu i rekao mi 
je: »Smrtni smo ljudi, pa evo da vi¬ 
dite gdje ću pohraniti te dokumente, 
i gdje ćete ih naći, ako mene više ne 
bude ovdje.« I zaista. Nakon rata, 
kada je »OZNA« tražila taj popis, te 
knjige, ja sam ih opet primio od Nad¬ 
biskupa, nakon njegovog prvog za¬ 
tvora. (...) 

Kako sam naprijed napisao, na 
završetku rata ostalo je u Zagrebu još 
500 Srba, koji su trebali biti likvi¬ 
dirani od neprijatelja još prije plani¬ 
ranih uličnih borbi u gradu. Ta pri¬ 
jetnja kolala je gradom i stvarala je 
vrlo tmurno raspoloženje među gra¬ 
đanstvom. Otišao sam nadbiskupu 
Dr. Stepincu i upozorio sam ga na tu 
vijest. Rekao je, da je sve to moguće, 
pa da u toj gužvi i sam bude likvi¬ 
diran radi svog negativnog stava za 
vrijeme rata ovdje. No radi svoje 
osobe nije pokazivao nikakvu brigu, 
dok glede ovih 500 Srba rekao mi je 
da ja sam pregledam mogućnost nji¬ 
hova smještaja ovdje, na samom 
Kaptolu, u njegovoj blizini. Napose 


me je upozorio na velike podrume is¬ 
pod njegova dvora. 

Nakon što sam pregledao te pod¬ 
rume javio sam mu da tamo ima do¬ 
voljno prostora za tih 500 Srba, a i još 
nešto više, našto mi je on rekao neka 
njegovoj poslugi javim njegov nalog, 
koji je glasio: da svaki Srbin, čiji život 
dođe u opasnost od neprijatelja, 
može se sklonuti u ove podrume i 
naći tu njegovu zaštitu. A isto tako, 
nađe li se i još koji živi Židov. No, 
rekao je nadalje, da se nada, da će 
Njemci održati svoje obećanje i otići 
sa ustašama bez uličnih borbi, što se 
u stvari tako i dogodilo. 

Proveo sam njegov nalog, no na 
sreću zaostalih Srba i Židova neprija¬ 
telj se povukao iz grada Zagreba bez 
uličnih borbi. 

Nakon primitka popisa naše 
djece nisam imao više prilike da se 
oprostim sa nadbiskupom Dr. Ste- 
pincem i da mu zahvalim za drago¬ 
cjenu pomoć koju je pružao »Dječijoj 
akciji« za cijelo trajanje rata. No kao 
njegov najbliži i trajni saradnik iz 
»Dječije akcije« za cijelog trajanja 
drugog svjetskog rata dobio sam 
čvrsto uvjerenje o njegovom antifa¬ 
šističkom stavu /ubijanje katoličkih 
svećenika u logoru Jasenovca!/. Isto 
tako uvjeren sam da bi i moj rad, 
rukovodioca »Dječije akcije«, koliko¬ 
god bio opasan i vrlo delikatan, mo¬ 
gao voditi i netko drugi - da se na¬ 
šao, ali bez suradnje nadbiskupa Dr. 
Stepinca uspjeh naše »Dječije akcije« 
neda se niti zamisliti. Naglašujem, 
stoga, onima kojih se to tiče, da du¬ 
guju nadbiskupu Dr Stepincu, za 
njegovu pomoć, duboku zahvalnost. 

Vo im ja Oca i Sina i Svjatago 
Duha, Amin! 



Sudinici prate predavanja na simpoziju »Stepinčevi dani«, u hotelu »Adriatic« u 
Opatiji , 16. listopada 1999. 

Članovi zbora 0. Š. »Rikard Katalinić Jeretov«, klape »Volosko - Opatija« i KUD-a »Zvir« iz Jelenja na otvorenju simpozija 
»Stepinčevi dani«, u hotelu »Adriatic« u Opatiji, 16. listopada 1999. 



Pjevači župe Sv. Šimuna i Jude Tadeja iz Markuševca na grobu bi. A. Stepinca na drugi dan trodnevnice uoči 40. 

obljetnice preminuća bi. A. Stepinca, 8. veljače 2000. 

